সুমতী মোৰাৰজী - অসমীয়া ৱিকিপিডিয়া\n১৩ মাৰ্চ, ১৯০৯\nবোম্বে, ব্ৰিটিছ ভাৰত\n২৭ জুন, ১৯৯৮ (৮৯ বছৰ)\nচাইণ্ডিয়া ষ্টীম নেভিগেচন কোম্পানী\nশান্তি কুমাৰ নৰত্তোম মোৰাৰজী\nসুমতী মোৰাৰজী (১৩ মাৰ্চ ১৯০৯ - ২৭ জুন ১৯৯৮) এগৰাকী ভাৰতীয় ব্যৱসায়ী। তেওঁক ভাৰতীয় জাহাজ পৰিবহণৰ প্ৰথম মহিলা হিচাপে জনা যায়। তেওঁ সাধাৰণতে পুৰুষৰ আধিপত্য থকা জাহাজৰ গৰাকী সকলৰ সংস্থাৰ মুৰব্বী পদত অধিষ্ঠিত হোৱা বিশ্বৰ প্ৰথম গৰাকী মহিলা। তেওঁ ভাৰতৰ জাহাজৰ গৰাকী সকলৰ সংগঠন ইণ্ডিয়ান নেচনেল ষ্টীমশ্বিপ অনাৰ্ছ এছ'চিয়েছনৰ অধ্যক্ষ পদ লাভ কৰিছিল। ভাৰত চৰকাৰে তেওঁৰ অৱদানৰ স্বীকৃতি স্বৰূপে ১৯৭১ চনত অসামৰিক সেৱাৰ ক্ষেত্ৰত ভাৰতৰ দ্বিতীয় সৰ্বোচ্চ অসামৰিক সন্মান পদ্মবিভূষণ প্ৰদান কৰে।\n১৯০৯ চনৰ ১৩ মাৰ্চ তাৰিখে ব্ৰিটিছ ভাৰতৰ অন্তৰ্গত বোম্বেৰ এক সম্ভ্ৰান্ত পৰিয়ালত সুমতী মোৰাৰজীৰ জন্ম হৈছিল। তেওঁৰ পিতৃ মথুৰাদাস গোকুলদাস আৰু মাতৃ প্ৰেমাবাই। সৰুতে তেওঁৰ নাম ভগৱান কৃষ্ণৰ লগত জড়িত বৃন্দাবনৰ পৱিত্ৰ নদী যমুনাৰ নামেৰে ৰখা হৈছিল। সেই সময়ত ভাৰতীয় সমাজত বাল্যবিবাহ প্ৰচলিত আছিল। সেয়ে অতি কম বয়সতে তেওঁ চাইণ্ডিয়া ষ্টীম নেভিগেচন কোম্পানীৰ প্ৰতিষ্ঠাপক নৰত্তোম মোৰাৰজীৰ পুত্ৰ শান্তি কুমাৰ নৰত্তোম মোৰাৰজীৰ লগত বিবাহপাশত আবদ্ধ হৈছিল। পিছলৈ চাইণ্ডিয়া ষ্টীম নেভিগেচন কোম্পানী ভাৰতৰ সৰ্ববৃহৎ জাহাজ কোম্পানীত পৰিগণিত হৈছিল।\n১৯২৩ চনত তেওঁক মাত্ৰ ২০ বছৰ বয়সত চাইণ্ডিয়া ষ্টীম নেভিগেচন কোম্পানীৰ ব্যৱস্থাপনা অনুষ্ঠানত অন্তৰ্ভুক্ত কৰা হৈছিল। মাত্ৰ কেইটামান ভাপ ইঞ্জিন থকা কোম্পানীখনক লাহে লাহে উন্নয়ন ঘটাই ভাৰতৰ সৰ্ববৃহৎ জাহাজ পৰিবহণ কোম্পানীলৈ পৰিৱৰ্তিত কৰাত তেওঁৰ অৱদান অপৰিসীম। ১৯৪৬ চনত তেওঁ কোম্পানীখনৰ সমস্ত দায়িত্ব গ্ৰহণ কৰে আৰু প্ৰায় ৬০০০ কৰ্মচাৰীক ব্যৱস্থাপনা কৰিবলগীয়া হৈছিল। ইয়াৰ আগতে তেওঁ বৰ্ড অফ ডাইৰেক্টত অন্তৰ্ভুক্ত হৈছিল। নৌপৰিবহণৰ বাণিজ্যত তেওঁৰ দক্ষতা সময়ৰ লগত বৃদ্ধি হৈছিল। ১৯৬৫ চনত তেওঁ ভাৰতৰ জাহাজৰ গৰাকী সকলৰ সংগঠন ইণ্ডিয়ান নেচনেল ষ্টীমশ্বিপ অনাৰ্ছ এছ'চিয়েছনৰ দুবছৰৰ বাবে অধ্যক্ষ পদ লাভ কৰে। ১৯৬৫ চনত পুনৰাই তেওঁ এই পদত অধিষ্ঠিত হয়। সাধাৰণতে পুৰুষৰ আধিপত্য থকা জাহাজৰ গৰাকী সকলৰ সংস্থাৰ মুৰব্বী পদত অধিষ্ঠিত হোৱা সুমতী মোৰাৰজী বিশ্বৰ প্ৰথম গৰাকী মহিলা। তেওঁৰ তত্ত্বাৱধানত চাইণ্ডিয়া ষ্টীম নেভিগেচন কোম্পানীৰ ৪৩খন জাহাজে মুঠ ৫৫২,০০০ টন ওজনৰ সামগ্ৰী পৰিবহণ কৰাৰ পৰ্যায় লাভ কৰিছিল। ১৯৭৯ চনৰ পৰা ১৯৮৭ চনলৈ তেওঁ এই কোম্পানীৰ অধ্যক্ষ পদত অধিষ্ঠিত আছিল। পিছলৈ ঋণৰ বোজাৰ বাবে এই কোম্পানী ভাৰত চৰকাৰে ৰাষ্ট্ৰীয়কৰণ কৰে। পিছলৈ তেওঁ ইয়াৰ এমিৰিটাছ চেয়াৰপাৰ্চন পদ লাভ কৰিছিল আৰু ১৯৯২ চনলৈ এই পদত অধিষ্ঠিত আছিল।\nতেওঁ মুম্বাইৰ জুহু অঞ্চত সুমতী বিদ্যা কেন্দ্ৰ স্কুল প্ৰতিষ্ঠা কৰিছিল। ১৯৭০ চনত লণ্ডনত অনুষ্ঠিত ৱৰ্ল্ড শ্বিপিং ফেডাৰেচনৰ তেওঁ উপাধ্যক্ষ নিৰ্বাচিত হৈছিল। ভাৰতে স্বাধীনতা লাভ কৰাৰ পিছত দেশ বিভাজন হোৱাত পাকিস্তানৰ পৰা সিন্ধী সকলক ভাৰতলৈ আনিবলৈ তেওঁ ব্যৱস্থা গ্ৰহণ কৰিছিল। ইয়াৰ লগতে তেওঁ আধুনিক ভাৰতীয় জাহাজ কোম্পানী সকলক ভাৰতীয় মূল্যবোধ, সংস্কৃতি, ঐতিহ্য আদি প্ৰচাৰ আৰু প্ৰসাৰ কৰিবলৈ অনুপ্ৰাণিত কৰিছিল।\nভাৰত চৰকাৰে তেওঁৰ অৱদানৰ স্বীকৃতি স্বৰূপে ১৯৭১ চনত অসামৰিক সেৱাৰ ক্ষেত্ৰত ভাৰতৰ দ্বিতীয় সৰ্বোচ্চ অসামৰিক সন্মান পদ্মবিভূষণ প্ৰদান কৰে।\n১৯৯৮ চনৰ ২৭ জুন তাৰিখে ৮৯ বছৰ বয়সত হৃদযন্ত্ৰৰ ক্ৰিয়া বন্ধ হোৱাৰ বাবে সুমতী মোৰাৰজীৰ মৃত্যু হৈছিল।\n↑ Satyaraja Dasa. "Passage from India: Sumati Morarjee and Prabhupada's Journey West | Back to Godhead". Btg.krishna.com. http://btg.krishna.com/passage-india-sumati-morarjee-and-prabhupadas-journey-west। আহৰণ কৰা হৈছে: 2012-07-09.\n↑ Manabendra Nath Roy (1999). The Radical Humanist. Maniben Kara. পৃষ্ঠা. 38. https://books.google.com/books?id=acEaAQAAIAAJ। আহৰণ কৰা হৈছে: 22 March 2016.\n↑ Fairplay. Fairplay Publications Limited. June 1998. পৃষ্ঠা. 62. https://books.google.com/books?id=G1VUAAAAMAAJ। আহৰণ কৰা হৈছে: 22 March 2016.\n↑ "Sumati Morarjee, mother of Indian shipping, dies at 91". 29 June 1998. http://www.rediff.com/money/1998/jun/29sumati.htm। আহৰণ কৰা হৈছে: 21 June 2012.\n↑ Ministry of Communications and Information Technology.. "List of Padma Vibhushan Awardees.". http://india.gov.in/myindia/padmavibhushan_awards_list1.php। আহৰণ কৰা হৈছে: 21 June 2012.\n↑ "Excerpts - Prem Rawat's Divine Incarnation Explanatio". NY Times. 8 April 1973. http://www.prem-rawat-bio.org/nytimesinterview.html। আহৰণ কৰা হৈছে: 21 June 2012.\n↑ "SHIPPING BOSS TO OPEN NEW SERVICE". The Straits Times: পৃষ্ঠা 8. 22 November 1971. http://newspapers.nl.sg/Digitised/Article/straitstimes19711122.2.43.aspx। আহৰণ কৰা হৈছে: 21 June 2012.\n"https://as.wikipedia.org/w/index.php?title=সুমতী_মোৰাৰজী&oldid=254673"ৰ পৰা অনা হৈছে\nএই পৃষ্ঠাখন ১৫ ডিচেম্বৰ, ২০২০ তাৰিখে ১৮:১০ বজাত অন্তিম সংশোধন কৰা হৈছিল।


যেরেমিয়া3- पवित्र बाइबिल [ইণ্ডিয়ান ৰিভাইচ ভাৰচন] - (যেরে 3)\nমোচিয়ে এইদৰে লিখিছিল যে, কোনোৱে নিজ স্ত্রীক ত্যাগ কৰাৰ পাছত, সেই স্ত্রীয়ে তেওঁৰ স্বামীৰ লগ এৰি, যদি আন পুৰুষৰ সৈতে বিবাহ হয়, তেতিয়া তাইৰ প্রথম স্বামীয়ে পুনৰায় তাইক নিজৰ পত্নীৰূপে ঘূৰাই নল’ব, যদি যায়, তেন্তে সেই গোটেই দেশ নিচেইকৈ মোলৈ গ্রহণীয় নহ’বলৈ সেয়ে এক কাৰণ হ’ব। কিন্তু তুমি অনেক প্ৰিয়ই সৈতে বেশ্যাকৰ্ম কৰিলা আৰু সেইবোৰে সৈতে শয়ন কৰিলা! গতিকে মোৰ ওচৰলৈ যদি তুমি ওলটিও আহাঁ, মই জানো তোমাক গ্রহণ কৰিম?” এইবুলি যিহোৱাই কৈছে।\n“চকু তুলি গছশূন্য পাহাৰ টিলাবোৰলৈ চোৱা। তুমি আৰাধ্য কৰা প্রতিমাবোৰ প্রত্যেক পাহাৰ টিলাবোৰতেই আছে। তুমি অৰণ্যত থকা আৰবীয়াৰ দৰে মানুবোৰলৈ বাট চাই ৰাজ-আলিত আক্রমণ কৰি লুটপাত কৰিবলৈ বহি থকাৰ দৰে যেন তেওঁলোক সকলোৱে প্রেমিকহে যাৰে সৈতে বেশ্যাকৰ্ম কৰিলা। কিয়নো প্রতিমাবোৰক আৰাধনা কৰি আৰু বেশ্যাকৰ্ম আৰু কুকৰ্মৰ দ্বাৰাই তুমি দেশখন মোলৈ অগ্রহণীয় কৰিলা।\nসেইবাবেই বছৰৰ নিৰূপিত সময়ত হ’ব লগীয়া বৃষ্টি মই আটক কৰিলোঁ, যেতিয়া তোমালোকে ইয়াৰ প্রয়োজন বোধ কৰিছিলা। তথাপি তুমি বেশ্যাৰ মুখ ধাৰণ কৰি, লজ্জিত হবলৈ অস্বীকাৰ কৰিলা।\nতুমি আজিৰ পৰা মোৰ আগত প্ৰাৰ্থনা কৰি নকবা নে, যে, ‘হে মোৰ পিতৃ! তুমি মোৰ যৌৱনকালৰ পথদৰ্শক!\nতুমি জানো চিৰকাললৈকে তোমাৰ ক্ৰোধ মোৰ ওপৰত ৰাখিবা!’ চোৱা, তুমি মন্দ কথা ক’লা, আৰু কুকৰ্মও কৰি আছা আৰু নিজ ইচ্ছামতে তাক সিদ্ধও কৰি আছা!”\nযিহূদাৰ ৰজা, ৰজা যোচিয়াই ৰাজত্ব কৰি থকা কালত এদিনাখন যিহোৱাই মোক ক’লে, “বিপথগামিনী ইস্ৰায়েলে যি কৰিলে, তাক তুমি দেখিবলৈ পালা নে? নিজৰ স্বামীক ত্যাগ কৰি আন লোকৰ সৈতে শয়ন কৰাৰ দৰে তেওঁলোক মোৰ পৰা বিমুখ হ’ল। তেওঁলোকে প্ৰত্যেক ওখ পৰ্ব্বতৰ ওপৰত আৰু প্ৰত্যেক কেঁচাপতীয়া গছৰ তলত গৈ, সেই সেই ঠাইত বেশ্যা কৰ্ম কৰিলে।\nমই ভাবিছিলোঁ যে এইবোৰ কাম কৰাৰ পাছত তেওঁলোক মোৰ ওচৰলৈ উলটি আহিব, গতিকে মই ক’লোঁ, ‘মোলৈ ঘূৰি আহাঁ!’ কিন্তু তেওঁলোকে উলটি নাহিল। আৰু তেওঁলোকৰ বিশ্বাস-ঘাতকিনী যিহূদাই তাক দেখিলে।\nআৰু মই দেখিলোঁ, যে, বিপথদগামিনী ইস্ৰায়েলে ব্যভিচাৰ কৰিলে, এই কাৰণে মই পত্নীক ত্যাগ-পত্ৰ দি এৰি দিয়াৰ দৰে, অন্য দেশলৈ পঠিয়াই দিলোঁ। মই তেওঁলোকক কি কৰিলোঁ, বিশ্বাস-ঘাতকিনী বায়েক যিহূদাই সেই সকলো দেখিও ইস্রায়েলৰ দৰেই বেশ্যাকৰ্ম কৰিলে। মই তেওঁলোকলৈ কি কৰিব পাৰোঁ, তালৈ যিহূদাই ভয় নকৰিলে, কিন্তু স্ত্রীসকলে নিজৰ স্বামীক এৰি আন পুৰুষলৈ যোৱাৰ দৰে দেৱ-দেৱীৰ উপাসক হৈ মোৰ পৰা নিজলে বিমূখ কৰিলে।\nতেওঁলোকে বেশ্যাকৰ্ম লঘু জ্ঞান কৰি তেওঁলোকে শিল আৰু কাঠেৰে সজা দেৱ-দেৱীৰ উপাসক হৈ দেশখন অশুচি কৰিলে।\nইস্রায়েলৰ বিশ্বাস-ঘাতকিনী বায়েক যিহূদাই সম্পূৰ্ণ মনেৰে সৈতে নহয়, কেৱল কপটভাৱেৰে মোলৈ উলটিল। এয়েই সত্য হোৱাৰ বাবে মই, যিহোৱাই ইয়াকে ক’লো।”\nতেতিয়া যিহোৱাই মোক ক’লে, “ইস্ৰায়েলৰ লোকসকলে মোৰ পৰা ঘূৰি গ’ল, কিন্তু বিশ্বাস-ঘাতকিনী যিহূদাই বিপদ-ঘামিনী ইস্ৰায়েলতকৈ নিকৃষ্টতৰভাৱে বিপথে গ’ল।\nগতিকে তুমি গৈ ইস্রায়েলৰ লোকসকলক কোৱাগৈ: ‘তেওঁৰ পৰা উলটি যোৱা হে ইস্রায়েলৰ লোকসকল, যিহোৱাই এই কথা তোমালোকক কৈছে: মই তোমালৈ আৰু ক্ৰোধ-দৃষ্টি নকৰিম। কিয়নো যিহোৱাই কৈছে, মই দয়ালু আৰু মই চিৰকাললৈকে ক্ৰোধ নাৰাখোঁ। গতিকে তোমালোক মোলৈ উলটি আহাঁ।\nতোমাৰ সেই দোষ স্বীকাৰ কৰা যে, তুমি তোমাৰ ঈশ্বৰ যিহোৱাৰ বিৰুদ্ধে তুমি অপৰাধ কৰিলা, আৰু পৰজাতিসকলক বিচাৰি ইফালে সিফালে ফুৰি প্ৰত্যেক কেঁচাপতিয়া গছৰ তলত তেওঁলোকৰ সৈতে শয়ন কৰিলা অৰ্থাৎ সেই দেৱ-দেৱীৰ উপাসনা কৰিলা, তোমালোকে মোৰ বাক্য পালন নকৰি মোৰ পৰা আঁতৰি গ’লা।\nযিহোৱাই কৈছে, হে বিপদ-ঘামিনী সন্তান সকল, মোলৈ উলটি আহাঁ; কিয়নো ময়েই তোমালোকৰ স্বামী! তোমালোক উলটি আহিলে, মই এখন নগৰৰ পৰা এজন আৰু এক গোষ্ঠীৰ পৰা দুজনকৈ লৈ চিয়োনলৈ অৰ্থাৎ যিৰূচালেমলৈ তোমালোকক আনিম।\nতোমালোকে এইদৰে কৰিলে, মই তোমালোকক মোৰ মনৰ দৰে এজন ৰখীয়া দিম; তেওঁলোকে জ্ঞান আৰু বুদ্ধিৰে তোমালোকক চৰাব, কাৰণ তেওঁলোকে মোক সন্তুষ্ট কৰিবলৈ জানে আৰু বুজে।\nযিহোৱাই কৈছে, সেই দিনত, যেতিয়া তোমালোক বাঢ়ি বহুপ্ৰজা হ’বা, তেতিয়া, “যিহোৱাৰ নিয়ম চন্দুক” এই কথা মানুহে আৰু নকব, আৰু সেয়ে মনত নপৰিব, লোকে তাক সোঁৱৰণ নকৰিব, সেয়ে নোহোৱাত লোকে বেজাৰ নাপাব আৰু তাক পুনৰায় সজা নাযাব।\nসেই সময়ত লোকসকলে ক’ব, “যিৰূচালেম যিহোৱাৰ সিংহাসন বুলি প্ৰখ্যাত হব, আৰু সকলো জাতিয়ে তাৰ ওচৰত যিৰূচালেমত যিহোৱাৰ নামেৰে গোট খাব আৰু তেওঁলোকে নিজ নিজ দুষ্ট মনৰ কঠিনতা অনুসাৰে আৰু নচলিব।\nসেই কালত যিহূদা বংশই ইস্ৰায়েল বংশই সৈতে সমভাবে চলিব, আৰু তেওঁলোক একে লগে উত্তৰ দেশৰ পৰা ওলাই, তোমালোকৰ পূৰ্বপুৰুষসকলক আধিপত্যৰ অৰ্থে মই দিয়া দেশলৈ আনিম।\nআৰু ময়েই কৈছিলোঁ, তোমালোক ইস্রায়েলৰ লোকসকল, মই তোমালোকক গ্রহণ কৰিবলৈ তোমালোক মোৰ সন্তান হোৱা। কাৰণ মই তোমালোকক এক মনোহৰ দেশ দিম। আন জাতিৰ দেশতকৈ এই দেশ অধিককৈ মনোহৰ! মই ইচ্ছা কৰিছোঁ যেন তোমালোকে মোক ‘পিতৃ’ বুলি সন্বোধন কৰা, আৰু মোৰ পাছত চলাৰ পৰা কেতিয়াও উলটি নাযাবা।\nকিন্তু তোমালোকে পত্নীয়ে যেনেকৈ নিজ স্বামীক বিশ্বাস-ঘাতকতা কৰি এৰে, তেনেকৈ তোমালোকেও স্বৰূপেই মোৰ অহিতে বিশ্বা-ঘাতকতা কৰিলা। সেইবাবেই যিহোৱাই কৈছে, আৰু মই ইস্ৰায়েল বংশক এই কথা ক’লো।\n“গছশূন্য পৰ্ব্বতত ইস্ৰায়েলৰ সন্তান সকলৰ কান্দোন আৰু কাকুতি-মিনতি শুনা গৈছে; কাৰণ, তেওঁলোক বিপদগামী হৈছিল আৰু তেওঁলোকে নিজৰ ঈশ্বৰ যিহোৱাক পাহৰি গৈছিল বুলি স্বীকাৰ কৰিছে।\nযিহোৱাই তেওঁলোকক ক’ব, “হে বিপথগামী ইস্রায়েলৰ সন্তান সকল, মোলৈ উলটি আহাঁ! তেনে কৰিলে মই তোমালোকৰ বিপথগমনস্বৰূপ ৰোগ সুস্থ কৰিম।” তেতিয়া লোকসকলে উত্তৰ দি ক’ব, “চোৱা, আমি তোমাৰ ওচৰলৈ আহিছোঁ; কিয়নো তুমিয়েই আমাৰ ঈশ্বৰ যিহোৱা।\nস্বৰূপেই গিৰিবোৰৰ পৰা আশা কৰা সহায় আৰু পৰ্ব্বতবোৰৰ ওপৰত দেৱ-দেৱীৰ আগত কৰা কঢ়াল মিছা। স্বৰূপেই উপলদ্ধি কৰিছোঁ যে, আমাৰ ঈশ্বৰ যিহোৱাইহে ইস্ৰায়েলৰ পৰিত্ৰাণ!\nকিন্তু সেই লজ্জাজনক বাল দেৱতাই, আমাৰ লৰা কালৰে পৰা আমাৰ পিতৃসকলৰ শ্ৰমেৰে অৰ্জ্জা সম্পত্তি, তেওঁলোকৰ গৰু, মেৰ আদি জাক আৰু তেওঁলোকৰ লৰা-ছোৱালী সকলক গ্ৰাস কৰিলে।\nসেয়ে আমি আমাৰ লাজস্বৰূপ বিছনাত শোওঁ আৰু আমাৰ অপমানে আমাক ঢাকক; কিয়নো আমাৰ পূৰ্বপুৰুষসকলে, আৰু আমিও লৰা কালৰে পৰা আজিলৈকে নিজৰ ঈশ্বৰ যিহোৱাৰ অহিতে পাপ কৰিলোঁ, আৰু নিজৰ ঈশ্বৰ যিহোৱাৰ আজ্ঞা পালন নকৰিলোঁ।”


IPL ৰ সফলতাই জনপ্ৰিয় কৰিছে ৰোহিতক : লা লিগাৰ ফালৰ পৰা শুভেচ্ছা জনালে ৰোহিত শৰ্মা - Olympia Sports\nHomeNewsIPL ৰ সফলতাই জনপ্ৰিয় কৰিছে ৰোহিতক : লা লিগাৰ ফালৰ পৰা শুভেচ্ছা...\nপঞ্চম বাৰৰ বাবে আইপিএলৰ ট্ৰফী জয় কৰিবলৈ সক্ষম হোৱা ৰোহিত শৰ্মালৈ আহিছে অনেক শুভেচ্ছা। দেশৰ সতীৰ্থৰ পৰা আৰম্ভ কৰি প্ৰাক্তন ক্ৰিকেটাৰ, বিদেশৰ বৰ্তমানৰ লগতে পূৰ্বৰ অনেক ক্ৰিকেটাৰে শুভেচ্ছাৰে উপচাই পেলাইছে ৰোহিতক। অনুৰাগীসকলৰ কথা নকলোৱেই যেনিবা। ইয়াৰ মাজতে এটা কথা প্ৰমাণ হৈছে যে কেৱল ক্ৰিকেটৰ ক্ষেত্ৰখনত হে যে ৰোহিত জনপ্ৰিয় তেনে নহয়। ৰোহিতৰ জনপ্ৰিয়তা বা ৰোহিতৰ সাফল্য‌ই যে অন্যান্য ক্ৰীড়া ক্ষেত্ৰটো প্ৰভাৱ বিস্তাৰ কৰিছে তাৰ প্ৰমাণ লাভ কৰা গৈছে।\nপঞ্চম বাৰৰ বাবে ট্ৰফী দখল কৰাৰ পিছত ৰোহিত শৰ্মালৈ শুভেচ্ছা বাৰ্তা প্ৰেৰণ কৰিছে লা লিগাৰ ফালৰ পৰা। লা লিগাৰ অফিচিয়েল টুইটাৰ একাউণ্টৰ পৰা অধিনায়ক ৰোহিতলৈ প্ৰেৰণ কৰিলে শুভেচ্ছা বাৰ্তা। অৱশ্যে তেওঁলোকে টুইটাৰত দিয়া এই শুভেচ্ছাত এটা সৰু ভুল কৰিলে। তেওঁলোকে ৰোহিতে ৬ বাৰ ট্ৰফী জয় কৰিছে বুলি উল্লেখ কৰিছে। কিন্তু ৰোহিতে অধিনায়ক হিচাপে ৫বাৰ হে ট্ৰফী জয় কৰিছে।\n#LaLiga congratulates Brand Ambassador @ImRo45 on winning his 6th Indian Premier League title as captain. 🏆🇮🇳\nA big congratulations to all the @IPL fans out there! 🏏 pic.twitter.com/NdqRCC2YK6\nPrevious articleআৰম্ভ হৈছে ফুটবলৰ জ্বৰ : এটিকে মোহনবাগানৰ নতুন জাৰ্ছী\nNext articleঅৱশেষত হাস্পতালৰ পৰা ঘৰলৈ উভটিল মাৰাডোনা : সুৰাৰ আসক্তি নিবাৰণৰ বাবে থাকিব চিকিৎসৰ তত্বাৱধানত\nভাতৃয়ে আত্মহত্যা কৰিলে, শয্যাগত পিতৃ; তাৰমাজতেই উজলিছে ৰাজস্থান ৰয়েলছৰ চেতন\nএটা প্ৰতিষ্ঠানে লৌহকন্যা লাভলীনালৈ উপহাৰ দিলে এখন বিলাসী বাহন


ইমান সহজ এই প্ৰেম – নয়নমণি হালৈ – ফটাঢোল\nAugust 1, 2018 গল্প\t3 Comments\nইমান সহজ এই প্ৰেম – নয়নমণি হালৈ\nবিনন্দ শইকীয়া চৰুক সুধি চাউল বহুওৱা মানুহ নহয়। সেয়ে তেওঁ বীৰদৰ্পে হুংকাৰ দিলে- ‘এই বিয়া কেতিয়াও হ’ব নোৱাৰে’।\nদেউতাকৰ বজ্ৰকঠিন ঘোষণাত জীয়েক অৰ্চনাৰ মুখৰ মাত হেৰাল। কেৱল চকুৰে ধাৰাষাৰ বাৰিষাৰ ঢল নামি আহিল। সাজ নালাগোতেই অৰ্চনা কুমাৰীয়ে সেইদিনা ৰোহঘৰত পৰিল। পৰিল যি পৰিলেই, মাকৰ কাকূতি-মিনতিয়েও তাইক সেইদিনা ভাতৰ পাতত বহুৱাব নোৱাৰিলে। অৱশ্যে মাকে তাইক আশ্বাস দিলে, ‘মাজনী, ইমান ভাঙি পৰিব নালাগে। নাৰিকলৰ দৰে দেউতাৰৰ বাহিৰখনহে টান, ভিতৰখন একেবাৰে কোমল। তেওঁ জানো তোৰ অহিত চিন্তা কৰিব! কথাবোৰ ওলাইছেহে, সিদ্ধান্ত হোৱা নাই নহয়।’ মাকৰ কথাত তাইৰ চকুপানীৰ ধাৰ কিছু কমিল যদিও ভাতৰ পাতত বহাৰ সাহস তাই গোটাব নোৱাৰিলে। কিবা এটা অনামী লাজ, সংকোচে তাইক সেইখিনি সময়ত হেঁচা মাৰি ধৰিলে। তাইৰ ভালপোৱা, বিয়া এইবোৰ কথাৰে ঘৰখন তল-ওপৰ হৈ থকা দিনত তাই এদিনো দেউতাকৰ মুখামুখি হব পৰা নাই। আৰু আজিতো সম্ভৱেই নহয়। তাই গাৰুটো বুকুৰ মাজত লৈ বিচনাখনতে লেতুসেতু হৈ পৰি থাকিল। টোপনি অহা বুলি ভাবি মাকে এপাকত আঠুৱাখন তৰি দি গ’লহি। মবাইলটো তাইৰ কাষতে পৰি আছিল, তাই সেইটো অন কৰিব খুজিলে, কিন্তু কিবা এটা ভাবি পুনৰ সেইটো তেনেকৈয়ে থৈ দিলে। অৰ্ণৱে কিজানি ইমান সময়ে দহবাৰৰ ওপৰত ফোন কৰি কৰি ভাগৰি গৈছে।\nঅৰ্ণৱ। জাতীয় বিদ্যালয়ৰ অংকৰ মাষ্টৰ অৰ্ণৱ। বিজ্ঞান আৰু অংকৰ ঘৰুৱা টিউছন কৰিছিল। আজিকালি ঘৰতে দুযোৰ ডেক্স-বেঞ্চ যোগাৰ কৰি লৈছে। তাৰপিছতো হেনো ৰাতিপুৱা আৰু আবেলি সময়ত টিউছনৰ ল’ৰা-ছোৱালীক বহিবলৈ জেগা দিব নোৱাৰে। অৰ্চনাক সি কৈছে, আৰু অলপ পইচা-পাতি হাতলৈ আহিলে ৰুমটো অলপ ডাঙৰ কৰিব, যাতে আৰু দুযোৰ ডেক্স-বেঞ্চ সুমুৱাবহি পাৰে। পিছলৈ সি আৰু এটা ৰুম বঢ়াব, সেইটো অৰ্চনাৰ বাবে। তাই তাত ল’ৰা-ছোৱালীক ইংৰাজী শিকাব। অৰ্চনাই তপককৈ মাত দিছিল, ‘অৰ্ণৱ, যিবোৰ দুখীয়া মানুহে ল’ৰা-ছোৱালীক টিউছন দিব নোৱাৰে, তেওঁলোকক মই বিনা পইচাত পঢ়ুৱাম। তুমি তেওঁলোকৰ বাবেও এখন ডেক্স বনাই দিবা’। সুযোগ পালেই অৰ্চনাৰ সমাজ-সেৱা কৰাৰ বেমাৰটোৱে উক দি উঠে। তাইৰ কথাত তাৰেই ৰেশ অকণমান ফুটি উঠিল। অৰ্ণৱে তাইৰ চকুৰ ফালে একেথৰে চাই আছিল। পাৰ্কখনৰ সিটোপাৰে ৰান্ধনি বেলিয়ে মেঘৰ আঁৰত মুখ লুকুওৱাৰ যো-জা চলাইছিল। তাৰ শেষ ৰশ্মিবোৰ অৰ্চনাৰ চকুৱে মুখে বিয়পি পৰিছিল। অৰ্ণৱৰ চকুলৈ চাই তাইৰ যেন লাজ লাগিল। বহুত লাজ।\nঅৰ্চনা ইংৰাজীৰ ছাত্ৰ। গ্ৰেজুৱেচন কৰি কি কৰিব, কি পঢ়িব সেইটো ভবা-চিন্তা কৰি থাকোতেই তাইৰ দুবছৰ গ’ল। কিবা এটা সিদ্ধান্তলৈ অহাৰ আগতেই ক’ৰ পৰা জানো ধুমুহাৰ দৰে ওলালহি হেৰম্ব। জনস্বাস্থ্য বিভাগৰ চাকৰিয়াল হেৰম্ব কুমাৰ নাথ। বিনন্দ শইকীয়াই জীৱনত সময়ৰ শৰ সময়ত মাৰি আহিছে। সেইবাবেই হয়তো খুউব কষ্টকৰ অতীত এটাৰ পৰা আহি আহি আজি তেওঁ সমাজত মূৰ তুলি কথা কব পৰা অৱস্থা এটা পাইছেহি। শূন্যৰ পৰা আৰম্ভ কৰি আজি তেওঁ চহৰৰ বুকুত নিজাকৈ এডোখৰ মাটি কৰিছে, প্ৰাসাদ নহলেও চাৰিটা কোঠালিৰ এটা ধুনীয়া ঘৰ সাজিছে, একমাত্ৰ ল’ৰাক বাংগালোৰত পঢুৱাই এতিয়া চাকৰি কৰিবলৈ শিলচৰলৈ পঠিয়াই দিছে, একেবাৰে চাকৰিৰ অন্তিম সময়ত গাড়ী বুলিবলৈও এখন ছেকেণ্ড-হেণ্ড মাৰুটি ৮০০ লৈ বহুদিনীয়া চখ পূৰণ কৰিছে। এতিয়া ছোৱালীজনীৰ বাবে সুপাত্ৰ আহিছে, এইফেৰা দায়িত্ব পালন কৰিব পাৰিলে বিনন্দ শইকীয়াৰ আৰু একো কৰিবলগীয়া নাই। ভাবিছে চাকৰি শেষ হলেই মৰমৰ পত্নীক লৈ এবাৰ কাশ্মীৰ ভ্ৰমণলৈ যাব। চাকৰিটো থাকোতেই অৰ্চনাৰ বাবে ভাল সম্বন্ধ আহিছে, গতিকে পলম কৰিব নোৱাৰি। তেওঁ ল’ৰাজনৰ বিষয়ে সকলোধৰণৰ অনুসন্ধান সম্পূৰ্ণ কৰি অৰ্চনাৰ মোমায়েকৰ লগত বিয়া একপ্ৰকাৰ খাটাঙেই কৰি পেলালে।\nএইপিনে হৰিমন্দিৰৰ চ’কত অৰ্চনাই অৰ্ণৱৰ লগত পানীপুৰী খাই থাকে। পুৰণি স্পেন্ডাৰ বাইকখন লৈ অৰ্ণৱ হৰিমন্দিৰ চ’কলৈ প্ৰায়ে আহে। অৰ্চনাই গালি পাৰে ‘এইখনত মই আৰু নুঠো, আধাঘন্টামান কিক মাৰিলেও ষ্টাৰ্ট নহয়, মানুহৰ আগত মোৰ লাজ লাগে’। কিন্তু তাই উঠে। অৰ্ণৱৰ বাহুত খামোচ মাৰিও ধৰে। চহৰখনৰ পৰা বাহিৰ ওলোৱা ৰাস্তাটো পোৱাৰ পিছতেই দুয়ো যেন পখিলা হৈ পৰে। কেতিয়াবা পাগলাদিয়া নদীৰ পাৰৰ মথাউৰিটোতে দুয়ো বহি থাকে। অৰ্ণৱে খৰ-ধৰ লগায়, ‘ব’লা মানুহবোৰে বৰ বেয়াকৈ চায়’। অৰ্চনাৰ খং উঠে, ‘বেয়াকৈ চালে তোমাৰ একো ক্ষয় নাযায়। ছোৱালী মানুহটো হৈ মই ভয়-ভীত নকৰাকৈ বহি আছো, তুমিও থাকা।’ অৰ্ণৱ বহি থাকে। পাগলাদিয়াৰ পানীৰ দৰে অৰ্চনাৰ মুখৰ কথাই কল-কল-কল-কল শব্দ কৰি ক’ৰ পৰা ক’ৰ ঘাটলৈ যে গতি কৰে হিচাপ নাথাকে। কথা ক’ব পালে তাইক আৰু একো নালাগে। অৰ্ণৱে একোবাৰ ধমক মাৰি উঠে, ‘বাপৰে ইমান যে কথা ক’ব পাৰা নহয় তুমি’।\nকিন্তু সেই অৰ্চনাৰ মুখৰ মাত এইবাৰ বন্ধ হৈ গ’ল। দেউতাকে ইতিমধ্যে বিয়াৰ মূল পেণ্ডেলটো কোনখিনিত হ’লে ভাল হ’ব, বাটৰ মূৰত আমলখিডাল কটা যাব নে নকটাকৈও ৰাখিব পাৰি, খুওৱা-ধুওৱা জেগা কোনখিনিত কৰা ভাল হব, বজাৰৰ মাংসক বিশ্বাস কৰিব নোৱাৰি, তাতীগাৱৰ বলোৰামকে মাংসৰ দায়িত্ব দিয়াটো ভাল হবনে কি.. এইবোৰ কথা লৈ মোমায়েকৰ লগত সদায়ে একোখনকৈ মিটিং পাতিবলৈ আৰম্ভ কৰিলেই। মাকৰ চাহৰ কেটেলী এই চৌকাত উঠে, এই নামে। ইফালে অৰ্চনাৰ মূৰটো চাহৰ কেটেলীটোৰ দৰেই ভকভকাই উতলি থকা হ’ল। অৰ্ণৱৰ লগত বহু আলোচনা কৰিও একো সিদ্ধান্তলৈ তাই আহিব পৰা নাই। প্ৰেমৰ মধুৰ গুঞ্জণ এইবাৰ বিৰহৰ কাতৰ চকুপানীলৈ ৰূপান্তৰিত হ’ল। অৰ্ণবে শেষত এটা কথাই ক’লে যে, ‘তুমি যি সিদ্ধান্ত লোৱা সেয়াই হব। মই জোৰকৈ বিয়া কৰাই আনি গোটেই জীৱন তোমাৰ দেউতাৰাৰ গৰিহণাৰ পাত্ৰ হব নোৱাৰো।’ অৰ্চনাৰ চকুপানীৰে যেন পাগলাদিয়া ভৰি গ’ল এইবাৰ। অৱশেষত তাই বুজিলে যে এগৰাকী মানুহেই তাইক এই বিপদৰ পৰা উদ্ধাৰ কৰিব পাৰিব। সেইগৰাকী তাইৰ মাক।\nমাকক বেছি বুজাই ক’ব লগা নহলেই। সিদিনালৈ ভাতৰ পাতত মাছৰ কাঁইট বাচি ভাত খুৱাই দিয়া ছোৱালীজনীয়ে কি ক’ব বিচাৰিছে মাকে মুখ খোলোতেই বুজি পালে। এনে কথাত বেছি পলম কৰা উচিত নহয়। মাকে যিমান পাৰে কোমলকৈ সেইদিনাই দেউতাকক কথাখিনি ক’লে। আৰু লগে-লগে দেউতাকৰ আশা-আকাংক্ষা, বিয়াৰ পেণ্ডেল, বলোৰামে দিয়া মাংস সকলো পানী হৈ উটি যোৱাৰ উপক্ৰম দেখি বীৰদৰ্পে হুংকাৰ দিলে- ‘এই বিয়া কেতিয়াও হ’ব নোৱাৰে। অমুকা চৰুক সুধি চাউল বহুওৱা মানুহ নহয়।’\nকিন্তু ধৰ্মৰ গ্লানি হলে ধৰাধামলৈ ভগৱান নামি অহাদি সেইদিনাই ঘৰখনলৈ মোমায়েকৰ ৰূপ ধৰি ভগৱান নামি আহিল। আহি দেখে ঘৰখনত মোটামুটি এখন শীতল যুদ্ধ আৰম্ভ হৈছেই। কুৰুক্ষেত্ৰ যুদ্ধৰ আগত শ্ৰীকৃষ্ণই কৌৰৱপক্ষক বুজোৱাদি মোমায়েকে গোটেইকেইটাকে সন্মুখত বহুৱাই লৈ বুজালে- ‘চাওক ভিনদেউ, ছোৱালীৰ বিয়াৰ ক্ষেত্ৰত আকোৰগোজ হ’ব নাপায়। তাইৰোতো এটা মন আছে। তাৰোপৰি তাই এতিয়া মেচিয়ৰড ছোৱালী।’\n‘থৈ দিয়াহে তাইৰ মেচিয়ৰড। বজাৰৰ পৰা এপদ বস্তু কিনি আনিব নোৱাৰে তাই। তাইৰ গা ধোৱা কাপোৰ বাথৰুমতে পৰি থাকে। মাকে সময় নাপালে এতিয়াও ময়ে থেকেচি-থেকেচি ধুব লাগে। আৰু তুমি কৈছা তাই মেচিয়ৰড।’ হাৱৰীয়া বৰলৰ দৰে দেউতাকে গুজৰি-গুমৰি উঠিল।\n‘তেনেহলে আপুনি তাইক বিয়া দিব ওলাইছে কিয়’। মোমায়েকে এইষাৰ একেবাৰে জেগাত দিছে। অৰ্চনাই তেতিয়াহে মূৰটো দাঙি কিবাকৈ দেউতাকৰ মুখলৈ চালে। দেউতাকে অলপ কোঁচ-মোচ খাই উঠিল।\n‘শুনক ভিনদেউ, তাতকৈ এটা কাম কৰো বলক। এই অৰ্ণৱ নে কি, ল’ৰাটোৰ ঘৰখন, সি কি কৰে, এদিন গৈ চাই আহো বলক।’ শান্তিসভা চলি থাকোতেই হঠাত্ দুৰ্যোধনে সভাস্থলী ত্যাগ কৰাৰ দৰে দেউতাকেও ৰূমৰ পৰা ওলাই একেচাতে বাৰাণ্ডা পালেগৈ। কিন্তু মোমায়েক শান্তিদূত কৃষ্ণৰ দৰে ধীৰ-স্থিৰ ভাৱেৰেই ক’লে- ‘চিন্তা নকৰিবি মাজনী। তই অৰ্ণৱক ফোন কৰি ক, এইটো ৰবিবাৰেই আমি তেওঁলোকৰ ঘৰলৈ যাম।’\nৰবিবাৰলৈ কিমান দিন! লগে-লগে অৰ্চনাই আঙুলিৰ মূৰত হিচাপ কৰিলে। যেতিয়া গম পালে আৰু মাত্ৰ চাৰিদিনহে আছে ৰবিবাৰলৈ, লগে-লগে তাই বাথৰুমলৈ গৈ অৰ্ণৱক এছ.এম.এছ এটা কৰি দিলে যে ৰবিবাৰে দেউতাকহঁত সিহঁতৰ ঘৰলৈ যাব। চাৰিদিন নহয় যেন চাৰিটা ঘন্টা। এই চাৰিটা ঘন্টাতে তাই জীৱনৰ এটা পৰীক্ষাত অৱতীৰ্ণ হ’ব ওলাইছে। তাইৰ হাতত আৰু সময় নাই। মেট্ৰিক পৰীক্ষাৰ সময়তো তাই ইমান ঘামি যোৱা নাছিল। তাই সেইদিনা ৰাতিয়ে দুৱাৰৰ খিলিটো লগাই অৰ্ণৱক ফোনটো লগালে আৰু কোনো কথাৰ অৱতাৰণা নকৰাকৈ চিধাই সুধিলে, “তুমি এই চাৰিদিনত ঘৰটো ৰং কৰি দিব পাৰিবা?”\nঅৰ্ণৱেও চিধাই উত্তৰ দিলে, “পাগল নেকি, চাৰিদিনত ঘৰ ৰং হয়নেকি?”\n“তেনেহ’লে প্লিজ পৰ্দাকেইখন চেঞ্জ কৰি দিয়া। আৰু তোমালোকৰ পাকঘৰত যে ভাল কাপ-প্লেটৰ ছেট এটাও নাই। মোক ষ্টিলৰ কাপতহে চাহ দিছিলা। আৰু চোফাৰ কুচনবোৰ যে! ইচ ৰাম তুমি সেইকেইটা কালিয়েই বদলাই দিয়া। আৰু শুনানা, মাক এযোৰ ভাল কাপোৰ পিন্ধি থাকিবলৈ দিবা।”\n“আৰু মই? ধূতি পাঞ্জাৱীযোৰ পিন্ধিম নে বৰমালাডালো আৰি ল’ম”- অৰ্ণৱৰ খং উঠি গ’ল। “তোমাৰ দেউতাই যদি পৰ্দা চাই, কাপপ্লেট চাই জীয়েকক বিয়া নিদিয়ে নালাগে দিয়া, মোৰ আপত্তি নাই”- কৈয়ে অৰ্ণৱে ফোনটো কাটি দিলে। এইফালে অৰ্চনাৰ চকু ভৰা পাগলাদিয়া হৈ পৰিল।\nঅৱশেষত ৰবিবাৰ আহিল। সময়ত মোমায়েকো আহিল। আড়লে-আড়লে অৰ্চনাই সকলো নিৰীক্ষণ কৰি থাকিল। মাজে-মাজে অৰ্ণৱৰ পৰা কাপ-প্লেট, পৰ্দাৰ ৰং, চোফাৰ কুচনৰ পৰা মিঠাইৰ আকাৰলৈ এইবোৰৰো খবৰ লৈ থাকিল। তাই জানে মুখেৰে হাজাৰ খং দেখালেও অৰ্ণৱে তাইৰ একো কথাকে নেপেলায়। এপাকত মাকক গৈ ক’লে, “দেউতাক সেইটো চাৰ্টেৰে কেনে দেখিছে চাচোন মা। চাৰ্টটো সলাই ল’বলৈ কনা।” মাকেও বোলে ‘দেউতাৰা যে যাবলৈ ওলাইছে সেয়াই বহুত। এইবোৰ চাৰ্ট-তাৰ্টৰ কথা এৰ।’ অৱশেষত দেউতাক বিনন্দ শইকীয়া গৈ মাৰুটিৰ ষ্টিয়েৰিঙত হাত থলে। কাষত শান্তিদূত ৰূপী মোমায়েক। মাক বহিল পিছফালৰ আসনত। গাড়ী গৈ দুৱাৰমুখ পাৰ হোৱাই নাই, অৰ্চনা কুমাৰীয়ে ধুমুহা গতিৰে ফোন লগালেই, গৈ পোৱাৰ লগে-লগেই যে তামোল-পাণৰ বটাখনহে আগতে দিব লাগে এই কথাটো যে কোৱাই হোৱা নাই।\nএইফালে পদূলিৰ পৰা গাড়ীখন ওলায়েই দেউতাকে মোমায়েক আৰু মাকলৈ ঘোপাকৈ চাই পঠিয়ালে। বোলে, ‘তোমালোকে মৰম কৰি কৰি তাইক নষ্ট কৰি পেলালা। এই প্ৰেম-পিৰিতি কৰি বিয়া হোৱা বহুত দেখিছো বুজিছা। টকা-পইচা নাথাকিলে এই প্ৰেম কোনদিনা পলাই পত্ৰং দিয়ে তাৰ ঠিক নাই। তাৰপিছত আৰম্ভ হ’ব সদায় কাজিয়া। এই বয়সলৈ বহুত দেখিলো মই। ‘কিনো শুভ কাম এটাত ওলাই আহি অমংগলীয়া কথাবোৰ কৈ আছে’- মাকে পিছফালৰ পৰা মাত দিলে। মোমায়েকেও বোলে ‘আগতে গৈ লওঁ বলকচোন’। কিন্তু তাৰপিছতো দেউতাকে মাত দিলে, “শুনা বিজয়, মই হ’লে কেঞ্চেল কৰি থৈ অহাটো খাটাং”।\nউপসংহাৰ : সন্ধিয়া লাগি ভাগিছে। অলপ আগে-আগে দেউতাকহঁত আহি ঘৰ সোমাইছেহি। অৰ্চনা তাইৰ কোঠাটোৰ পৰা মাক-দেউতাকৰ সন্মুখত ওলাবলৈ সাহস গোটাব পৰা নাই। মোমায়েকৰ সৈতে দেউতাকে বাৰাণ্ডাত কিবা গুণগুণকৈ মেল পাতিছে। তাই বুজিবলৈ অশেষ চেষ্টা কৰিছে, কিন্তু পৰা নাই। মাকেও পাকঘৰত সোমাল। ইতিমধ্যে মোমায়েকেও বিদায় ল’লে। কি কৰে বাৰু তাই! তাই কেনেকৈ জানিব অলপ আগে-আগে কি সিদ্ধান্ত লোৱা হৈ গ’ল! মাকক উপযাচি সুধিব গৈ জানো! নাই নাই। অলপ লাজ-মানৰতো কথা আছে। তাই অধীৰ অপেক্ষাৰে বাট চালে কোনোবাই তাইক মতালৈ। অৱশেষত ক্ষণ আহিল। দেউতাকে টি.ভি চাবলৈ বুলি বহিছে। এইখিনি সময়ত দেউতাকৰ সদায়ে এটা সমস্যা হয়। চেনেলৰ নম্বৰবোৰ কোনোপধ্যে দেউতাকৰ মনত নাথাকে। মনত ৰাখিবলৈ চেষ্টাও নকৰে। কাৰণ টিভিৰ গুড়িত বহি ‘মাজনী’ বুলি চিঞৰ এটা মাৰিলেই মাজনী আহি হাজিৰ হয় আৰু মাজনীয়ে হৈ পৰে ৰিমটটোৰ হৰ্তা-কৰ্তা-বিধাতা। কিন্তু আজি! দেউতাকে মাতিবনে বাৰু তাইক- ‘মাজনী নিউজ লাইভটো দি যাহি’ বুলি। তাই ছট-ফটাই বহি থাকিল।\n‘মাজনী, নিউজ লাইভটো দি যাহি’- দেউতাকৰ মাত নহয়, যেন সুৰীয়া এটা গান। দেউতাকৰ মাতটো ইমান মিঠা মিঠা লাগি গ’ল তাইৰ। দৌৰ মাৰি দেউতাকৰ কাষলৈ যাবলৈ মন গ’লেও তাই সমগ্ৰ চঞ্চলতা লুকুৱাই গহীন খোজেৰে দেউতাকৰ কাষ পালে। গৈ দেখে দেউতাকৰ কাষত মাকো বহি আছে। তাইৰ মনটো কিবা লাগি গ’ল। লাহেকৈ তাই ৰিম’টটো হাতত লওঁতেই দেউতাকে মাত দিলে, ‘মাজনী, তোক মই আজি এটা কথা কওঁ, যিটো কথা মই আজিলৈ কাৰো আগত কোৱা নাই। তোৰ মাৰক বিয়া কৰোৱাৰ আগতে মোৰো ঘৰ-দুৱাৰ চাবলৈ তোৰ ককা- আইতা আহিছিল। তাৰ আগলৈ তোৰ ককাই মাৰক বহুত গালি-গালাজ কৰিছিল। কাৰণ মাৰক বিয়া কৰাবলৈ তেতিয়া যিজন পাত্ৰ আহিছিল, সেইজন আছিল হাকিম। তেতিয়া মোৰ উপাৰ্জন বুলিবলৈ বিশেষ একো নাই । কিন্তু মোৰ চকুত দৃঢ়তা আছিল, মনত আত্মবিশ্বাস আছিল আৰু মায়েৰাৰ প্ৰতি আছিল অপত্য মৰম। হয়তো সেয়া তোৰ ককাই ভালকৈ চিনি পাইছিল। আৰু আজি মই অৰ্ণৱ ল’ৰাটোৰ মুখতো সেই একেই দৃঢ়তা দেখিবলৈ পাইছো মাজনী। মই যেতিয়া গম পালোঁ যে টিউছন কৰিয়ে সি ঘৰ বান্ধিবলৈ ওলাইছে, মই নিশ্চিত যে সি ঘৰটো উলিয়াব পাৰিব। আমি চাহ খাই থাকোতে বাহিৰত যেতিয়া এজাক ল’ৰাই তাক চাৰ-চাৰকৈ মাতি আছিল, তেতিয়াই মই বুজিছিলো, যে সি চাৰ শব্দৰ মৰ্যদা ৰাখিব পাৰিব। মাজনী, তোৰ নিৰ্বাচন সঠিক। তই সঁচাই মেচিয়ৰড হৈছ।’\nঅৰ্চনাই আৰু তাত নৰ’ল। তাই দুৱাৰত খিলিটো লগাই দিলে। ফোনটো হাতত লৈয়ে তাই বিচনাত বাগৰি দিলে। এতিয়া অৰ্ণৱক বাৰু কথাটো কেনেকৈ কোৱা যায়… ! পাগলাদিয়াৰ পানীৰে তাইৰ চকুহাল ভৰি পৰিল।\n« বিভিন্নজনৰ একলম – জয়ন্ত শৰ্মা\nবিভিন্নজনৰ একলম – সঞ্জীৱ মজুমদাৰ »\nবাহ, বৰ টেনচন দিলাহে নয়ন! অৰ্চনাৰ লগতে মোৰো পাগলাদিয়া নবলেও চকুহাল সেমেকালা৷\nহেমন্তদাৰ লগত একমত ।


৪ আগষ্ট - অসমীয়া ৱিকিপিডিয়া\n৪ আগষ্ট (ইংৰাজী:4August) হৈছে গ্ৰেগৰিয়ান বৰ্ষপঞ্জীৰ ২১৬তম (অধিবৰ্ষত ২১৭তম) দিন। বছৰ শেষ হ'বলৈ ১৪৯ দিন বাকী থাকে। এইদিনত ঘটা কেইটামান উল্লেখযোগ্য ঘটনা-\n১৬৬৬ - নেডাৰলেণ্ড আৰু ইংলেণ্ডৰ মাজত চেইণ্ট জেমছ দে' সামুদ্ৰিক যুদ্ধ (দ্বিতীয় এংগলো-ডাছ যুদ্ধৰ অন্তৰ্গত) আৰম্ভ।\n১৭৫৩ - জৰ্জ ৱাশ্বিংটনে ৰাজমিস্ত্ৰীৰ ডিগ্ৰী (ইংঃ master mason) লাভ কৰে।\n১৯১৪ - জাৰ্মানীৰ বিৰুদ্ধে ইংলেণ্ডৰ যুদ্ধ ঘোষণা কৰে। আৰম্ভ হয় প্ৰথম মহাসমৰৰ।\n১৯৩৯ - ডিব্ৰুগড়ৰপৰা ইংৰাজী বাতৰি কাকত দ্য আছাম ট্ৰিবিউন সাপ্তাহিক ৰূপে প্ৰকাশিত হয়। প্ৰথম সম্পাদক আছিল লক্ষ্মীনাথ ফুকন।\n১৯৪৪ - এন ফ্ৰাংকক জাৰ্মান সুৰক্ষা আৰক্ষীয়ে (ইংঃ German Security Police) গ্ৰেপ্তাৰ কৰে।\n১৯৫৬ - ট্ৰম্বেত ভাৰতৰ প্ৰথমটো নিউক্লীয় ৰিয়েক্টৰ ‘‘অপ্সৰা’’ কাৰ্যক্ষম কৰা হয়।\n১৯৬৫ - অসমীয়া দৈনিক বাতৰি কাকত ‘‘দৈনিক বাতৰি কাকত’’ প্ৰকাশিত হয়। এই কাকত সম্পাদনা কৰিছিল কীৰ্তিনাথ হাজৰিকাই।\n২০০২ - মানচেষ্টাৰত ১৭তম কমলৱেলথ খেল সমাপ্ত হয়।\n২০০৭ - আমেৰিকাৰ নাছাই ফ'নিক্স (ইংঃ Phoenix) মহাকাশযান মংগল গ্ৰহলৈ প্ৰেৰণ কৰে।\n২০২১ - ২০২১ চনত জাপানৰ টকিঅ' অনুষ্ঠিত হোৱা ২০২০ গ্ৰীষ্মকালীন অলিম্পিকত ছেমিফাইনেলত তুৰস্কৰ বুজেনাছ চাৰ্মেলেনীৰ হাতত লাভলীনা বৰগোহাঁই ৫-০ ব্যৱধানত পৰাস্ত হয়। ইয়াৰ ফলত লাভলীনাই ব্ৰঞ্জৰ পদক লাভ কৰি অলিম্পিকত পদক লাভ কৰা অসমৰ প্ৰথমগৰাকী ব্যক্তি হৈ পৰে।  \n১৭৯২ - ইংৰাজ ৰোমাণ্টিক কবি শ্বেলীৰ জন্ম হয়। তেওঁৰ সম্পূ্ৰ্ণ নাম আছিল ‘পাৰ্চী বিছি শ্বেলী ’।\n১৮৫৯ - নৰৱেৰ ঔপন্যাসিক ন্যুট পেডাৰছন হামছুনৰ জন্ম হয়। ১৯২০ চনত হামছুনে লাভ কৰিছিল সাহিত্যৰ নোবেল বঁটা। তেওঁৰ বিখ্যাত উপন্যাস হ’ল ‘হাংগাৰ ’।\n১৯০০ - মহাৰাণীৰ মাতৃ মহাৰাণী এলিজাবেথ, মহাৰাণী এলিজাবেথ দ্বিতীয়ৰ মাতৃ। (মৃঃ ৩০ মাৰ্চ, ২০০২)\n১৯২৯ - বিখ্যাত ভাৰতীয় গীতিকাৰ, সুৰকাৰ, প্ৰযোজক, পৰিচালক আৰু চিত্ৰ নাট্যকাৰ কিশোৰ কুমাৰৰ জন্ম হয়।\n১৯৬১ - আমেৰিকাৰ প্ৰথম কৃষ্ণাঙ্গ ৰাষ্ট্ৰপতি বাৰাক ওবামাৰ জন্ম হয়।\n১৯৭৫ - অসমৰ এগৰাকী কণ্ঠশিল্পী আৰু সংগীত পৰিচালিকা তৰালী শৰ্মাৰ জন্ম হয়।\n১৮৭৫ - ডেনমাৰ্কৰ কবি আৰু আৰু ৰূপকথাকাৰ হানছ এণ্ডাৰছনৰ মৃত্যু হয়। তেওঁৰ সম্পূৰ্ণ নাম হানছ ক্ৰিষ্টিয়ান এণ্ডাৰছন।\n১৯৩১ - ডেনিয়েল ৱিলিয়ামছ, প্ৰথম মুক্তভাৱে হৃদযন্ত্ৰ অস্ত্ৰোপ্ৰচাৰ কৰা চিকিৎসক।\n১৯৩৭ - ভাৰতৰ প্ৰখ্যাত বুৰঞ্জীবিদ কাশী প্ৰসাদ জয়ছোৱালৰ মৃত্যু হয়।\n১৯৪৮ - মিলেভা মেৰিক, পদাৰ্থবিজ্ঞানী, এলবাৰ্ট আইনষ্টাইনৰ প্ৰথম পত্নী আৰু সহকৰ্মী। (জঃ ১৮৭৫)\nবাৰাক ওবামা দিৱস। (আমেৰিকা)\nবিশ্ব স্বাস্থ্য সংস্থা(WHO) আৰু ৰাষ্ট্ৰসংঘৰ শিশুৰ নিধিৰ (UNICEF)ৰ বিশ্ব মাতৃদুগ্ধ পান সপ্তাহৰ চতুৰ্থ দিন। (১ আগষ্টৰ পৰা ৭ আগষ্টলৈ)\nৱিকিমিডিয়া কমন্সত ৪ আগষ্ট সম্পৰ্কীয় মিডিয়া ফাইল আছে।\n↑ "Boxing - SURMENELI Busenaz vs BORGOHAIN Lovlina - Semifinal 1 Results". https://olympics.com/tokyo-2020/olympic-games/en/results/boxing/results-women-s-welter-64-69kg-sfnl-000100-.htm?utm_campaign=fullarticle&utm_medium=referral&utm_source=inshorts। আহৰণ কৰা হৈছে:4August 2021.\n↑ "Tokyo Olympics 2020 Live Updates: Boxer Lovlina Borgohain Takes Home Bronze, Loses In Semis" (en ভাষাত). https://sports.ndtv.com/olympics-2020/tokyo-olympics-live-updates-catch-all-the-action-from-tokyo-games-today-2501933.\n"https://as.wikipedia.org/w/index.php?title=৪_আগষ্ট&oldid=289834"ৰ পৰা অনা হৈছে\nএই পৃষ্ঠাখন ০৬ আগষ্ট, ২০২১ তাৰিখে ২১:০৮ বজাত অন্তিম সংশোধন কৰা হৈছিল।


‘দীপাৱলী উদযাপনৰ লগতে ফটকা ফুটোৱাত নাই কোনো বাধা’ -চৰকাৰে নিষিদ্ধ কৰাৰ পিছতে অনুমতি দিয়াৰ টুইট মন্ত্ৰী হিমন্তৰ no-restrictions-on-celebration-of-diwali-in-assam-says-himanta-biswa-sarma– News18 assam\n‘দীপাৱলী উদযাপনৰ লগতে ফটকা ব্যৱহাৰত নাই কোনো বাধা’ -চৰকাৰে নিষিদ্ধ কৰাৰ পিছতে অনুমতি দিয়াৰ টুইট মন্ত্ৰী হিমন্তৰ\nদীপাৱলীত এইবাৰ ফটকা ব্যৱহাৰ বা বিক্ৰীত অনুমতি থাকিবনে? ইতিমধ্যে ৰাজ্য চৰকাৰে গুৱাহাটীত ফটকাৰ বিক্ৰী আৰু ব্যৱহাৰ নিষিদ্ধ কৰাৰ জাননী জাৰি কৰিছিল।\nদীপাৱলীত এইবাৰ ফটকা ব্যৱহাৰ বা বিক্ৰীত অনুমতি থাকিবনে? ইতিমধ্যে ৰাজ্য চৰকাৰে গুৱাহাটীত ফটকাৰ বিক্ৰী আৰু ব্যৱহাৰ নিষিদ্ধ কৰাৰ জাননী জাৰি কৰিছিল। সেউজ ন্যায়াধীকৰণৰ নিৰ্দেশনা পালন কৰাৰ লগতে কোৰোণা ৰোগী আৰু বায়ু প্ৰদূষণৰ কথা আগত ৰাখি ৰাজ্য চৰকাৰে লৈছিল এই সিদ্ধান্ত। পিছে চৰকাৰৰ এই জাননী এতিয়া প্ৰত্যাহাৰ কৰি মন্ত্ৰী হিমন্ত বিশ্ব শৰ্মাই কৰিছে বিশেষ টুইট।\nমন্ত্ৰী হিমন্ত বিশ্ব শৰ্মাই টুইটাৰযোগে কৈছে যে, ‘ অন্য ধৰ্মৰ দৰে, হিন্দু সকলৰো উত্‍সৱ উদযাপনৰ সম্পূৰ্ণ অধিকাৰ আছে। কোৰোণাৰ সংক্ৰমণ ৰোধ হোৱাৰ লগতে, পৰিস্থিতি স্বাভাৱিক হোৱাৰ পথত অসম। গতিকে দীপাৱলী উদযাপনৰ ক্ষেত্ৰত কোনো ধৰণৰ বাধা নাই। সেইদৰে ফটকা ফুটোৱাৰ ক্ষেত্ৰতো নাই কোনো বাধা। এই ক্ষেত্ৰত কোনো ধৰণৰ গাইড লাইনো জাৰি কৰা নহয়। কিন্তু মনত ৰাখিব যে, কোৰোণা ভাইৰাছৰ কাৰণে যাতে সকলোৱে সাৱধানতা অৱলম্বন কৰে।’\nমন্ত্ৰী হিমন্তৰ এই টুইটৰ পিছতে এতিয়া বিষয়টোৱে ব্যাপক চৰ্চা লাভ কৰিছে। সেইদৰে বহু কেইখন ৰাজ্যত কোৰোণা ৰোগীৰ স্বাস্থ্যৰ লগতে বায়ু প্ৰদূষণৰ কথা চিন্তা কৰি নিষিদ্ধ কৰা হৈছে দীপাৱলীত ফটকা বিক্ৰী আৰু ব্যৱহাৰ।\nFirst published: November 10, 2020, 19:14 IST\nAssam GovernmentDeepawaliHimanta Biswa Sarma


(কেন্দ্ৰীয় আলোচনাৰ পৰা পুনঃনিৰ্দেশিত)\n২২ Wikisource Pagelist Widget: Wikisource Meetup (29th September 2020)\n২৩ Mahatma Gandhi edit-a-thon on2and3October 2020\n২৪ Wiki of functions naming contest\n২৫ Indic Wikisource Newsletter - Issue 02\n২৬ Call for feedback about Wikimedia Foundation Bylaws changes and Board candidate rubric\n২৭ Indic Wikisource Proofreadthon2ৰ বাবে গ্ৰন্থ\n২৮ Regional Call for South Asia - Oct. 30\n২৯ Important: maintenance operation on October 27\n৩০ ৱিকিউৎস প্ৰুফৰিডাথনৰ বিষয়ে\n৩১ নতুন সঁজুলি OCS\n৩২ Wiki of functions naming contest - Round 2\n৩৩ Wikimedia Wikimeet India 2021\n৩৪ Thank you for your participation and support\n৩৫ Community Wishlist Survey 2021\nIndic language Wikisource Skill Share[সম্পাদনা কৰক]\n৮ এপ্ৰিলৰ অনলাইন আলোচনা[সম্পাদনা কৰক]\nপ্ৰশাসক পদৰ বাবে আবেদন[সম্পাদনা কৰক]\nমন্তব্য Comments[সম্পাদনা কৰক]\nযোগ দিছোঁ—[সম্পাদনা কৰক]\nCommunity Tech Launches Wikisource Improvement Initiative[সম্পাদনা কৰক]\nFeedback requested: Ebook Export Improvement Project[সম্পাদনা কৰক]\nWikisource Pagelist Widget: Ready to be enabled[সম্পাদনা কৰক]\nWikisource Pagelist Widget: Wikisource Meetup (29th September 2020)[সম্পাদনা কৰক]\nSent by Satdeep using MediaWiki message delivery (talk) ১৬:৩৩, ২৪ ছেপ্টেম্বৰ ২০২০ (IST)\nHope this message finds you well. We want to inform you that CIS-A2K is going to organiseamini edit-a-thon for two days on2and3October 2020 during Mahatma Gandhi's birth anniversary. This is not related toaparticular project rather participants can contribute to any Wikimedia project (such as Wikipedia, Wikidata, Wikimedia Commons, Wikiquote). The topic of the edit-a-thon is: Mahatma Gandhi and his works and contribution. Please participate in this event. For more information and details please visit the event page here. Thank you. — User:Nitesh (CIS-A2K) using MediaWiki message delivery (talk) ০১:৫৩, ২৯ ছেপ্টেম্বৰ ২০২০ (IST)\n০২:৪৩, ৩০ ছেপ্টেম্বৰ ২০২০ (IST)\nIndic Wikisource Newsletter - Issue 02[সম্পাদনা কৰক]\nধন্যবাদ! Qgil-WMF (talk) ২২:৪০, ৭ অক্টোবৰ ২০২০ (IST)\nIndic Wikisource Proofreadthon2ৰ বাবে গ্ৰন্থ[সম্পাদনা কৰক]\nতলৰ কিতাপকেইখন এই প্ৰতিযোগিতাৰ বাবে বিবেচনা কৰিবলৈ মোৰ ফালৰপৰা প্ৰস্তাৱ আগবঢ়ালোঁ। সকলোৱে আন কিতাপ যোগ দিব পাৰে (ধ্ৰুপদী সাহিত্য/গুৰুত্বপূৰ্ণ গ্ৰন্থ, স্পষ্ট ছপা আখৰ, সংশোধন কৰোঁতে জুপিব নলগা)।\nখটাসুৰ বধ আৰু জঙ্ঘাসুৰ বধ\nGitartha.bordoloi (talk) ০০:০৬, ১৭ অক্টোবৰ ২০২০ (IST)\nHere are some more books to consider:\nঅসমৰ বুৰঞ্জী গোহাঞি বৰুৱা (most viewed page on Wikisource, but only ~20% proofreading done)\nশ্ৰীমন্ত শঙ্কৰ দেৱৰ বৰগীত\n--SlowPhoton (talk) ১২:১৪, ১৭ অক্টোবৰ ২০২০ (IST)\nSlowPhoton:, ভাৰতৰ সংবিধানৰ আখৰবোৰ সৰু সৰু, ফৰ্মেটিঙো অলপ সময় লাগিব পাৰে; অসমৰ বুৰঞ্জীও জুপি থাকিব লাগে, ভাষণৰ ৮০% কৰা হৈছেই; বৰগীতৰ স্কেন বৰ ভাল যেন নেদেখিলোঁ। Gitartha.bordoloi (talk) ২১:১৯, ১৮ অক্টোবৰ ২০২০ (IST)\nGitartha.bordoloi: তালিকাত ৰাখি দিয়ক। যাৰ মন যায় কৰিব। সংবিধানখন ময়েই কৰিম বুলি ভাবিছোঁ। --SlowPhoton (talk) ২১:৫৪, ১৮ অক্টোবৰ ২০২০ (IST)\nনিম্নোলিখিত কিতাপ কেইখন Proofreadthon 2ৰ বাবে বিবেচনা কৰিবলৈ প্ৰস্তাৱ আগবঢ়ালোঁ।\nঘোষাৰত্ন (শেষৰ পৃষ্ঠাখিনি)\nপদ্যমালা- প্ৰথম ভাগ\nবিপ্লবী আৰু বীৰ-নাৰী\nAni ttbr (talk) ১৯:৪৭, ১৯ অক্টোবৰ ২০২০ (IST)\nUpdate- আন কেইখনমান কিতাপ যোগ কৰা হৈছে। অনুগ্ৰহ কৰি https://meta.wikimedia.org/wiki/Indic_Wikisource_Proofreadthon_2020/Book_list#Assamese লিংকটো চাওক। Gitartha.bordoloi (talk) ১২:১৬, ৪ নৱেম্বৰ ২০২০ (IST)\nপ্ৰুফৰিডাথনৰ গ্ৰন্থসূচীত এই দুখনো সুমুৱাই দিব নেকি বাৰু? 42.108.32.243 ১১:০৪, ৯ নৱেম্বৰ ২০২০ (IST)JyotiPN\nযোগ দিবৰ বাবে সৰু সৰু কেইখনমানৰ নাম দিছোঁ। চাবচোন। অনামিকা(চুমু) বড়া (talk) ০২:২৫, ১০ নৱেম্বৰ ২০২০ (IST)\nঅনামিকা(চুমু) বড়া:, তিনিখন কিতাপ ভৰাইছোঁ। দীপিকা ছন্দ, বলাই বিহুলীৰ আপল'ড স্থান লৈ অলপ খেলিমেলি হ'ব পাৰে। Gitartha.bordoloi (talk) ১৮:২৭, ১০ নৱেম্বৰ ২০২০ (IST)\nপ্ৰতিযোগিতাত এই চাৰিখন দিব পৰা যাব নে নাই চাবচোন৷ ধন্যবাদ৷ Kuldhar Rabha (talk) ১২:৩৯, ১১ নৱেম্বৰ ২০২০ (IST)\nভবিষ্যত কথা আৰু ৰেণুৰ স্কেন ভাল নহয়। বাকী দুখন ভৰাই দিম। Gitartha.bordoloi (talk) ১৩:০৯, ১১ নৱেম্বৰ ২০২০ (IST)\nGitartha.bordoloi: দা লগতে এই চাৰিখনো চাই দিবচোন৷ Kuldhar Rabha (talk) ২৩:৫৮, ১১ নৱেম্বৰ ২০২০ (IST)\nKuldhar Rabha:, "পৰীক্ষা"ৰ কপিৰাইটত সন্দেহ আছে। বাকী তিনিখন যোগ কৰিলোঁ। Gitartha.bordoloi (talk) ১৮:১২, ১২ নৱেম্বৰ ২০২০ (IST)\nGitartha.bordoloi:"পেৰিছত এসপ্তাহ আৰু অসম"খন দিব পাৰিনেকি চাবচোন দাদা। বৰ ভাল স্কেন। অনামিকা(চুমু) বড়া (talk) ১০:৫৬, ১৩ নৱেম্বৰ ২০২০ (IST)\nMPourzaki (WMF) (talk) ২২:৫৪, ১৯ অক্টোবৰ ২০২০ (IST)\n-- Trizek (WMF) (talk) ২২:৪১, ২১ অক্টোবৰ ২০২০ (IST)\nৱিকিউৎস প্ৰুফৰিডাথনৰ বিষয়ে[সম্পাদনা কৰক]\nএতিয়ালৈকে বিছখন কিতাপৰ নাম ভৰোৱা হৈছে। কেইখনমান আগৰবাৰৰ প্ৰতিযোগিতাৰে। যাৰ যিখন মন যায়, সেইখনেই কৰিব। লাগিলে আৰু কিতাপৰ নাম ভৰোৱা হ'ব। প্ৰতিযোগিতাৰ তালিকাত থকা কিতাপৰ সংশোধনতহে পইণ্ট পাব, আন কিতাপত নাপায়।\nদুগৰাকী বা অধিক প্ৰতিযোগীয়ে একেখন কিতাপকে ল'লে অন্ততঃ বিছ পৃষ্ঠাৰ পাৰ্থক্য ৰাখিব (বা আগতে জনাই দহ পৃষ্ঠাৰ)। প্ৰতিগৰাকী প্ৰতিযোগীয়ে সূচীৰ আলোচনা পৃষ্ঠাত কোনকেইটা পৃষ্ঠাৰ সংশোধন আৰম্ভ কৰিছে সেয়া উল্লেখ কৰিব।\nঅভিজ্ঞ সদস্যই সূচীৰ আলোচনা পৃষ্ঠাত সংশোধন শৈলী প্ৰস্তাৱ কৰিব; সকলোৱে সেয়া যোগ-বিয়োগ কৰিব পাৰে। গোটেই কিতাপখনৰ সংশোধনত সেই শৈলীকেই অনুসৰণ কৰিব লাগিব। গতিকে সকলোৱে শৈলী আৰু কোনে কি পৃষ্ঠা কৰিছে জানিবলৈ প্ৰথমে সূচীৰ আলোচনা পৃষ্ঠা চাই ল'ব। হে'ডাৰ, ফুটাৰ অংশৰ অন্তৰ্ভুক্তি বাধ্যতামূলক।\nপৃষ্ঠা এটা আৰম্ভ কৰাৰ আগতে ওপৰে-ওপৰে চাই ল'ব। সমস্যাজৰ্জৰ পৃষ্ঠাত পইণ্ট নাপায়।\nকোনোবাই কিবা ভুল কৰিলে জনোৱা হ'ব। ২৪ ঘণ্টাৰ ভিতৰত সেয়া শুধৰাব লাগিব। নহ'লে পৃষ্ঠাৰ সংশোধন বাতিল হ'ব আৰু পইণ্ট নাপায়।\nGitartha.bordoloi (talk) ২০:০০, ২৮ অক্টোবৰ ২০২০ (IST)\nপ্ৰুফৰিডাথনৰ লিংকটো অসমীয়া ৱিকিউৎসত পিন কৰি দিলে ভাল হ’ব নেকি? সততে চকুত পৰিব আৰু বিচাৰি পাবলৈও সুবিধা হ’ব৷ -- Joli (talk) ০৩:২৮, ৩০ অক্টোবৰ ২০২০ (IST)\nJoli:, কৰিলোঁ। Gitartha.bordoloi (talk) ১৫:২৫, ৩০ অক্টোবৰ ২০২০ (IST)\nবঢ়িয়া! Joli (talk) ১৯:৫২, ৩০ অক্টোবৰ ২০২০ (IST)\nনতুন সঁজুলি OCS[সম্পাদনা কৰক]\nসদস্য:দিব্য দত্তই সজা OCS-3in 1 (OCR, Correction, Save) সঁজুলিটো ৱিকিউৎসত যোগ কৰা হৈছে। এইটো ব্যৱহাৰ কৰিবলৈ লগিন কৰাৰ পাছত পছন্দসসূহ> গেজেট অংশলৈ গৈ OCS বাছনি কৰিব আৰু পৃষ্ঠা সাঁচিব। এতিয়া এখন কিতাপৰ সূচীৰ পৰা কোনো পৃষ্ঠালৈ গ'লে প্ৰতিস্থাপন আৰু OCR সঁজুলিৰ কাষতে OCS-3in 1 সঁজুলিটো দেখিব। ইয়াত ক্লিক কৰিলে এবাৰতে OCR হ'ব, সৰু-সুৰা ইউনিক'ড ত্ৰুটিবোৰ সংশোধন হ'ব আৰু পৃষ্ঠা নিজে নিজে ছেইভ হ'ব। কিবা ভুল দেখিলে সঁজুলিটোৰ সৃষ্টিকৰ্তাক বাৰ্তা দিব। Gitartha.bordoloi (talk) ২০:৩১, ২৯ অক্টোবৰ ২০২০ (IST)\n০৩:৪১, ৬ নৱেম্বৰ ২০২০ (IST)\nHappy Diwali. On behalf of Wikimedia Wikimeet India 2021, with regards, using MediaWiki message delivery (talk), sent at ০১:০৭, ১৪ নৱেম্বৰ ২০২০ (IST)\nThe 2021 Community Wishlist Survey is now open! This survey is the process where communities decide what the Community Tech team should work on over the next year. We encourage everyone to submit proposals until the deadline on ৩০ নৱেম্বৰ, or comment on other proposals to help make them better. The communities will vote on the proposals between ৮ ডিচেম্বৰ and ২১ ডিচেম্বৰ.\n২৩:৩৯, ২০ নৱেম্বৰ ২০২০ (IST)\n"https://as.wikisource.org/w/index.php?title=ৱিকিউৎস:কেন্দ্ৰীয়_আলোচনা&oldid=105924"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২০ নৱেম্বৰ ২০২০ তাৰিখে ২৩:৩৯ বজাত সলনি কৰা হৈছিল।


ৰুবুল মাউতৰ সংগ্ৰাম – ক্যালাইড'স্ক'প\nবিজ্ঞান, সাহিত্য আৰু অনুবাদৰ বৰ্ণময় সজ্জা… ✍প্ৰিয়াংকুশ ডেকা\nপ্ৰিয় গ্ৰন্থৰ তালিকা\nব্লগটোৰ বিষয়ে দুআষাৰ\nৰুবুল মাউতৰ সংগ্ৰাম\n“মোৰো এটা সপোন আছে”…। মাত্ৰ কিছুদিন পূৰ্বে ড° ৰুবুল মাউতৰ এই আত্মজীৱনীমূলক কিতাপখন পঢ়ি সম্পূৰ্ণ কৰিলোঁ। প্ৰায় দুবছৰ পূৰ্বে প্ৰকাশ পোৱা কিতাপখন প্ৰকাশ হোৱাৰ দিনৰেপৰাই যথেষ্ট সমাদৰ লাভ কৰি অহা শুনিছিলোঁ । সেই আগ্ৰহতে কিতাপখন কিনি থৈছিলোঁ যদিও পঢ়োতে কিছুদিন পলম হ’ল।\nএখন সুন্দৰ আৰু অৰ্থৱহ বেটুপাতৰ কিতাপখন ওপৰে-ওপৰে চাই দেখিছিলোঁ, ইয়াত ৰুবুল মাউত নামৰ যুৱকজনে কঠোৰ সংগ্ৰামৰ মাজেৰে আমেৰিকাৰ মাচাছ্যুচেটচ্ বিশ্ববিদ্যালয়ত পঢ়িবলৈ যোৱাৰ কাহিনী বৰ্ণনা আছে। কিতাপখন প্ৰেৰণাদায়ী হ’ব বুলি পূৰ্বানুমান কৰিছিলোঁ যদিও ভবা নাছিলোঁ যে মোৰ মনত কিতাপখনে গভীৰ প্ৰভাৱ পেলাব পাৰিব।\nৰুবুল মাউত এনে এটা পৰিয়াল আৰু অঞ্চলত জন্ম হৈছিল; য’ত মেট্ৰিকৰ দেওনা পাৰ হোৱাটোৱেই বৰ ডাঙৰ কথা। কৃষিপ্ৰধান অঞ্চলটোত কোনোমতে দিনটোৰ দুবেলা দুসাজ ভাত নিশ্চিত কৰাটোৱেই প্ৰতিটো পৰিয়ালৰ মূল লক্ষ্য। পাঁচটা সন্তানৰ পৰিয়ালত তেওঁতকৈ ডাঙৰ ভায়েক আৰু বায়েকজনীয়ে ইতিমধ্যে কেবাবাৰো চেষ্টা কৰিও মেট্ৰিকত উত্তীৰ্ণ নহ’ল। ৰুবুল সৰুৰ পৰাই মেধাৱী বুলি পৰিচয় এটা আছিল। সেইবাবে পৰিয়ালটোৰ আটাইৰে ডাঙৰ সপোন আছিল ৰুবুলে মেট্ৰিকত উত্তীৰ্ণ হোৱাটো । তথাপি সকলোৰে, আনকি ৰুবুল মাউতৰ নিজৰো এটা সন্দেহ আছিল যে তেওঁ নিজেও কিজানি বংশগত পৰম্পৰাৰ স্বীকাৰ হ’ব। ঘৰখনত তেতিয়ালৈ কোনেও মেট্ৰিকৰ দেওনা পাৰ হৈয়ে পোৱা নাই! কিন্তু সময়ত দেখা গ’ল যে ৰুবুল মাউতৰ সাধনা, অধ্যয়নৰ ফলত বংশৰ ধাৰাবাহিকতাও ভংগ হ’ল। তেওঁ প্ৰথম বিভাগ লাভ কৰি সুখ্যাতিৰে মেট্ৰিকত উত্তীৰ্ণ হ’লগৈ।\nইয়াৰ পিছত তেওঁ তিনিচুকীয়া মহাবিদ্যালয়ৰ পৰা ৰসায়ন বিজ্ঞানক মূল বিষয় হিচাপে লৈ পঢ়িবলৈ ল’লে। তাতো তেওঁ যথেষ্ট আৰ্থিক অনাটনৰ মাজেৰে পঢ়িব লগা হৈছিল। ঘৰৰ মাটি বন্ধকত থৈছিল, ককায়েকে চিকিউৰিটি গাৰ্ডৰ চাকৰি কৰি সামান্য পইচা পঠিয়াইছিল। আনকি পইচাৰ অভাৱত তেওঁ দুবাৰমান অনৈতিক কামো কৰিব লগা হৈছিল, যিটো তেওঁ কিতাপখনত অকপটে স্বীকাৰ কৰিছে। তিনিচুকীয়াত পঢ়ি থাকোতেই তেওঁ মহাবিদ্যালয়ৰ পুথিভঁড়ালত ৰসায়নবিজ্ঞানৰ এনেকুৱা কেইখনমান কিতাপৰ সন্ধান পাইছিল, যিয়ে তেওঁক বিষয়টোৰ প্ৰতি অধিক আগ্ৰহী কৰি তুলিছিল আৰু পৰৱৰ্তী সময়ত এটা গৱেষণাকেন্দ্ৰিক জীৱন বাছি লোৱাত গুৰুত্বপূৰ্ণ হিচাপে বিবেচিত হৈছিল।\nতেওঁ ডিব্ৰুগড় বিশ্ববিদ্যালয়ৰ ভিতৰত প্ৰথম শ্ৰেণীৰ দ্বিতীয় স্থান লাভেৰে উত্তীৰ্ণ হ’ল। ইয়াৰ পিছতে পইচাৰ অভাৱত উচ্চশিক্ষা গ্ৰহণত অনিশ্চয়তাই দেখা দিলে। অৱশ্যে তেওঁ নিজেই অধিক জোৰ দেখুওৱাত ঘৰৰ পৰা কোনোমতে পইচাৰ যোগাৰ হয়। তেওঁ গুৱাহাটী বিশ্ববিদ্যালয়ত ৰসায়ন বিভাগত এম এছ ছি পঢ়িবলৈ আহে। বিশ্ববিদ্যালয়ত পঢ়ি থাকোতেই তেওঁ গম পাইছিল যে নেটৰ (CSIR NET) দৰে পৰীক্ষাত উত্তীৰ্ণ হ’লেহে অন্ততঃ এজন অধ্যাপক হোৱাৰ যোগ্যতা অৰ্জন কৰিব পাৰি। সেইবাবে তেওঁ আৰম্ভণিৰ পৰাই এই পৰীক্ষাত সফল হ’বলৈ মনপুতি পঢ়িবলৈ লয়। আৰু সঁচাকৈয়ে তেওঁ নেটত ভবাতকৈয়ো বেছি ভাল ফলাফল লাভ কৰি জুনিয়ৰ ফেল’শ্বিপ লাভৰ যোগ্যতা অৰ্জন কৰিলে।\nমাষ্টাৰ্ছ্ ডিগ্ৰী সম্পূৰ্ণ হোৱাৰ পিছত তেওঁ পুনেৰ এন চি এলত ছিট লাভ কৰে। এখন ভাল প্ৰতিষ্ঠানত উচ্চশিক্ষা লাভৰ আনন্দতকৈও এটা জীৱিকাৰ উৎস, ঘৰখনক এমুঠি ভাতৰ যোগাৰ নিশ্চিত কৰাৰ চিন্তাটোৱেহে ডুবাই ৰাখিছিল। সেইসময়ত কিবা বিজ্ঞাপন পোৱাৰ আশাৰে তেওঁ এমপ্লইমেন্ট নিউজ কাকতখন নিয়মীয়াকৈ পঢ়িবলৈ লৈছিল। এনেতে এবাৰ মুম্বাইৰ টাটা মৌলিক গৱেষণা প্ৰতিষ্ঠানত (চমুকৈ টি আই এফ আৰ) খালী হোৱা এটা ছায়েন্টিফিক অফিচাৰ পদবীৰ বিজ্ঞাপন তেওঁৰ চকুত পৰে। পদবীটোৰ বাবে তেওঁৰ যোগ্যতাখিনি উপযুক্ত যেন দেখা পাই তেওঁ চাকৰিটোলৈ আৱেদন কৰে আৰু একেটা সময়তে পুনেৰ এন চি এললৈ আহি পি এইচ ডিৰ বাবে যোগদান কৰে। পুনেলৈ আহিবলৈ পইচাৰ অভাৱত তেওঁ ওচৰ-চুবুৰীয়াৰ পৰাও ধাৰ ল’ব লগা হৈছিল। ইয়াৰ মাজতে তেওঁ টি আই এফ আৰৰ পৰা সাক্ষাৎকাৰৰ বাবে আমন্ত্ৰণ লাভ কৰিলে। সাক্ষাৎকাৰৰ বাবে নিৰ্বাচন হোৱা এঘাৰজন প্ৰাৰ্থীৰ অধিকাংশই ইতিমধ্যে পি এইচ ডিও লাভ কৰিছিল। গতিকে পদটোৰ বাবে যে তেওঁ নিৰ্বাচন হ’ব, তাৰ কোনো আশা দেখা নাছিল। কিন্তু সাক্ষাৎগ্ৰহণৰ কিছুদিন পিছতে তেওঁ মুম্বাইৰ পৰা নিৰ্বাচনৰ খবৰ লাভ কৰিলে। এন চি এলৰ পৰা গুচি আহি তেওঁ টি আই এফ আৰত ছায়েন্টিফিক অফিচাৰ হিচাপে যোগদান কৰিলে। এনেদৰে তেওঁৰ ঘৰখনলৈও এটা আয়ৰ বাট মুকলি হ’ল। ধীৰে ধীৰে তেওঁ মানুহৰ পৰা লোৱা ধাৰসমূহো মাৰিবলৈ ধৰিলে।\nটি আই এফ আৰত থাকোতেই এবাৰ আমেৰিকাৰ পাৰডিউ বিশ্ববিদ্যালয়ত তিনিমহীয়া প্ৰশিক্ষণ লাভ কৰিবলৈ গৈ তাত উচ্চপৰ্যায়ৰ গৱেষণাকাৰ্য্য দেখিবলৈ পায়। তেওঁ নিজেও সপোন দেখিছিল এটা পূৰ্ণকালীন গৱেষণাকেন্দ্ৰিক কেৰিয়াৰ গঢ় দিয়াৰ। টি. আই. এফ. আৰ. ভাৰতৰ এখন আগশাৰীৰ গৱেষণা প্ৰতিষ্ঠান। ইয়াত অধ্যাপকৰ পৰিৱৰ্তে এটা ছায়েন্টিফিক অফিচাৰৰ পদবী পোৱাটোও সন্মানৰ কথা। কিন্তু ৰুবুল মাউত তাতো সন্তুষ্ট নহ’ল। তেওঁ বিচৰা নাছিল যে গোটেই জীৱন এজন অধ্যাপকৰ তলতীয়া হৈ কাম কৰি থাকিব! সেইবাবে সকলোৰে অগোচৰেই তেওঁ জি. আৰ. ই. আৰু টফেল্ পৰীক্ষাৰ বাবে প্ৰস্তুতি চলাবলৈ ধৰিলে। তেওঁ লিখিছে যে ইংৰাজী ভাষাটো ভালকৈ ক’ব নোৱাৰা বাবে তেওঁ প্ৰায়েই সমস্যা আৰু হতাশাত ভুগিছিল। কিন্তু জি. আৰ. ই.ৰ বাবেই তেওঁ এনেদৰে মনপুতি পঢ়িছিল যে মাত্ৰ পাঁচ মাহতে প্ৰায় ছহাজাৰ নতুন শব্দ মুখস্থ কৰি পেলাইছিল। সেইকেইটা দিনত হেনো তেওঁ মূৰৰ ভিতৰত বেলেগ কথা কিবা সোমাইছেনে নাই, একো ধৰিব পৰা নাছিল।\nপূৰ্বৰ দৰেই এইবাৰো তেওঁ অপৰিসীম অধ্যয়ন আৰু পৰিশ্ৰমৰ বলত জি. আৰ. ই. আৰু টফেল পৰীক্ষাত একে বহাতে সফলতাৰে উত্তীৰ্ণ হ’ল। তেওঁ বহুকেইখন বিশ্ববিদ্যালয়ত পি এইচ ডিৰ বাবে আৱেদন কৰিবলৈ যোগ্য হৈ উঠিল। তেওঁৰ স্বাভিমানী, উচ্চাকাংক্ষী মনটোৰ সিদিনা স্পষ্ট প্ৰতিফলন ঘটিছিল, যেতিয়া তেওঁ উচ্চশিক্ষা লাভৰ বাবে টি. আই. এফ. আৰৰ অধ্যাপসকলৰ পৰা বিদায় মাগিবলৈ গৈছিল। ৰুবুল মাউতৰ অনুপস্থিতি তেওঁলোকৰ বিভাগটোৰ বাবে ডাঙৰ ক্ষতি বুলি উপলব্ধ কৰি অধ্যাপক এজনে তেওঁক কৈছিল, “আমাক মেনপাৱাৰ লাগে, তোমাৰ দৰে মেনপাৱাৰ, আমাৰ ইয়াত কাম কৰিবলৈ”। কিন্তু তেওঁ এই কথাষাৰত যথেষ্ট আঘাত পালে। তেওঁলোকে মানে তেওঁক মেনপাৱাৰ বুলিহে গণ্য কৰে! নিজৰ সামৰ্থক অৱজ্ঞা কৰা যেন অনুভৱ কৰি তেওঁৰ লক্ষ্য অধিক দৃঢ় হ’ল আৰু টি. আই. এফ. আৰ.ৰ চাকৰি পৰিত্যাগ কৰি আমেৰিকালৈ গ’ল।\nএয়াই আছিল জীৱনৰ প্ৰতিটো মুহূৰ্ত সংগ্ৰামৰ মাজেৰে পাৰ কৰি অহা ৰুবুল মাউতৰ জীৱনৰ এটা থূলমূল আভাস। জীৱনত সৰু সৰু বহুত সপোন দেখিছিল তেওঁ। বহু সপোনেই তেওঁৰ বাবে, তেওঁৰ দৰে মানুহৰ বাবে প্ৰায় সাধ্যৰ বাহিৰত আছিল। কিন্তু ৰুবুল মাউতে নিজেই সেই ধাৰণাক ভুল প্ৰতিপন্ন কৰিছিল। এঢাপ এঢাপকৈ তেওঁ প্ৰতিটো সৰু সৰু সপোন পূৰণ কৰিলে আৰু আজি এই পৰ্য্যায়ত উপনীত হ’লগৈ। সম্প্ৰতি আমেৰিকাৰ ৱাশ্বিংটন বিশ্ববিদ্যালয়ত গৱেষণাৰত ৰুবুল মাউতে জিনীয় গৱেষণাৰ ক্ষেত্ৰখনত উল্লেখনীয় সাফল্য লাভ কৰিবলৈও সক্ষম হৈছে। মন কৰিবলগীয়া যে শৈশৱৰ পৰা জীৱনত বাধা-বিঘিনিৰ শেষ নাথাকিলেও তেওঁৰ শৈক্ষিক জীৱনৰ সাফল্যসমূহ আছিল নিখুঁত। প্ৰতিটো পৰীক্ষাই তেওঁ কঠোৰ পৰিশ্ৰম কৰি আত্মবিশ্বাসেৰে অৱতীৰ্ণ হৈছিল আৰু ভবাধৰণেই সাফল্য লাভ কৰিছিল। কিতাপখন পঢ়ি থাকিলে এনে লাগে যেন তেওঁৰ বাবে কোনো প্ৰতিৱন্ধকতাই স্থিৰ হৈ বাট ভেটিব পৰা নাই। কিন্তু তেওঁৰ পৰিশ্ৰমৰ মাত্ৰা দেখিলেহে বুজা যায় যে প্ৰকৃতাৰ্থত অধ্যৱসায়নো কি বা আন বহুতেই ভবাধৰণে সফলতা নোপোৱাৰ হেঙাৰনো কি।\nৰবুল মাউতৰ কাহিনীটো উল্লেখ কৰাৰ বিশেষ কাৰণ আছে। নিজৰ জীৱনত প্ৰতিষ্ঠা লাভ নকৰাৰ পৰ্য্যায়লৈ তেওঁৰ ভৱিষ্যতটো অনিশ্চিত আৰু শংকাপূৰ্ণ হৈ আছিল যদিও এতিয়া পঢ়ুৱৈৰ দৃষ্টিৰে তেওঁৰ জীৱনটো আলোকপাত কৰিলে এটা সুন্দৰ নিষ্কন্টক ঊৰ্ধ্বমুখী জীৱনযাত্ৰাহে পৰিলক্ষিত হয়। কিতাপখন তেওঁ ইমান সাৱলীল বৰ্ণনাৰে লিখিছে যে আমি সকলোৱেই তেওঁৰ উচ্চতা চুব পাৰিম যেন অনুভৱ হয়। আমি অধিকাংশ লোকৰেই আৰ্থিক স্থিতিতকৈ অতি কৰুণ স্থিতিৰ পৰা তেওঁ উঠি আহিছে, অথচ তেওঁ সপোনৰ পিঠিৰে বগুৱা বাই বহুদূৰ আগুৱাই গ’ল। ৰুবুল মাউতে প্ৰতিটো পৰীক্ষাতে একেবাৰতে উত্তীৰ্ণ হৈছিল কেনেকৈ? মহাবিদ্যালয়, বিশ্ববিদ্যালয়ৰ পৰীক্ষাত ভাল ফলাফল, নেটত ভাল ফলাফল, টি আই এফ আৰৰ ইন্টাৰভিউত যোগ্য প্ৰাৰ্থীৰূপে বিবেচিত হোৱা, একে বহাতে জি আৰ ইত উত্তীৰ্ণ হোৱা- গোটেইবোৰ যেন তেওঁৰ সাধনা, কঠোৰ পৰিশ্ৰমৰ ওচৰত নগণ্য হৈ গৈছিল। হয়তো আমি নিজকে সুধি চালে উপলব্ধি কৰিম যে আমি বহুতেই তেওঁৰ দৰে নিজৰ লক্ষ্যত উপনীত নোহোৱাৰ কাৰণ আমি নিজেই। আমাৰ কেইজনেনো তেখেতৰ নিচিনা তীব্ৰ সাধনা কৰে? আচলতে অধিকাংশ লোকেই সপোন-আশাবোৰহে মনৰ মাজত লৈ ফুৰে, কিন্তু সেই সপোনে দাবী কৰা সাধনা খুব কম লোকেইহে কৰে।\nমোৰ দৰে নিশ্চয় এনেকুৱা মানসিকতাৰ লোকো আছে যে শিক্ষাব্যৱস্থাটোৰ প্ৰতিয়েই কোনোধৰণৰ আস্থা বা শ্ৰদ্ধাৰ ভাৱ নাই। হয়তো এই দৃষ্টিভংগীয়েও বহুতৰ পঢ়াৰ জোৰ বা সাধনাৰ জোৰটো কমাই দিব পাৰে। ৰুবুল মাউতে নিজেও মাজতে এনেকুৱা চিন্তাৰ মুখামুখি হৈছিল যে কেৱল পৰীক্ষাৰ বাবেই ইমান খৰছী মাৰি, মুখস্থ কৰি হ’লেও পঢ়ি থকাৰ লাভটোনো কি? তেওঁ কিতাপখনত সততাৰে নিজৰ যুক্তিটো উপস্থাপন কৰিছে। তেওঁ এনে এটা পৰিয়ালত ডাঙৰ-দীঘল হৈছিল যে নিজৰ সংস্থাপনৰ বাবে বা ঘৰখনক চম্ভালিবৰ বাবেই ভালদৰে পঢ়াৰ প্ৰয়োজন আছিল। গতিকে তেওঁ পঢ়া-শুনাৰ ক্ষেত্ৰত কেতিয়াও আপোচ কৰিব নোৱাৰে। এতিয়া ময়ো বিশ্বাস কৰোঁ যে যেতিয়ালৈকে পৰীক্ষাকেন্দ্ৰীক শিক্ষাব্যৱস্থাটো সলনি নহয়, নিজৰ আৰু চৌদিশৰ সমাজখনৰ কথা চিন্তা কৰিয়েই আমিও ভালদৰে, গাধ-খাটনি দি হ’লেও পঢ়া উচিত। আশা কৰিম যে অদূৰ ভৱিষ্যতে ছাত্ৰ-ছাত্ৰীয়ে নিজৰ যোগ্যতা নিৰূপণ কৰিবলৈ এনে কৰাৰ প্ৰয়োজন নহ’ব।”\nলেখকৰ কাহিনীৰ আন বহুকেইটা দিশ মন কৰিবলগীয়া । তেওঁৰ এটা অনুভূতিপ্ৰৱণ সংবেদনশীল মন আছে আৰু তাক শব্দৰে সঠিকভাৱে ফুটাই তোলাৰো সামৰ্থ আছে। সেইবাবেই কিতাপখনত তেওঁৰ জীৱন-কাহিনীয়ে প্ৰাণ পাই উঠিছে। মাক-দেউতাকৰ প্ৰতি থকা তেওঁৰ মৰম আৰু দায়িত্ববোধৰ পৰিচয়ো স্পষ্টভাৱে ফুটি উঠিছে। বহু কষ্টেৰে ডাঙৰ-দীঘল কৰা দেউতাকে চুবুৰীয়াৰ কথা শুনি এসময়ত আশংকা কৰিবলৈ ধৰিছিল যে পাখি গজাৰ পিছতে সঁজাৰ পখী উৰি যাব নেকি? অৰ্থাৎ নিজৰ সংস্থাপনৰ যোগাৰ হ’লেই ৰুবুলেও গাঁৱৰ ঘৰখনৰ কথা, মাক-বাপেকৰ কথা পাহৰি যাব নেকি? অৱশ্যে ৰুবুল মাউতে দেউতাকৰ এইসমূহ আশংকা সম্পূৰ্ণ অমূলক বুলি প্ৰতিপন্ন কৰিছিল। পৰৱৰ্তী সময়ত দেউতাকৰ দুৰাৰোগ্য ৰোগ নিৰাময়ৰ বাবে তেওঁৰ দায়িত্ববোধ আৰু প্ৰচেষ্টাও শলাগিবলগীয়া।\nনিজৰ কষ্ট-সাধনাৰে দেশ-বিদেশৰ উচ্চ অনুষ্ঠানত অধ্যয়নৰ সুবিধা লাভ কৰা অসমীয়া একেবাৰে কম বুলিব নোৱাৰি। ইয়াৰ মাজত ৰুবুল মাউতৰ নিচিনা যথেষ্ট সংগ্ৰামৰ মাজেৰে প্ৰতিষ্ঠিত হোৱাও নিশ্চয় আন দুই-এজন ওলাব, কিন্তু নিজৰ উত্থানৰ কাহিনী ইমান সুন্দৰকৈ পূৰ্বে কোনো অসমীয়াই লিখা নাছিল। পূৰ্বে এনেকু্ৱা সংগ্ৰাম কাহিনী পঢ়িছিলোঁ লিংকন, বুকাৰ ৱাশ্বিংটন, কালাম আদি লোকসকলৰহে। কিন্তু অসমৰ মাটি-পানীতে ডাঙৰ-দীঘল হৈ প্ৰতিষ্ঠিত হোৱা আৰু আজিৰ যুগৰে ব্যক্তি হিচাপে ৰুবুল মাউতৰ কাহিনীয়ে সকলোকে অনুপ্ৰেৰণা যোগোৱাৰ লগতে এটা ভাল উদাহৰণ হিচাপেও থিয় দিছে। সেইবাবে মোৰ দৃষ্টিত আজিৰ প্ৰজন্মৰ প্ৰতিগৰাকী অসমীয়াই এই কিতাপখন পঢ়া উচিত। অসমক এনে বহু ৰুবুল মাউতৰ প্ৰয়োজন আছে।\n(কিতাপখনত এটাই অভাৱ দেখিলোঁ যে লেখকে তেওঁৰ জীৱন-কাহিনী ব্যাখ্যা কৰোতে কোনো চনৰ উল্লেখ কৰা নাই। ঘটনাসমূহৰ চন প্ৰকাশ কৰিলে কাহিনীটোৱে আৰু অধিক স্পষ্ট ৰূপ পালেহেঁতেন। হয়তো কিবা কাৰণত তেওঁ নিজেই সময়সমূহ উল্লেখ কৰিবলৈ অনিচ্ছুক আছিল। ৰুবুল মাউতে লিখা “ধূসৰতাত সংহত শ্ৰৱণ” নামৰ গল্প সংকলন এখনো ইতিমধ্যে প্ৰকাশ পাইছে।)\nঅনুভৱpriyankushdekaঅনুপ্ৰেৰণা, অসমীয়া, কিতাপ, মোৰো এটা সপোন আছে, ৰুবুল মাউত6 comments\nকৃষ্ণগহ্বৰৰ প্ৰথমখন আলোকচিত্ৰ আমি কেনেকৈ দেখিবলৈ পালোঁ\n6 thoughts on “ৰুবুল মাউতৰ সংগ্ৰাম”\n2 জুলাই, 2019 at 9:16 পুৱা\nপঢ়ি খুব ভাল পালোঁ প্ৰিয়াংকুশ। কিতাপখনো পঢ়িব লাগিব ৰ’বা।\n2 জুলাই, 2019 at 2:03 সন্ধ্যা\nবহুত ধন্যবাদ। পঢ়িব কিতাপখন।\n11 মাৰ্চ, 2020 at 12:42 সন্ধ্যা\nসুন্দৰ ৷ বহুজনে আদৰ্শ হিচাপে ল’ব পাৰিব\n11 মাৰ্চ, 2020 at 1:11 সন্ধ্যা\n7 জুন, 2020 at 10:19 পুৱা\nকিতাপখন অনুপ্ৰেৰণাৰ উৎস\nপিংবেকঃ মোৰো এটা সপোন আছে – কিতাপ, চলচ্চিত্ৰ আৰু বহুতো\nYou are commenting using your WordPress.com account.\t( Log Out / সলনি কৰক )\nYou are commenting using your Google account.\t( Log Out / সলনি কৰক )\nYou are commenting using your Twitter account.\t( Log Out / সলনি কৰক )\nYou are commenting using your Facebook account.\t( Log Out / সলনি কৰক )\nশিতানসমূহ শিতান বাছক অনুবাদ অনুভৱ গণিত প্ৰৱন্ধ বিজ্ঞান-প্ৰযুক্তি সাময়িকী সৃজনীশীল প্ৰয়াস অ-গল্প কবিতা English\nইমেইলৰ জৰিয়তে অনুসৰণ কৰক\nব্লগটো অনুসৰণ (follow) কৰিবলৈ আৰু ইমেইলৰ জৰিয়তে নতুন লেখাৰ বাৰ্তা পাবলৈ তলত ক্লিক কৰক ।\nটুইটাৰত অনুসৰণ কৰক


(Countries of the worldৰ পৰা পুনঃনিৰ্দেশিত)\n2 অন্তৰ্ভূক্তিৰ চৰ্তসমূহ\nদেশসমূহৰ তালিকা[সম্পাদনা কৰক]\nআৰ্জেণ্টিনা – Argentine Republic [Note 7] A ৰাষ্ট্ৰসংঘৰ সদস্য দেশ A নাই Argentina isafederation of 23 provinces and 1 autonomous city. Argentina claims sovereignty over the Falkland Islands and South Georgia and the South Sandwich Islands, which are administered by the United Kingdom. Argentina claims Argentine Antarctica as part of its national territory, officiallyadepartment of the province of Tierra del Fuego, Antarctica, and South Atlantic Islands, which overlaps with the claims of the UK and Chile.[Note 8]\nবেনিন – Republic of Benin [Note 9] A ৰাষ্ট্ৰসংঘৰ সদস্য দেশ A নাই\nবটচৱানা – Republic of Botswana Aৰাষ্ট্ৰসংঘৰ সদস্য দেশ A নাই\nবাৰ্কিনা ফাছো [Note 12] A ৰাষ্ট্ৰসংঘৰ সদস্য দেশ A নাই\nবাৰ্মা – Republic of the Union of Myanmar [Note 13] A ৰাষ্ট্ৰসংঘৰ সদস্য দেশ A নাই\nকানাডা [Note 14] A ৰাষ্ট্ৰসংঘৰ সদস্য দেশ A নাই Canada isaCommonwealth realm[Note 5] andafederation of 10 provinces and3territories.\nকংগো গণৰাজ্য (Congo-Kinshasa) [Note 21] A ৰাষ্ট্ৰসংঘৰ সদস্য দেশ A নাই\nচেক গণৰাজ্য [Note 22] A ৰাষ্ট্ৰসংঘৰ সদস্য দেশ A নাই Member of the EU.[Note 3]\nটিমুৰ লেষ্টে – Democratic Republic of Timor-Leste [Note 23] Aৰাষ্ট্ৰসংঘৰ সদস্য দেশ A নাই\nGambia গাম্বিয়া – Republic of The Gambia A ৰাষ্ট্ৰসংঘৰ সদস্য দেশ A নাই\nহন্দুৰাছ – Republic of Honduras A ৰাষ্ট্ৰসংঘৰ সদস্য দেশ A নাই\nআয়াৰলেণ্ড [Note 25] Aৰাষ্ট্ৰসংঘৰ সদস্য দেশ A নাই Member of the EU.[Note 3]\nমেছেনদনীয়া – Republic of Macedonia A ৰাষ্ট্ৰসংঘৰ সদস্য দেশ A নাই Because of the Macedonia naming dispute, the country is referred to by the UN andanumber of states and international organizations as "the former Yugoslav Republic of Macedonia".\nমঙ্গোলিয়া A ৰাষ্ট্ৰসংঘৰ সদস্য দেশ A নাই\nফিলিপাইনছ – Republic of the Philippines A ৰাষ্ট্ৰসংঘৰ সদস্য দেশ A নাই The Philippines contains two autonomous regions, the Autonomous Region in Muslim Mindanao[Note 6] and the Cordillera Administrative Region. The Philippines administers Scarborough Shoal and some of the Spratly Islands,[Note 11] and claims sovereignty over the Macclesfield Bank and Sabah, which is part of Malaysia.\nছেইণ্ট কিট্টিচ আৰু নেভিচ – Federation of Saint Kitts and Nevis A ৰাষ্ট্ৰসংঘৰ সদস্য দেশ A নাই Saint Kitts and Nevis isaCommonwealth realm[Note 5] and isafederation [Note 20] of 14 parishes.\nব্ৰিটিছ এণ্টাৰ্কটিক অঞ্চল [Note 8] (disputed by Argentina and Chile)\nঅন্তৰ্ভূক্তিৰ চৰ্তসমূহ[সম্পাদনা কৰক]\nগ্ৰ্ন্থ সংযোগ[সম্পাদনা কৰক]\n"https://as.wikipedia.org/w/index.php?title=সাৰ্বভৌম_ৰাষ্ট্ৰসমূহৰ_তালিকা&oldid=183051"ৰ পৰা সংকলিত\nএই পৃষ্ঠাখন ১৪ ছেপ্টেম্বৰ, ২০১৮ তাৰিখে ২১:৫০ বজাত অন্তিম সংশোধন কৰা হৈছিল।


ভূ-পৃষ্ঠৰ পৰা ৩৬০০ ফুট উচ্চতাত এয়া কি ঘোষণা কৰিলে বলীউডৰ অভিনেতা অনুপম খেৰে? – Pratham Khabar\nঘৰ/অভিনয়/ভূ-পৃষ্ঠৰ পৰা ৩৬০০ ফুট উচ্চতাত এয়া কি ঘোষণা কৰিলে বলীউডৰ অভিনেতা অনুপম খেৰে?\n৫১৯ নম্বৰ চিনেমাৰ শ্বুটিঙত ব্যস্ত সুদক্ষ অভিনেতা অনুপম খেৰ\n৫১৯ নম্বৰ চিনেমাৰ শ্বুটিঙত ব্যস্ত সুদক্ষ অভিনেতা অনুপম খেৰ। শনিবাৰে সামাজিক মাধ্যমযোগে বলীউডৰ অভিনেতাগৰাকীয়ে তেখেতৰ ৫১৯ সংখ্যক চিনেমাখনৰ কথা অনুৰাগীক ঘোষণা কৰে।\nঅৱশ্যে চিনেমাখনৰ নাম আৰু চিনেমাখনৰ বিষয়ে সবিশেষ তথ্য শ্বেয়াৰ কৰা নাই অভিনেতা অনুপম খেৰে। ইনষ্টাগ্ৰাম পোষ্টযোগে অভিনেতাগৰাকীয়ে অনুৰাগীক জনায় যে, “আটলান্টিক মহাসাগৰৰ ৩৬০০ ফুট উচ্চতাৰে উৰি গৈ থকাৰ সময়ত মই মোৰ ৫১৯ সংখ্যক চিনেমাখনৰ বিষয়ে ঘোষণা কৰিবলৈ পাই আনন্দিত হৈছো। ভগৱান মোৰ প্ৰতি দয়ালু হৈছে। এই পৰ্যায়ত উপণীত হ’বলৈ পাই মই সুখী। মই জানো যে, এয়া মোৰ কঠোৰ সাধনাৰ ফল, কিন্তু এয়া মিলিয়ন মানুহ, অনুৰাগী, অনুগামী, বন্ধু, পৰিয়াল, জ্যেষ্ঠজনৰ বাবেহে সম্ভৱ হৈছে”।\nতেখেতৰ এই সফলতাৰ বাবে অভিনেতাগৰাকীয়ে ইণ্ডিয়ান ফিল্ম ইনষ্টিটিউট আৰু বিশ্বৰ বহুতো চিনেমা পৰিচালককো ধন্যবাদ জ্ঞাপন কৰে। উল্লেখযোগ্য যে, পৰৱৰ্ত্তী সময়ত ‘The Last Show’, ‘Mungilal Rocks’ and ‘The Kashmir Files’ত দেখা পোৱা যাব বলীউডৰ সুদক্ষ অভিনেতা অনুপম খেৰক।\nActing Anupam Kher Bollywood Bollywood Actor Indian Film Industry News Time Assam prathamkhabar24X7 prathamkhabartv\nUGCয়ে ঘোষণা কৰিলে নতুন গাইডলাইনছ, ছাত্ৰ-ছাত্ৰীক ঘূৰাই দিয়া হ'ব নামভৰ্তিৰ মাচুল\nঅলিম্পিকত কোনো খেলুৱৈ কৰ’ণাত আক্ৰান্ত হোৱা এইটো প্ৰথম ঘটনা পোহৰলৈ আহিছে\nঅসমৰ চাহে পুনৰ ৰচিলে ইতিহাস! ১ কিলোগ্ৰাম চাহ পাত বিক্ৰী হ’ল প্ৰায় ১ লাখ টকাত\nফেব্ৰুৱাৰী 15, 2022\nদুঃখবৰ! অসমৰ ইলেক্ট্ৰনিক মিডিয়াৰ অন্যতম বাটকটীয়া প্ৰতাপ বৰদলৈৰ দেহাৱসান\nফেব্ৰুৱাৰী 19, 2022\nইণ্টাৰনেটত ধুমুহাৰ সৃষ্টি কৰা কিলি প’ললৈ সন্মান, ভাৰতীয় উচ্চায়ুক্তই প্ৰদান কৰিলে এই সন্মান…\nফেব্ৰুৱাৰী 22, 2022\nফেব্ৰুৱাৰী 27, 2022\nইউক্ৰেইনৰ খাৰকীভত প্ৰৱেশ কৰিলে ৰাছিয়ান সৈন্য, পিছে ইউক্ৰেইনৰ সৈন্যৰ হাতত ধৰাশায়ী ৰাছিয়াৰ সৈন্য…


জঘন্য নাৰী নিৰ্যাতন কাণ্ডৰ ৪৮ ঘণ্টাৰ পাছতো আৰক্ষীয়ে কিয় গ্ৰেপ্তাৰ কৰিব পৰা নাই অভিযুক্তক? - The Cross Current\nব্যৰ্থ ডিব্ৰুগড় আৰক্ষী! জঘন্য নাৰী নিৰ্যাতনৰ ঘটনাৰ ৪৮ ঘণ্টাৰ পাছতো ডিব্ৰুগড় আৰক্ষীয়ে গ্ৰেপ্তাৰ কৰিব নোৱাৰিলে ষ্টেটবেংক কাণ্ডৰ অভিযুক্তক। ৰাজ্যৰ বিশেষ আৰক্ষী অধীক্ষক জি পি সিঙৰ নিৰ্দেশৰ পিছতো ডিব্ৰুগড় আৰক্ষীয়ে বিচাৰি উলিয়াবলৈ সক্ষম হোৱা নাই অভিযুক্তক। নাৰী নিৰ্যাতন কাণ্ডৰ ভিডিঅ ছছিয়েল মিডিয়াত ভাইৰেল হৈ পৰাৰ পিছতে ৰাজ্যত সৃষ্টি হৈছিল বিৰূপ প্ৰতিক্ৰিয়াৰ। কিন্তু প্ৰশ্ন হয় – ডিব্ৰুগড় আৰক্ষীয়ে গ্ৰেপ্তাৰ কৰিব পাৰিবনে নাৰী নিৰ্যাতন কাণ্ডৰ অভিযুক্তক? সম্পূৰ্ণ ভিডিঅ থকাৰ পিছতো ৰাজ্যৰ স্মাৰ্ট পুলিচে কিয় বিচাৰি উলিয়াব পৰা নাই অভিযুক্তক?\nঅনা কাৰ্বি লোকৰ বাবে কাৰ্বি পৰিষদত আসন সংৰক্ষণৰ বিৰুদ্ধে তীব্ৰ প্ৰতিবাদ কাৰ্বি ছাত্ৰ সন্থাৰ


Eze 31 | AsmULB | STEP | একাদশ বছৰৰ তৃতীয় মাহৰ প্ৰথম দিনা যিহোৱাৰ বাক্য মোৰ ওচৰলৈ আহিল, বোলে,\n1একাদশ বছৰৰ তৃতীয় মাহৰ প্ৰথম দিনা যিহোৱাৰ বাক্য মোৰ ওচৰলৈ আহিল, বোলে, 2হে মনুষ্য সন্তান, মিচৰৰ ৰজা ফৰৌণক আৰু তাৰ লোকসমূহক কোৱা, তুমি তোমাৰ মহত্ত্বত কাৰ নিচিনা?\n3চোৱা, অচূৰ লিবানোনত সুন্দৰ ডাল, ঘন ছাঁ, আৰু ওখ হৈ থকা এজোপা এৰচ গছ স্বৰূপ আছিল; তাৰ ওপৰ ভাগ মেঘস্পৰ্শী হৈছিল। 4জলসমূহে তাক ডাঙৰ-দীঘল কৰিছিল, অগাধ জলে তাক বঢ়াইছিল, তাৰ সুঁতিবোৰ তাৰ ৰোৱা ঠাইৰ চাৰিওফালে বৈছিল, আৰু সি নিজৰ সুঁতিবোৰ পথাৰৰ আটাই গছৰ গুৰিলৈ পঠাইছিল।\n5এই হেতুকে ওখই সি পথাৰৰ আটাই গছতকৈ ওখ আছিল; সি পঠোৱা অনেক পানীৰ কাৰণে তাৰ ডালবোৰ বৃদ্ধি হৈছিল, আৰু তাৰ শাখাবোৰ দীঘল হৈছিল 6তাৰ ডালবোৰত আকাশৰ আটাই পক্ষীয়ে বাহ লৈছিল, তাৰ শাখাবোৰৰ তলত আটাই বনৰীয়া জন্তুৱে পোৱালি জগাইছিল, আৰু তাৰ ছাঁত আটাই মহাজাতিয়ে বাস কৰিছিল। 7এইদৰে, তাৰ শিপা অনেক জলসমূহৰ কাষত থকাত, সি নিজ মহত্ত্বত আৰু নিজ ডালবোৰৰ দৈৰ্ঘত সুন্দৰ আছিল।\n8ঈশ্বৰৰ উদ্যানৰ এৰচ গছবোৰে তাক লুকুৱাব নোৱাৰিছিল, দেৱদাৰু গছবোৰ তাৰ ডালবোৰৰ নিচিনা নাছিল, আৰু অৰ্ম্মোন গছবোৰ তাৰ শাখাবোৰৰ নিচিনা নাছিল; আৰু ঈশ্বৰৰ উদ্যানত থকা কোনো গছ সৌন্দৰ্য্যত তাৰ নিচিনা নাছিল। 9মই তাক অধিক ডালবোৰেৰে তাক এনে সুন্দৰ কৰিছিলোঁ যে, ঈশ্বৰৰ উদ্যানত থকা এদনৰ সকলো গছে তাক ঈৰ্ষা কৰিছিল।\n10এই হেতুকে প্ৰভূ যিহোৱাই এই কথা কৈছে সি উচ্চতাত ওখ হোৱাৰ, আৰু সি তাৰ ওপৰ ভাগ মেঘস্পৰ্শী কৰাৰ, আৰু তাৰ হৃদয় নিজৰ উচ্চতাত গৰ্ব্বিত হোৱাৰ কাৰণে, 11মই তাক জাতিবিলাকৰ পৰাক্ৰমী জনৰ হাতত সমৰ্পণ কৰিলোঁ; তেওঁ তাৰ বিৰুদ্ধে উচিত কাৰ্য্য কৰিলে; মই তাৰ দুষ্টতাৰ কাৰণে তাক দূৰ কৰি দিলোঁ।\n12আৰু জাতিবিলাকৰ ভয়ানক বিদেশীবোৰে তাক কাটি এৰি গ’ল; পৰ্ব্বতবোৰৰ ওপৰত আৰু আটাই উপত্যকাত তাৰ ডালবোৰ পৰি আছে, আৰু দেশৰ আটাই জুৰিবোৰৰ কাষত তাৰ শাখবোৰ ভাগিল; আৰু পৃথিৱীৰ সকলো জাতিবিলাক তাৰ ছাঁৰ পৰা নামি গ’ল, তাক এৰি গুচি গ’ল।\n13পৰি থকা সেই গছডালত আকাশৰ পক্ষীবোৰে বাস কৰিছে, আৰু তাৰ শাখাৰ ওপৰত আটাই বনৰীয়া জন্তু আছে। 14জলসমূহৰ কাষত থকা গছবোৰৰ কোনো গছে নিজ উচ্চতাত গৰ্ব্ব নকৰিবৰ নিমিত্তে, বা তাৰ ওপৰ ভাগ মেঘস্পৰ্শী নকৰাবৰ নিমিত্তে, নাইবা সেইবোৰৰ বৃহৎবোৰৰ মাজৰ পানী পান কৰাবিলাকৰ মাজৰ কোনেও উচ্চতাত নিজকে ওখ নেদেখুৱাবৰ নিমিত্তে, মই ইয়াক কৰিলোঁ; কিয়নো সেই আটাইবোৰ মৃত্যুলৈ, পৃথিৱীৰ অধোভাগলৈ, গাঁতলৈ নামিব লগাবোৰে সৈতে মনুষ্য-সন্তানবিলাকৰ মাজত সমৰ্পিত হ’ল।\n15প্ৰভূ যিহোৱাই এই কথা কৈছে, সি চিয়োললৈ নামি যোৱা দিনা মই শোকৰ আজ্ঞা দিলোঁ; মই তাৰ নিমিত্তে অগাধ জলক ঢাকিলোঁ, তাক সুঁতিবোৰ বন্ধ কৰিলোঁ, আৰু মহাজলসমূহক স্থগিত কৰা হ’ল; মই তাৰ নিমিত্তে লিবানোনক শোক কৰালোঁ, আৰু পথাৰৰ আটাই গছ তাৰ নিমিত্তে জঁয় পৰিল।\n16গাঁতলৈ নামিব লগাবোৰে সৈতে মই তাক চিয়োললৈ পেলোৱা সময়ত তাৰ পতনৰ শব্দত মই জাতিবিলাকক কঁপালো; আৰু এদনৰ আটাই গছে, লিবানোনৰ মনোনীত আৰু উৎকৃষ্ট পানী পান কৰা আটাইবোৰে পৃথিৱীৰ অধোভাগত শান্তনা পালে।\n17যিবিলাকে তাৰ বাহুস্বৰূপ আছিল, যিবিলাকে জাতিবিলাকৰ মাজত তাৰ ছাঁত বাস কৰিছিল, সিবিলাকো তৰোৱালৰ দ্বাৰাই হত হোৱা লোকৰ গুৰিলৈ তাৰে সৈতে চিয়োললৈ নামি গ’ল।\nএইদৰে তুমি প্ৰতাপত আৰু মহত্ত্বত এদনৰ গছবোৰৰ মাজত কাৰ নিচিনা? তথাপি পৃথিৱীৰ অধোভাগলৈ এদনৰ গছবোৰে সৈতে তোমাকো নমোৱা হ’ব; তৰোৱালৰ দ্বাৰাই হত হোৱাবোৰে সৈতে অচুন্নৎহঁতৰ মাজত তুমিও পৰি থাকিবা। প্ৰভূ যিহোৱাই কৈছে, ফৰৌণ আৰু তাৰ আটাই লোকসমূহৰ এইৰূপ গতি হ’ব।\nমিচৰ আৰু ফৰৌণৰ বিষয়ৰ বিলাপ।


মাৰ্ঘেৰিটাৰ কয়লাক্ষেত্ৰ খনন বন্ধৰে অসমীয়াক ভাতে মৰাৰ ষড়যন্ত্ৰ - CHANDUBINEWS\nHome বাতৰি মাৰ্ঘেৰিটাৰ কয়লাক্ষেত্ৰ খনন বন্ধৰে অসমীয়াক ভাতে মৰাৰ ষড়যন্ত্ৰ\nমাৰ্ঘেৰিটাৰ কয়লাক্ষেত্ৰ খনন বন্ধৰে অসমীয়াক ভাতে মৰাৰ ষড়যন্ত্ৰ\nপ্ৰকাশিত তাৰিখঃ ১৫ জুন, ২০২০\nখণ্ডৰ উদ্যোগ মাৰ্ঘেৰিটা কয়লাক্ষেত্ৰত খনন বন্ধৰ নিৰ্দেশ জাৰি কৰিছে। নৰ্থ–ইষ্ট ক’ল ইণ্ডিয়া লিমিটেডৰ মাৰ্ঘেৰিটা ক্ষেত্ৰৰ মহাপ্ৰৱন্ধকে কয়লা খনন সাময়িকভাৱে বন্ধ ৰখাৰ নিৰ্দেশ জাৰি কৰে যোৱা ৩ জুন তাৰিখত। এই নিৰ্দেশনাৰ ফলত খনি সমূহত মাইনিঙৰ দায়িত্ব লাভ কৰা ব্যক্তিগত কোম্পানীবোৰে খনন প্ৰক্ৰিয়া বন্ধ ৰাখিছে। লগে লগে ক’ল ইণ্ডিয়া আৰু মাইনিং কোম্পানীসমূহত জড়িত হাজাৰ–হাজাৰ শ্ৰমিক কৰ্মহীন হৈ পৰিল।\nউল্লেখ্য যে, দেশৰ অৰ্থনীতি যোগানত কয়লাক্ষেত্ৰ সমূহে অভূতপুৰ্ব বৰঙণি যোগাই আহিছে। তেনেদৰে মাৰ্ঘেৰিটা কয়লাক্ষেত্ৰৰ অৰিহণাও কম নহয়। উল্লেখযোগ্যে যে, মাৰ্ঘেৰিটাৰ কয়লাখনি সমূহত আজি ৪০ বছৰে মুক্ত খনন চলি থকা বুলি অভিযোগ উত্থাপিত হৈছে। এই মুক্ত খননৰ ফলত ওচৰ–পাজৰৰ বহুকেইখন গাঁও ক্ষতিৰ সন্মুখীণ হৈ পৰিছিল। এই সন্দৰ্ভত সময়ে সময়ে বিভিন্ন প্ৰতিবাদ হৈছিল। প্ৰতিবাদীসকলৰ এটাই কথা– কয়লা খননত কোনো আপত্তি নাই কিন্তু সেয়া বৈজ্ঞানিক পদ্ধতিগত হ’ব লাগিব।\nএই পদ্ধতি অৱলম্বনেৰে কয়লা খনন কৰিলে আপত্তি কৰিবলগীয়া একো নাই। কিন্তু এই পদ্ধতিটোকে আজি অ’ত বছৰে কাৰ্যকৰী নকৰিলে বিভাগীয় কৰ্তৃপক্ষই। বৈজ্ঞানিক পদ্ধতিৰে কয়লা আহৰণৰ দাবী জনাই আহোতে বৰ্তমান খনন কাৰ্যকে বন্ধ (অস্থায়ী) কৰি দিলে। এই দাবীত কয়লা খনন বন্ধৰ ৰখাৰ কি যুক্তি বিচাৰি পালে ক’ল ইণ্ডিয়া কৰ্তৃপক্ষই! ইয়াক পূৰ্ব পৰিকল্পিত\nযড়যন্ত্ৰ বুলি ভবাৰ থল নাই নে?\nএতিয়া ভাৰত চৰকাৰে অসমীয়াক ভাতে মৰাৰ ষড়যন্ত্ৰ কৰিছে মাৰ্ঘেৰিটাৰ কয়লাক্ষেত্ৰত খনন বন্ধৰ\nদ্বাৰা। কিয়নো মাৰ্ঘেৰিটাৰ কয়লাখনিৰ ওপৰত নিৰ্ভৰ কৰি ওচৰ–পাজৰৰ প্ৰায় এশখন গাঁও বৰ্তি আছে। গাঁও কেইখনৰ হাজাৰ হাজাৰ লোক কয়লাখনিত নিয়োজিত হৈ আছে। ক’ল ইণ্ডিয়াৰ কুটীল নিৰ্দেশত সেই ক্ষেত্ৰসমূহত নিয়োজিত শ্ৰমিকসকল আজি কৰ্মহীন হৈ পৰিল।\nএই যড়যন্ত্ৰমূলক কাৰ্যৰ বিৰোধীতাৰে যোৱা ১২ জুনত মাৰ্ঘেৰিটা হাইস্কুলত অসমৰ জাতীয় সংগঠনবোৰে এক প্ৰতিবাদী কাৰ্যসূচী ৰূপায়ণ কৰিলে। ক’ৰ’ণা সন্দৰ্ভত ৰাজ্য চৰকাৰে জাৰি কৰা সকলো বাধা–নিষেধ ভংগ কৰি হাজাৰ হাজাৰ লোক ওলাই আহি প্ৰতিবাদ সাব্যস্ত কৰিলে। সামাজিক দুৰত্ব বৰ্তাই ৰাখি অধিক লোক সমবেত হোৱাটো য’ত চৰকাৰী বিধিত নিষেধ আছিল তেনে সময়তে চৰকাৰী নিষেধাজ্ঞাক ক’ৰবাতে ওফোৰাই থৈ ওলাই আহিল হাজাৰ হাজাৰ জনতা।\nঅৱশ্যে, মাৰ্ঘেৰিটাৰ কয়লাক্ষেত্ৰ জীয়াই ৰখাৰ স্বাৰ্থত সাব্যস্ত কৰা এইখনেই প্ৰথম আন্দোলন নহয়। ক’ল ইণ্ডিয়াৰ অন্যায় কাৰ্যৰ বিৰোধীতাৰে বহু আন্দোলন কৰিবলগ হৈছিল অসমৰ জাতীয় সংগঠনবোৰে।\nnorth east coal filed\nPrevious articleৰাইজক হাঁহিৰ খোৰাক যোগোৱা এসময়ৰ খুহুতীয়া মানুহ দুজন আজি নিজেই হাঁহিব পাহৰিছে\nNext articleগুৱাহাটীৰ পাৰ্শ্বৱৰ্তী ৰাণীৰ পৰা লোৱা ২১ জুনৰ সূৰ্য্য গ্ৰহণৰ দৃশ্য\nপ্ৰকাশিত তাৰিখঃ ১০ আগষ্ট, ২০২০ চি এন ডেক্স – পানীমুৰ এটা বিখ্যাত জলপ্ৰপাত। স্থানীয় পৰ্যটককে নহয় দেশী–বিদেশী পৰ্যটকক আকৰ্ষণ কৰা এটি জলপ্ৰপাত। জলপ্ৰপাতটোত গোটেই বছৰজুৰি দেশী–বিদেশী...\nপ্ৰকাশিত তাৰিখঃ ৩ আগষ্ট, ২০২০ চানডুবি নিউজ ডেক্স – বানপানীৰ তাণ্ডৱৰ ফলত অকল মানুহৰেই নহয় বন্যপ্ৰাণীৰো সংকট নমাই আনিছে। কাজিৰঙা ৰাষ্ট্ৰীয় উদ্যান আৰু পবিতৰা বন্যপ্ৰাণী অভয়াৰণ্যৰ...\nপ্ৰকাশিত তাৰিখঃ ২৭ জুলাই, ২০২০ চানডুবি নিউজ ডেক্স – গুৱাহাটী মহানগৰীৰ পৰা ৯০ কিলোমিটাৰ দূৰত্বত অৱস্থিত অসমৰ এখন ঠাই– লাম্পী। গৃহ চহৰ বকোৰ পৰা এই ঠাইখনৰ...\nARTICLE chandubinews - August 10, 2020 0\nPHOTOGRAPHY chandubinews - August 10, 2020 0\nপ্ৰকাশিত তাৰিখঃ ১০ আগষ্ট, ২০২০ কপিকূলক ফল যোগান ধৰিছে এগৰাকী মহিলাই, গুৱাহাটীৰ বশিষ্ঠ মন্দিৰৰ চৌহদত ফটোঃ বিশাল বড়ো Pix: Bishal Boro\nবাতৰি chandubinews - August 10, 2020 0\nপ্ৰকাশিত তাৰিখঃ ১০ আগষ্ট, ২০২০ নিখিল ৰাভা মহিলা পৰিষদৰ ২৭সংখ্যক প্ৰতিষ্ঠা দিৱস পালন, গুৱাহাটী মহানগৰীৰ পাৰ্শ্বৱৰ্তী ছাটাৰ গাঁৱত। ফটোঃ প্ৰভাত ৰাভা Pix: Prabhat Rabha\nবাতৰি chandubinews - August 3, 2020 0\nARTICLE chandubinews - July 27, 2020 0


What Is Internet And Its Features In Assamese | ইন্টাৰনেটৰ পৰিভাষা | History of Internet in Assamese - EduAssams.com\nHome › Assamese › history of internet in Assamese › how internet works › uses of internet › what is internet › What Is Internet And Its Features In Assamese › what is internet for class6› ইন্টাৰনেট\nইন্টাৰনেটৰ পৰিভাষা কি?\nইন্টাৰনেট বিগত কেইবছৰমান ভিতৰত বহু জনপ্ৰিয়তা লাভ কৰিছে, লগতে ই যোগাযোগৰ মাধ্যম হিছাপে অধিক মহত্ত্বপূৰ্ণ অংগ হৈ পৰিছে ৷\nInternet শব্দটোৰ উৎপত্তি হৈছে Interconnection আৰু Networks শব্দ দুটাৰ পৰা ৷ ইয়াতে কথাটো হল আপুনি বাৰু জানেনে ইন্টাৰনেটৰ পৰিভাষা কি? কিয়নো আমি সকলোৱে ইন্টাৰনেটৰ ব্যৱহাৰ কৰিবতো জানো , কিন্তু ইয়াৰ অৰ্থ আমি নাজানো ৷ এইটো এনেকুৱা হৈছে যে আমি খোৱা খিনিতো খাওঁ কিন্তু কি খাই আছো গম নাপাও ৷\nNetwork হল আচলতে দুটা বা তাতকৈ অধিক কম্পিউটাৰৰ collection, যিয়ে এটাই আনটোৰ লগত information আৰু resources share কৰে ৷ যদি আমি ইন্টাৰনেটৰৰ কথা কও তেতিয়াহলে ই worldwide system of computer networks .যাৰ অৰ্থ নেটৱৰ্কৰ নেটৱৰ্ক (Network of networks).\nএই Internet ৰ মাধ্যমত কম্পিউটাৰ আৰু অন্য communication device অতি সহজে তথ্যসমূহৰ আদান প্ৰদান কৰে ৷ বেছিভাগ লোকে ইন্টাৰনেটৰৰ ব্যৱহাৰ email send আৰু receive কৰাৰ বাবে ব্যৱহাৰ কৰে বা net browse কৰাৰ বাবে আৰু information retrieve কৰাৰ বাবেই ৷\nএই সকলোবোৰ কথা গম পাই মই ভাবিলো যে আপোনালোকক ইন্টাৰনেটৰ সম্বন্ধে সকলোবোৰ কথা অবগত কৰাও ৷ যাৰ জৰিয়তে ইন্টাৰনেটৰ সম্বন্ধে আৰু অধিক ভালকৈ বুজি পোৱাত আপোনাৰ সুবিধা হব ৷ তেন্তেই আহক পলম নকৰি আৰম্ভ কৰো ৷\nইন্টাৰনেটৰ সৰল পৰিভাষা (Definition of Internet in Assamese)\nইন্টাৰনেট হল এনে এখন Networks ৰ মায়াজাল , যাৰ জৰিয়তে পৃথিৱীৰ সকলো কম্পিউটাৰক একেলগে আৰু একে networks ৰ দ্বাৰা জড়িত বা সংযোগ কৰিব পৰা যায় ৷ ইন্টাৰনেট এনে এটা মাধ্যম যাৰ জৰিয়তে আমি যিকোনো কম্পিউটাৰক অন্য যিকোনো কম্পিউটাৰৰ দ্বাৰা সংযোগ কৰিব পাৰো ৷ ই লাগিলে পৃথিৱীৰ যিকোনো প্ৰান্তত নাথাকক কিয় ৷ সেইবাবেই INTERNET ক নেটৱৰ্কৰ নেটৱৰ্ক বুলিও কোৱা হয় ৷\nইন্টাৰনেট বিশ্বস্তৰত এনেভাৱে জড়িতহৈ থকা নেটৱৰ্ক system যিয়ে TCP/IP প্ৰটোকলৰ জৰিয়তে এটা কম্পিউটাৰে অন্য এটা কম্পিউটাৰৰ লগত বিভিন্ন প্ৰকাৰৰ মিডিয়াৰ মাধ্যমত খবৰ , তথ্যপাতি আদান প্ৰদান কৰিব পাৰি ৷ ইয়াৰ লগত কম্পিউটাৰ Server য়ো অন্তভূক্ত আছে ৷\nইন্টাৰনেটৰ অৰ্থ কি\nসহজ অৰ্থত কবলৈ গলে ইন্টাৰনেট এটা globally connected network system হয় ৷ যিয়ে TCP/IP ৰ ব্যৱহাৰ কৰে ভিন্ন ভিন্ন মিডিয়াৰ মাধ্যমৰে data transmit কৰাৰ বাবে ৷ ইন্টাৰনেট এটা নেটৱৰ্ক system হয় global exchange ৰ ৷ যত private, public, business, academic আৰু government network য়ো জড়িতহৈ আছে ৷ অন্যহাতে এইসকলোবোৰেই জড়িত হৈ আছে guided, wireless আৰু fiber-optic technologies ৰ মাধ্যমেৰে ৷\nInternet আৰু World Wide Web , এই শব্দ দুটা এটাই আনটোৰ পৰিপূৰক (interchangeably) বুলি ব্যবহাৰ কৰা হয় ৷ কিন্তু আচলতে এই দুটা একে সমান নহয় ৷ ইন্টাৰনেটে উল্লেখ (refer) কৰে global communication system ক, যত hardware আৰু infrastructure জড়িত আছে ৷ আনহাতে web একপ্ৰকাৰৰ services বুলি মনা হয় ৷ যাক ইন্টাৰনেটৰ দ্বাৰাহে communicate কৰা হয় ৷\nইন্টাৰনেটক কোৱা হয় Information super Highway বুলি ৷ যাৰ দ্বাৰা information সমূহ access কৰা হয় over the web . কিন্তু ইয়াক অন্যান্য বিভিন্ন প্ৰকাৰেৰে পৰিভাষিত কৰিব পাৰি ৷ বলক সেইসমূহৰ বিষয়ে জানি লও ৷\n1. Internet এটা world wide global system হয় interconnected computer networks ৰ ৷\n2. Internet এ ব্যৱহাৰ কৰে Standard Internet Protocol (TCP/IP) ৰ ৷\n3. প্ৰত্যেকটো কম্পিউটাৰ যিয়ে internet ৰ দ্বাৰা জড়িত হৈ আছে তাক identify কৰা হয় unique IP address ৰ মাধ্যমত ৷\n4. IP Address হল এটা unique set of numbers (যেনে 120.11.33.115). যিয়ে এটা কম্পিউটাৰৰ location ক identify কৰে ৷\n5. এটা special কম্পিউটাৰ DNS (Domain Name Server ) ৰ ব্যৱহাৰ কৰা হয় IP Address সমূহক নাম প্ৰদান কৰাৰ বাবে ৷ যাৰ জৰিয়তে এজন user এ এটা কম্পিউটাৰক তেওঁৰ নামেৰে locate কৰিব পাৰে ৷\n6. উদাহৰণস্বৰূপে এটা DNS server য়ে resolved (সংকল্প) কৰে এটা website ৰ নাম https://assamesene.blogsopt.com ক এটা নিৰ্দিষ্ট IP address ত ৷ যাৰ দ্বাৰা গম পোৱা যায় যে সেই website টোক কোনটো কম্পিউটাৰত host কৰা হৈছে ৷\n7. Internet ৰ সুবিধা সকলো users ৰ বাবেই সুলভ ৷\nInternet ৰ সংকল্পটো (concept) 1969 চনৰ পৰা আৰম্ভনি হৈছিল , আৰু ইয়াত বহুতো technological আৰু Infrastructural changes ও কৰা হৈছে ৷ যাৰ বিষয়ে তলত আলোচনা কৰা হল -\n1. Internet ৰ আৰম্ভনি এটা সংকল্পৰ (concept) পৰা আৰম্ভণি ঘটিছে ৷ তাক Advance Research Project Agency Network (ARPANET) বুলি কোৱা হয় ৷\n2. ARPANET ক বিকাশ (develop) কৰা হৈছিল United States Department ৰ Defense (প্ৰতিৰক্ষা) ৰ বাবে। যাৰ বাবে চৰকাৰে এটা special department ৰ সংৰচনা কৰিছিল ৷\n3. ARPANET ৰ মুখ্য কাম আছিল চৰকাৰৰ বিভিন্ন বিভাগ সমূহৰ মাজত যোগাযোগ স্থাপন কৰা ৷\n4. আৰম্ভণি সময়ত কেৱলমাত্ৰ চাৰিটা nodes আছিল ,যাক এতিয়া hosts বুলি কোৱা হয় ৷\n5. আনহাতে 1972 চনত ARPANET লাহে লাহে সমগ্ৰ বিশ্বতে বিয়পি পৰিছিল ৷ যাৰ জৰিয়তে এতিয়া প্ৰায় 23টা nodes উপলব্ধ আছে বেলেগ বেলেগ দেশত, আৰু এতিয়া ইয়াক Internet নামেৰে জনা যায় ৷\n6. পিছত আকৌ নতুন নতুন Technologies আহিল ৷ যেনে TCP/IP protocol ,DNS, WWW. browsers ,scripting language ইত্যাদি ৷ এতিয়া ইন্টাৰনেটৰ মাধ্যমত creator সকলে content publish কৰিব পাৰে ৷\nইন্টাৰনেট সম্বন্ধে কিছু আচৰিত কথা ৷\nযি ইন্টাৰনেটক আমি আজি দেখি আছো ই আমি ভাবিব নোৱাৰা ধৰণে বহু বেগেৰে বিস্তাৰিত হৈ আছে ৷ ইন্টাৰনেটৰ আৰম্ভণিৰে পৰাই , ৱেবছাইটৰ সংখ্যায়ো বহু বেগেৰে বাঢ়ি গৈ আছে আৰু লগতে web ত stored data ৰ মাত্ৰায়ো বাঢ়ি গৈ আছে ৷\nকেইবছৰ মান আগতে Google ৰ দ্বাৰা চলোৱা এটা survey ৰ পৰা যি estimates (আকলন) আৰু data সন্মুখত আহিছে সচাকৈয়ে Internet ৰ বিষয়ত আচৰিত কৰি দিয়া কথা ৷\nআহক অলপ এনেকুৱা ধৰণৰ বিষয়ৰ বিষয়ে জানি লও ৷ যাৰ জৰিয়তে আমি ইন্টাৰনেটৰ উৎপত্তি আৰু ইয়াৰ বৰ্তমানৰ পৰিস্থিতিৰৰ উমান পাম ৷\n1. Google ৰ পূৰ্ব report মতে , 2010 চনলৈ internet ত প্ৰায়5Million Terabytes ৰ data মজুত আছিল ৷\nইয়াত আচৰিত কৰি দিয়া কথাটো হল Google এ নিজে কৈছে যে ,তেওঁলোকে বৰ্তমানলৈ internet ত উপলব্ধ থকা content সমূহৰ কেবল মাত্ৰ 0.004% ৰ data হে index কৰিছে ৷ তেন্তেই ভাবি চাওক কিমান data ইন্টাৰনেটত উপলব্ধ আছে ৷ কিয়নো মাত্ৰ 0.004% data হে index কৰিছে ৷\nআনহাতে 2018 চনৰ October ৰ 14 তাৰিখলৈ প্ৰায় 4.46 billion pages ইন্টাৰনেটত উপলব্ধ আছিল ৷ যি সচাকৈয়ে বহু আচৰিত কথা ৷\n2. আনহাতে 2018 চনৰ October মাহলৈ ইন্টাৰনেটত 1.9 billion websites ত কৈয়ো অধিক websites উপলব্ধ আছিল ৷ 14 অক্টোবৰ 2018 লৈ প্ৰায় 441 million Tumblr blogs ইন্টাৰনেটত উপলব্ধ আছিল ৷ আনহাতে 75.8 million blogs আৰু business sites WordPress ত উপলব্ধ আছিল ৷\nপ্ৰতিদিনে প্ৰায়5million ত কৈয়ো অধিক blog posts publish কৰা হয় ৷\n3. 95 million photos প্ৰতিদিনে Instagram ত upload কৰা হয় ৷\nকিন্তু সকলোতকৈ দুখ লগা কথা হল 70% ত কৈয়ো অধিক Instagram posts ক কোনেও নাচায় ৷\n4. Internet users য়ে 2016 চনতে প্ৰায় 1 zettabyte bandwidth ডাটা consume (ব্যৱহাৰ) কৰিছিল ৷\nOne Zettabyte মানে হল এহেজাৰ Exabytes, one billion Terabytes বা এক trillion Gigabytes. আপুনি এবাৰ ভাবি চাওক কিমান ডাটা হব পাৰে ৷\nআনহাতে Cisco ৰ এক প্ৰতিবেদন মতে 2021 চনলৈ 82% IP traffic কেবল video য়ে হব ৷\n5. পৃথিৱীৰ7Billion মানুহল ভিতৰত4Billion মানুহ আগৰে পৰাই Online দ্বাৰা জৰিতহৈ আছে ৷\nInternetLiveStats (ILS) য়ে ইন্টাৰনেটৰ Active state(সক্ৰিয় উপভোক্তা) ক monitor (লক্ষ্য) কৰি থাকে , আৰু 2018 চনৰ অক্টোবৰ মাহলৈকে প্ৰায় 4,045,421,895 users web ত online active আছিল ৷ আনহাতে এই সংখ্যা আহি থকা 2021 চনলৈ আৰু অধিক বৃদ্ধি পাব ৷\n6. সমগ্ৰ ইন্টাৰনেটত প্ৰতিদিনে প্ৰায় 85,000+ websites hacked হয় ৷\nWordPress আৰু Joomla সকলোতকৈ affected CMS (content management systems) হয় ৷\n7. প্ৰতি ঘন্টাত প্ৰায় 5000 ত কৈয়ো অধিক domain names register কৰা হয় ৷\nযদি আমি হিচাপ কৰো তেতিয়াহলে প্ৰায় 120,000 Domains এদিনত আৰু 43 million domain names এবছৰৰ ভিতৰত register কৰা হয় ৷ ইয়াত আচৰিত কৰি দিয়া কথাটো হল যে ইয়াৰ ভিতৰত 75% ত কৈয়ো অধিক Domains ক Parked বা not resolving ৰ অৱস্থাত (conditions) ৰখা হয় ৷ ইয়াৰ কাৰণ এটাই যে আপুনি আপোনাৰ মনপচন্দৰ .com domain name অতি সহজে নাপায় ৷


অসম প্ৰদেশ কংগ্ৰেছৰ পৰা পদত্যাগ ভাস্কৰ দাহালৰ! নেতৃত্বৰ বিৰুদ্ধে কি অভিযোগ দাহালৰ?\nঅসম প্ৰদেশ কংগ্ৰেছৰ পৰা পদত্যাগ কৰিছে কংগ্ৰেছ নেতা ভাস্কৰ দাহালে। বৃহস্পতিবাৰে দিছপুৰ প্ৰেছ ক্লাৱত এক সংবাদমেল অনুষ্ঠিত কৰি এই ঘোষণা কৰে দাহালে। ভাস্কৰ দাহাল অসম প্ৰদেশ কংগ্ৰেছ কমিটিৰ সাধাৰণ সম্পাদকৰ মুখপাত্র আছিল।\nতেওঁ কয় “কংগ্ৰেছত পূৰ্বৰ আদৰ্শ নাই, কোটি টকা নিদিলে কংগ্ৰেছত টিকট নাপায়।”\nবিগত লোকসভা নির্বাচনত টিকট বিচাৰোঁতে টকা বিচৰাৰ অভিযোগ উত্থাপন কৰে নেতাগৰাকীয়ে।তেজপুৰ সমষ্টিৰ টিকটৰ বাবদ অসমৰ তদানীত্বন কংগ্ৰেছ তত্বাৱধায়ক হৰিশ ৰাৱটে এইদৰে টকা বিচাৰিছিল বুলি অভিযোগ কৰে দাহালে।\nলগতে পঢ়ক:ৰাছিয়া-ইউক্ৰেন যুদ্ধ: তাৎক্ষণিক যুদ্ধবিৰতিৰ আহ্বান ভাৰতৰ\nতেওঁ অভিযোগ কৰা মতে, একমাত্ৰ টকাৰ বিনিময়ত তেজপুৰত এম জি ভি কে ভানুক টিকট দিয়া হৈছিল।\nএজন মুছলমান ব্যক্তিক কিয় বিৰোধী দলপতি বনাব নোৱাৰে বুলি প্ৰশ্ন কৰি তেওঁ লগতে কয়, ‘’কংগ্ৰেছে বিজেপিক শক্তিশালী কৰি আছে। দলৰ কোনো নীতি-আদৰ্শ নথকাৰ বাবেই কংগ্ৰেছৰ বিধায়কসকলে দল ত্যাগ কৰিছে। কংগ্ৰেছে গোৰ্খা সকলক অৱহেলা কৰি আহিলে, মণি চুব্বাৰ পাছত কোনো গোৰ্খা লোকক কংগ্ৰেছে টিকট নিদিলে।‘’\nকংগ্ৰেছত অন্তঃকন্দল চলিছে বুলি উল্লেখ কৰি তেওঁ কয় যে কংগ্ৰেছত নিমিলা অংক বেছি সেয়েহে কাৰো লগত মিত্ৰতাত টিকি থাকিব নোৱাৰে। কংগ্ৰেছত লবীকেন্দ্ৰিক ৰাজনীতি চলিছে বুলিও তেওঁ দাবী কৰে।\nউপ নির্বাচনত তামুলপুৰত টিকট দিয়াৰ পিছত টকা নিদিয়াত তেওঁক ভাবুকি দিয়া বুলি এক গুৰুতৰ অভিযোগো আনে পদত্যাগী কংগ্ৰেছ নেতা ভাস্কৰ দাহালে। তেওঁ নিখিল ভাৰত কংগ্ৰেছ কমিটিৰ সম্পাদক পৃথ্বীৰাজ ছাথে টকাৰ দাবী কৰিছিল বুলি সদৰী কৰে।\nলগতে পঢ়ক: ৰাছিয়াৰ ৰাষ্ট্ৰপতি পুটিনে কিয় আক্ৰমণ কৰিলে ইউক্ৰেইন? এই যুদ্ধৰ সৈতে জড়িত কেইটামান দিশ\nআনহাতে, বিৰোধী দলপতি দেৱব্ৰত শইকীয়া বিৰোধী দলপতি হোৱাৰ যোগ্য নহয় বুলি দাহালে কটাক্ষ কৰি কয়, ‘বিৰোধী দলপতিয়ে ৫ কেজিতকৈ এক পাল্লাক বেছি বুলি কয়।‘\nইপিনে, ভাস্কৰ দাহালৰ এই পদত্যাগৰ ঘটনাক ৰাজনৈতিক পৰ্যবেক্ষক মহলে নেতাগৰাকী কোনো নতুন দলত যোগদানৰ বাবে প্ৰস্তুতি চলাই ইমান পলমকৈ দলীয় নেতৃত্বৰ বিৰুদ্ধে এনে অভিযোগসমূহ আনিছে। কিয়নো এগৰাকী শক্তিশালী নেতা হিচাপে উক্ত অভিযোগসমূহ তেওঁ যথাসময়ত দাঙি ধৰিব পাৰিব লাগিছিল।


ৰঙচুৱা সেই ওভতা বাট - সাহিত্য ডট অৰ্গ\nৰঙচুৱা সেই ওভতা বাট\nলেখক- ৰিমঝিম দত্ত\n“ৰঙা ৰংটো দেহামণিয়ে বৰ ভাল পায় অ’ নিৰ্মলা” ফুটফুটীয়া গাঢ় ৰঙা নতুন চোলাটো জীয়েক কুকিৰ গাত সুমুৱাই দি গভীৰ প্ৰশান্তিৰে কথাষাৰ কৈ উঠিল অমিয়ই। উছাহেৰে কোৱা তাৰ কথাষাৰ শুনিবলৈ অৱশ্যে নিৰ্মলা তেতিয়া ওচৰত নাছিল। পাকঘৰত সোমাই দুপৰীয়াৰ ভাতৰ জা-যোগাৰ কৰাত ব্যস্ত আছিল তাই।\nনতুন চোলাটো পিন্ধি আনন্দত আত্মহাৰা হোৱা কুকিয়ে দেউতাকৰ ডিঙিটোত ধৰি কাণে কাণে কৈছিল “দেতা অ’, এইবাৰ বজাৰলৈ গলে মোলৈ ডাঙৰ পুতলা এটাও লৈ আনিবাচোন।”\nজীয়েকৰ জপৰা মুৰটোত চুমা এটা খাই মৰমসনা মাত এটাৰে অমিয়ই উত্তৰ দিছিল “পঢ়া-শুনা ভালদৰে কৰা দেখিলেহে মই পুতলাটো আনি দিম, নহ’লে নিদিও।”\nমুখখন এপাচি কৰি কুকিয়ে ভোৰভোৰাইছিল “দেতা, তুমি সদায় এনেকৈয়ে কৈ থাকা যে! যোৱা, মই বেয়া পাইছো তোমাক।”\nমুখখন ওন্দোলাই আঁতৰি যাব খোজা জীয়েকক সজোৰে সাৱটি ধৰিছিল সি; সকলো অভিমান পাহৰি কুকিয়েও দেউতাকৰ কান্ধতে মুৰটো পেলাই চকু দুটা মুদি পৰি ৰৈছিল। কোঁচ খাই থকা কপাল এখন আৰু ক্ৰুৰ চাৱনি এটা দুচকুত লৈ নিৰ্মলাই ঘনাই পাকঘৰৰ পৰা ভিতৰলৈ ভূমুকিয়াই আছিলহি। অমিয়ৰ বুকুৰ মাজত নিৰাপদে সোমাই থকা কুকিক দেখি তাইৰ মনৰ ভিতৰত প্ৰচণ্ড জুই একুৰা যেন দপদপকৈ জ্বলি উঠিছিল।\nপ্ৰয়োজনতকৈ অধিক কঠোৰ হৈ ভাঁহি অহা তাইৰ মাতটোৱে দুপৰীয়াৰ নিস্তব্ধতাক দূৰলৈ ঠেলি কুকিৰ কাণত হঠাতে ঠহৰ কৰে বাজি উঠিছিল “কুকি, ভাত বাঢ়ি থৈছো; খাবলৈ আহ।”\nকুকিক কোঁচৰ পৰা নমাই দি অমিয়ই খৰখোজেৰে পাকঘৰলৈ সোমাই আহিল; আনে শুনিব নোৱাৰাকৈ তাইৰ কাণৰ কাষতে ৰৈ শান্তস্বৰেৰে সি ক’লে “দেহামণি বুলি মাতিবাচোন তাইক নিৰ্মলা; কুকি বুলিলে কিবা পৰ পৰ লাগেচোন।”\nতাৰ কথাৰ একো উত্তৰ নিদি নিৰ্মলাই বাহিৰলৈ দুপদুপাই ওলাই গৈছিল। পাকঘৰৰ এচুকত বহি ভাত খাই থকা কুকিৰ অকণমাণি বুকুখনত যেন সজোৰে এজাক ধুমুহা নামিছিল, চ’তৰ শেষত সিহঁতৰ ভঁৰাল ঘৰটোৰ টিনপাতবোৰ উৰুৱাই নি দুৰণিত পেলাই দিয়া বৰদৈচিলাজাকতকৈও ভয়াৱহ আছিল সেই ধুমুহা। কুকিৰ মাক ঢুকুৱাৰ ছমাহমানৰ পিছতেই অমিয়ই জোৰোণ পিন্ধাই কাষৰ গাওঁখনৰ পৰা নিজৰ ঘৰখনলৈ নিৰ্মলাক একেবাৰে লৈ আনিছিলগৈ। অহাৰ দিনা ৰাতিপুৱা হাতেৰে ফুল তোলা সৰু ৰুমাল এখন কুকিৰ হাতত গুঁজি দিছিল নিৰ্মলাই, শাহুৱেকৰ আদেশত তাইৰ দুগালত যাঁচি দিছিল দুটা উষ্ম চুমা।\nঅমিয়ই কৈছিল “দেহামণি, আজিৰ পৰা এয়া তোৰ নতুন মা, তেওঁ যি কয় তই তাকেই শুনিবি দেই।” মুৰটো দুপিয়াই কুকিয়ে নতুন মাকজনীৰ মুৰৰ পৰা ভৰিলৈকে তধা লাগি চাইছিল। নিৰ্মলাৰ ক্ষীণ-মীন শুকান দেহাটো আৱৰি-সামৰি ৰখা কেছ বছা চাদৰখনৰ ৰঙা ৰঙটোৱে ক’ব নোৱাৰাকৈ তাইৰ চকুদুটাক মন্ত্ৰমুগ্ধ কৰি ৰাখিছিল; কোনেও নজনাকৈ।\n“এনেকুৱা ৰঙৰ চাদৰ আৰু আছে নেকি?” দুপৰীয়া ভাতমুঠি খাই বিছনাখনতে বাগৰ দি থকা নতুন মাকজনীৰ ওচৰতে শুই সেমেনা-সেমেনকৈ কুকিয়ে সুধিছিল।\nনিৰুত্তৰ হৈ চকু মুদি পৰি থকা নিৰ্মলাৰ গাৰ চাদৰখনৰ আচলটো লিৰিকি-বিদাৰি তাই আকৌ কৈ উঠিছিল “মোৰ মাৰো এনেকুৱা একেই চাদৰ এখন আছিল; দেতায়ে বিহুত আনি দিছিল। এই ৰঙটো মায়ে বৰ ভাল পাইছিল, ময়ো ভাল পাওঁ।”\nকুকিৰ কথাটো শুনি বিছনাৰ পৰা একে উশাহে নামি আহিছিল নিৰ্মলা, পিন্ধি থকা চাদৰখন গাৰ পৰা সোলোকাই থৈ ঠাইতে বহি পৰিছিল তাই। টেবুলখনৰ ওপৰত ঢাকি থোৱা পানীৰ গিলাচটো ঘুট ঘুট কৰে পি খাই চেঁপা মাত এটাৰে কুকিক তাই কৈ উঠিছিল “মাথাটো খুউব বিষাইছে মোৰ, তই আইতাৰ ওচৰতে থাকগৈ যাচোন।”\nসেমেনা-সেমেনকৈ মুৰটো দুপিয়াই কুকি আতঁৰি আহিছিল। চাদৰখন জাপি-কুচি তুলিৰ তলতে গুজি থৈ তাই পুনৰ শুই পৰিছিল।এটা সময়ত কোনেও নেদেখাকৈ পিছফালৰ খালটোৰ গুৰিলৈ গৈ নিৰ্মলাই চাদৰখন দলিয়াই পেলাই থৈ আহিছিল। জাৱৰৰ দমৰ মাজত হেৰাই যোৱা চাদৰখনৰ কথা ভাবি নিজৰ কোঠালিতে জলকা লাগি সোমাই আছিল তাই। অমিয়ৰ মুখখনলৈ মুৰ তুলি চাবলৈ তাইৰ ভয় লাগিছিল, অবুজ এক নামবিহীন ভয়, খালটোৰ জাৱৰৰ দমটোৰ মাজত নিজেও জহি-খহি জাৱৰ হোৱাৰ ভয়। শিৰৰ সেন্দূৰৰ ফোঁটটোৰ বাদে ঘৰখনত থকা ৰঙা ৰঙৰ প্ৰতিটো বস্তুৰ প্ৰতি নিৰ্মলা যেন বিদ্ৰোহী হৈ উঠিছিল। ৰঙা ৰং বুলিলেই যেন চেপি-খুন্দি চুটি হৈ আহিব খোজা তাইৰ ঘনঘোৰ উশাহৰ বাট, ৰঙা ৰং বুলিলেই যেন তাইৰ মানুহজনৰ মনৰ কোঁহে কোঁহে শিপাই থকা সোঁৱৰণীৰ সুকোমল আঁত। বিশেষকৈ সিহঁতৰ শুৱনি কোঠাৰ এচুকৰ গজাল এটাত ওলমি থকা ফটোখনত ৰঙা কাপোৰ এযোৰেৰে জিলিকি থকা মানুহজনীৰ হাঁহিভৰা ধুনীয়া মুখখন; আৰু সেই হাঁহিটোৰ মিঠা পোহৰে এতিয়াও পোহৰাই ৰখা অমিয়ৰ বুকুৰ ভিতৰখন – এই সকলোবোৰে নিৰ্মলাৰ মন-মগজুক যে ধৰাশায়ী কৰি ৰাখিছিল প্ৰতিমুহূৰ্ততে।\nআজি আকৌ কুকিৰ গাত হঠাতে নতুন ৰঙা চোলাটো দেখি আহত বাঘিনীৰ দৰে চটফটাই উঠিছিল তাই। দুৱাৰ মাৰি ভিতৰত সোমাই থকা নিৰ্মলাৰ মুখৰ পৰা অমিয়ই বহু চেষ্টা কৰিও এষাৰো মাত উলিয়াব পৰা নাছিল। ঘৰখনত আবেলিৰ পৰাই আৰম্ভ হোৱা খূট-খাট কাজিয়াখনে গধূলিলৈ চূড়ান্ত ৰূপ লৈছিল। ঘৈণীয়েকৰ ওপৰত উঠি থকা খঙটো অমিয়ই জেওৰা খৰি এডালেৰে কুকিৰ এধানমান শৰীৰটোৰ ওপৰতেই আচাৰি আচাৰি উজাৰিছিল। চিঞৰত তাই গগন ফালিছিল। ফাটি চিৰাচিৰ হোৱা তাইৰ কোমল হাত-ভৰিবোৰত তেজে ডোঙা বান্ধিছিল; দেউতাকে তাইৰ বাবে লৈ অনা ফুটফুটীয়া নতুন চোলাটোৰ দৰেই উজ্জ্বল আৰু গাঢ় ৰঙা আছিল সেই তেজবোৰ। আইতাকে বিশল্যকৰণীৰ পাত থেতালি তাইৰ হাতে-ভৰিয়ে লগাই দি কৈছিল “মা-দেউতাৰৰ মাজত সোমাই আমনি কৰিবলৈ নাযাবি দেহামণি। তোক লৈ সিহঁতে অনবৰতে ব্যস্ত হৈ থাকিব নোৱাৰে নহয়।” আইতাকৰ কথামতেই সেইদিনাৰ পৰা মাক-দেউতাকৰ কোঠালি এৰি কুকিয়ে আইতাকৰ কোঠালিত শুবলৈ লৈছিল। জপৰা মুৰটোত আঙুলি বোলাই পিতিকি থকা দেউতাকৰ হাতদুখন ওৰে ৰাতি খেপিয়াই বিচাৰি ফুৰিছিল তাই। বুঢ়ীমাকে তাইক বুকুত সুমুৱাই লৈ উচুপিছিল; মাথোঁ উচুপিছিল। দিন বাগৰিছিল, সময়ো সলনি হৈছিল। সলনি হোৱা সময়ৰ লগে লগে ঘৰখনৰ ইটো মুৰৰ পৰা সিটো মুৰলৈ চিত পখিলীৰ দৰে জঁপিয়াই নাচি-বাগি ফুৰা কুকিজনীৰ জীৱন পৰিক্ৰমাইও বেলেগ দিশে বাট বুলিছিল। যোৱা বহাগত ওঠৰ বছৰত ভৰি দিয়া কুকি এতিয়া চহৰত থাকে, কলেজত পঢ়ে। প্ৰতি শনিবাৰে তাই ঘৰলৈ আহে আৰু দেওবাৰে পুনৰ চহৰলৈ উভতে। যাবৰ পৰত শাহুৱেকৰ আদেশত নিৰ্মলাই তাইৰ কাপোৰৰ বেগটোতে পিঠা-পনাৰ টোপোলা এটা বান্ধি সুমুৱাই দিয়ে।” আহোঁ মা, ভালদৰে থাকিবা” বুলি ভৰিহালত চুই ঘৰৰ পৰা ওলাই যোৱা ছোৱালীজনীৰ ফালে চাই তাই থৰ লাগে, আশীৰ্বাদৰ হাতখনে ওপৰলৈ উঠি আহিব খুজিও একেঠাইতে আকৌ ৰৈ থাকে। আইতাকৰ বিছনাখনতে কুকিয়ে খুলি পেলাই থৈ যোৱা ৰঙা চুৰিদাৰযোৰ আলফুলে চুই চাই তাই। চৰম বিতৃষ্ণা আৰু তিক্ততাৰে এসময়ত বুৰাই ৰখা ৰঙটোৱে স্নেহ আৰু ভালপোৱাৰ সৰ্ব্বোচ শিখৰ হৈ এতিয়া তাইক আবৰি ধৰে। আজি তেৰ বছৰে অনুৰ্বৰ হৈ থকা তাইৰ শুকান গৰ্ভৰ ভিতৰলৈ জীপাল সপোন এটা হৈ কুকি নামৰ ছোৱালীজনী কুৰুকি কুৰুকি সোমাই আহি থাকে। কোনেও নেদেখাকৈ নিৰ্মলাই হুকহুকাই কান্দে। খেলি-মেলি হৈ থকা কুকিৰ কোঠাৰ কাপোৰ-কানিবোৰ, কিতাপ-পত্ৰবোৰ সামৰি-সুতৰি পিছৰটো শনিবাৰলৈ তাই গভীৰ আকুলতাৰে বাট চাই থাকে।\n“আজি দেহামণি আহি পোৱা অলপ দেৰি হব নিৰ্মলা, তাইৰ বাবে দুপৰীয়াৰ ভাত নাৰান্ধিবা” পাকঘৰৰ দুৱাৰমুখৰ পৰাই অমিয়ই কৈ যোৱা কথাষাৰ শুনি চাউলকেইটা ধুবলৈ লৈ নিৰ্মলা তভক খাই ৰ’ল। দেৰি হোৱাৰ কাৰণটো ওলোটাই অমিয়ক সুধিব খুজিও তাই ৰৈ গ’ল।\nখৰখেদাকৈ ঘৰৰ সকলো কাম-বন অটাই আবেলিৰ পৰা আগফালৰ বাৰাণ্ডাতে বহি পদূলিমুখলৈ একেথিৰে চাই ৰৈছিল তাই;\nভালে আছানে মা বুলি সুধিব,\nএকাষৰীয়া কোঠালিটোত সদায় অকলশৰে শুৱা ছোৱালীজনীক আজি তাই লগতে শুৱাই লব। ৰ’দৰ সকলো বেথা পাহৰি উদাস গধূলিটো নামি আহে, শাৰী পাতি বগলীজাক ঘৰলৈ উভতে।\nকিন্তু ওহোঁ, দেহামণি নাহে।\nদেহামণি নাহে। ।\nপদূলিমুখৰ জপনাখন খুলি হঠাতে দহেচীয়া আন্ধাৰ এজাক হুৰহুৰাই সোমাই আহে। ভাৰাসাম্যহীন দেহাটোৰে চুচৰি-বাগৰি সেই আন্ধাৰজাকৰ বুকুলৈ নিৰ্মলা কেৱল গৈ থাকে আৰু গৈ থাকে।\n“মা, কি হৈছে তোমাৰ? গাটো খুউব বেয়া লাগিছে নেকি?” কাণৰ কাষত মিঠাকৈ বাজি উঠা কোমল মাতষাৰত চকামকাকৈ টোপনিৰ পৰা সাৰ পাই উঠিল নিৰ্মলা। চকুহাল বহলকৈ মেলি দেখে, পানী এগিলাচ হাততে লৈ ওচৰতে বহি আছে কুকি; তাইৰ দেহামণি।\n“কলেজৰ পৰা আহি বাহিৰে বাহিৰে দুই এটা বজাৰ কৰিলো। একেবাৰে শেষৰ বাছখনহে যেনে-তেনে ধৰিব পাৰিলো” পানী গিলাচ খুৱাই দি নিৰ্মলাৰ খেলি-মেলি হৈ থকা চুলিকেইডালৰ মাজে মাজে আঙুলি বোলাই কুকিয়ে কৈ গ’ল ”ঘৰ পাই দেখো তুমি আগফালৰ বাৰাণ্ডাৰ চকীখনতে চকু মুদি পৰি আছা। তুমি এনেকৈ শুই থকা দেখি দেতাই আজি নিজেই চাহ বনাবলৈ গৈছে, দুইজনীয়ে খাই লওঁ বলা।”\nনিৰ্মলাই এখোজ-দুখোজকৈ লাহে লাহে ভিতৰলৈ সোমাই আহিল, চকুৱে-মুখে পানী অলপ মাৰি পিছফালে চকী এখন পাৰি বহি ললে তাই। “মা, ইয়ালৈকে আঁহা, তোমাৰ বাবে বস্তু এটা আনিছো” কথাষাৰ কৈ বহা ঠাইৰ পৰাই কুকিয়ে একপ্ৰকাৰ টানি নিয়াদিয়েই তাইক নিজৰ কোঠালিলৈ লৈ গ’ল। কাপোৰৰ বেগটোৰ পৰা চাদৰ এখন উলিয়াই নিৰ্মলাৰ গাত মেৰিয়াই দি তাই ক’লে “তোমাৰ বাবে আনিছো, কেনেকুৱা লাগিছে কোৱাচোন?” কেছ বছা ৰঙা ধুনীয়া চাদৰখন নিৰ্মলাই কিছুসময়লৈ হেঁপাহেৰে লিৰিকি-বিদাৰি চাই থাকিল। ক’ব খোজা কথাবোৰ ওলাই আহিব খুজিও কলিজাতে ঠাঁহ মাৰি ৰৈ থাকিল তাইৰ। ইমানদিনে এক গভীৰ শূন্যতাবোধে উশাহ ল’ব নোৱাৰাকৈ হেঁচা মাৰি থকা উদং বুকুখনলৈ কুকিক চপাই আনি তাই কেবল নিশ্চুপ হৈ বহি থাকিল বহুপৰলৈ।\nচাহৰ প্লেটকেইখন হাততে লৈ মাকৰ সৈতে অমিয় কুকিৰ কোঠালিলৈ সোমাই আহিল। এখন প্লেট নিৰ্মলাৰ হাতত তুলি দি তৃপ্তিৰ হাঁহি এটা মুখত লৈ গহীন স্বৰেৰে সি কৈ ক’লে “ভাল দেখিছে দেই তোমাক।” অমিয়ৰ কথা শুনি লাজতে ৰঙা-চিঙা পৰি উঠিল নিৰ্মলা। চাহৰ কাপটো একেশোহাই পি থৈ; ভৰা মন এটা লৈ তাই নিজৰ কোঠালৈ গুছি আহিল। শোৱনিকোঠাৰ বিশেষ চুকটোত ওলমি থকা ফটোখনৰ গুৰিত অমিয়ই ধূপ দুডাল জ্বলাই গুজি দিছিলহি। প্ৰথমবাৰৰ বাবে অমিয়ৰ কাষতে ৰৈ তাই ফটোখনৰ মানুহজনীলৈ একেলেথাৰিয়ে চাই ৰ’ল। পৃথিৱীৰ সকলো ঐশ্বৰ্য্যৰে সৌন্দৰ্য্যশালী হৈ তেওঁ আজি নিৰ্মলাৰ সেমেকা দুচকুৰ পতাত বিয়পি থাকিল নীৰৱে-নিতালে। আইনাখনৰ ওচৰত থিয় হৈ নিৰ্মলাই আজি নিজকেও খুউব ধুনীয়া দেখিলে , ঠিক ফটোখনৰ মানুহজনীৰ দৰে।\nপ্ৰবাসী অসমীয়াৰ মনৰ কথা\nMarch 19, 2022 April 13, 2022 0\nভাষাই মানুহৰ মনক শুশ্ৰূষা কৰে\nFebruary 17, 2022 March 26, 2022 0\nশৈশৱৰ পথাৰত সোণগুটি বুটলি\nচাৰ্ছ ইঞ্জিনত শংকৰদেৱ\nDecember 25, 2021 December 26, 2021 2


zubeen-garg-said-no-caa-at-nk-production-press-meet-tvgunjan– News18 Assam\nবিজেপি নেতা পবিত্ৰ মাৰ্ঘেৰিটাক কাষত বহুৱাই জুবিন গাৰ্গে ক’লে– ‘No CAA’\nUpdated:February 27, 2020, 12:39 PM IST\n'দল খোলাটো সাধাৰণ কথা নহয়, আমি নোৱাৰো’\nLast Updated: February 27, 2020, 12:39 PM IST\nনাগৰিকত্ব সংশোধনী আইনক বিৰোধিতা কৰি ৰাজ্যত এতিয়াও অব্যাহত আছে প্ৰতিবাদ। শিল্পী জুবিন গাৰ্গেও প্ৰত্যক্ষ ভাবে নাগৰিকত্ব সংশোধনী আইনৰ বিৰোধিতা কৰি আহিছে। CAAৰ বিৰোধিতা কৰি জুবিন গাৰ্গে প্ৰতিখন প্ৰতিবাদী সভাতে তীব্ৰ সমালোচনা কৰি আহিছে মুখ্যমন্ত্ৰী সৰ্বানন্দ সোণোৱালক।\nকিন্তু গুৱাহাটীত অনুষ্ঠিত ফিল্মফেয়াৰত ৰাতিৰ ভিতৰতে ভাইৰেল হৈছিল মুখ্যমন্ত্ৰী সৰ্বানন্দ সোণোৱাল আৰু শিল্পী জুবিন গাৰ্গৰ আলিংগনৰ মুহূৰ্ত বন্দী এখন ফ'টো ৷ এক প্ৰকাৰ ছচিয়েল মিডিয়াত সৃষ্টি হৈছিল ধুমুহাৰ ৷ বহুতৰ মনত সৃষ্টি হৈছিল বহু প্ৰশ্নৰ ৷ প্ৰশ্নৰ আওতাত সোমাই পৰিছিল খোদ জুবিন গাৰ্গ ৷ ইতিমধ্যে নিজৰ স্থিতি স্পষ্ট কৰি জুবিনে এই চৰ্চাৰ অন্ত পেলাইছিল যদিও পুনৰবাৰ জুবিন গাৰ্গে উল্লেখ কৰিছে মুখ্যমন্ত্ৰীৰে আলিংগন প্ৰসংগ ৷\nN.K প্ৰডাকশ্যনৰ ৩০ বছৰীয়া যাত্ৰাৰ কথা সুঁৱৰি বন্ধু পবিত্ৰ মাৰ্ঘেৰিটাৰ সৈতে সংবাদ মাধ্যমৰ আগত জুবিন গাৰ্গে কৰি গ'ল কেইবাটাও গুৰুত্বপূৰ্ণ মন্তব্য ৷ মুখ্যমন্ত্ৰীৰে সৈতে আলিংগন কৰাৰ কথা উল্লেখ কৰি জুবিনৰ মন্তব্য, 'মই সৰ্বানন্দ সোণোৱালক এনেকৈ ধৰিলেও যদি জেং হয় ! সেইটো মোৰ ভদ্ৰতা নহয় নেকি? সেইটো মই কৰিব লাগিব, কাৰণ মই ককাইদেউ বুলি মাতো ৷\nইয়াৰোপৰি, শেহতীয়াভাৱে বহু চৰ্চিত নতুন ৰাজনৈতিক দল গঠন সম্পৰ্কে জুবিনৰ স্থিতি কি হ'ব বুলি সোধা প্ৰশ্নৰ উত্তৰত জুবিনে কয়, 'মই কোনো দলত নাই, মই অকলে ৷ দল খোলাটো সাধাৰণ কথা নহয় ৷ পইচা কোনে দিব? বিজেপিৰ ওচৰত ধেৰ পইচা আছে ৷ আমি নোৱাৰোঁ ৷ দৰকাৰ হ'লে হ'ব পাৰে ৷ কথাটো হ'ল এতিয়া, CAA ঠিক হৈ লওঁকচোন।’\nঅনুষ্ঠানত জুবিন গাৰ্গৰ কাষত দেখিবলৈ পোৱা গৈছিল বিজেপি নেতা তথা জুবিন গাৰ্গৰ বন্ধু পবিত্ৰ মাৰ্ঘেৰিটা। পবিত্ৰ মাৰ্ঘেৰিটাক কাষত বহুৱাই জুবিন গাৰ্গে ক’লে – No CAA, CAAৰ বিৰুদ্ধে সংগ্ৰাম অব্যাহত আছে, চলি থাকিব।’ লগে লগে পবিত্ৰ মাৰ্ঘেৰিটাইয়ো CAAৰ সমৰ্থনত মন্তব্য কৰে। আনকি মাৰ্ঘেৰিটাৰ আগত জুবিন গাৰ্গে প্ৰধানমন্ত্ৰী নৰেন্দ্ৰ মোদীকো সমালোচনা কৰে।


অৰ্জুন ভঞ্জন - অসমীয়া ৱিকিপিডিয়া\nমাক যশোদাই উড়লত বান্ধি থোৱা কৃষ্ণই যমলাৰ্জুন গছৰ মাজেদি গৈ নলকুবেৰ আৰু মণিগ্ৰীৱক মুক্তি দান কৰাৰ চিত্ৰ (অজ্ঞাত শিল্পী, ১৭৯৫/১৮০৫ খ্ৰীষ্টাব্দ)\nঅৰ্জুন ভঞ্জন এখন নাট সাহিত্য। নাটক খনৰ লেখক মাধৱদেৱ। নাটকীয় বিন্যাসৰে এই নাটক খন মূলতঃ তিনিটা প্ৰধান ভাগত বিভক্ত- শিশু কৃষ্ণ আৰু মাক যশোদাৰ মাজত বিৰোধ, যমলাৰ্জুন ভংগ আৰু নন্দ যশোদাৰ ঘৰুৱা কোলাহল।\n2 বিষয় বস্তু\n4 নাট্যকাৰৰ চমু পৰিচয়\nঅৰ্জুন ভঞ্জন নাটক খনৰ অন্যনাম দধিমথন। এইখন মাধৱদেৱৰ প্ৰথম নাট। ইয়াৰ কাহিনী ভাগৱতৰ দশম স্কন্ধৰ। বৈশিষ্ট্যৰ দিশেৰে অৰ্জুন ভঞ্জনেই মাধৱ দেৱৰ একমাত্ৰ পূৰ্ণাংগ নাট। তেওঁৰ অন্যান্য নাটক সমূহক নাট নুবুলি ঝুমুৰা বুলিহে কোৱা হয়। নাটকীয় বিন্যাসৰে এই নাটক খন মূলতঃ তিনিটা প্ৰধান ভাগত বিভক্ত। প্ৰথম ভাগত- শিশুকৃষ্ণ আৰু মাক যশোদাৰ মাজত বিৰোধ, দ্বিতীয় ভাগত- যমলাৰ্জুন ভংগ আৰু তৃতীয় ভাগত- নন্দ যশোদাৰ ঘৰুৱা কোলাহল।\nবিষয় বস্তু[সম্পাদনা কৰক]\nনাটক খনৰ বিষয় বস্তুক মূলত তিনিটা প্ৰধান ভাগত ভাগ কৰা হৈছে। প্ৰথম ভাগত- শিশুকৃষ্ণ আৰু মাক যশোদাৰ মাজত বিৰোধ, দ্বিতীয় ভাগত- যমলাৰ্জুন ভংগ আৰু তৃতীয় ভাগত- নন্দ যশোদাৰ ঘৰুৱা কোলাহল। যশোদাৰ কথাৰেই নাটকখনৰ আৰম্ভণি। এদিন যশোদাই দধি মথি থাকোতে শিশু কৃষ্ণই মাকৰ গাখীৰ খাবলৈ ধৰে, এনে সময়তে জুইত বহাই থোৱা গাখীৰ উতলি পৰিবলৈ ধৰাত গোপীসকলে যশোদাক চিঞৰিবলৈ ধৰে যে, গাখীৰ উতলি পৰি গৈছে, তেওঁ লোকৰ আহৰি নাই। যশোদাই কৃষ্ণক কোলাৰ পৰা নমাবলৈ ধৰে কিন্তু শিশু কৃষ্ণই মাকক এৰি নিদিয়ে। শেষত মাকে মাতৃসুলভ খঙেৰে কৃষ্ণক থেকেচা মাৰি কোলাৰ পৰা নমাই থৈ যায়। এই কথাতে অভিমান কৰি পটাগুটি দলিয়াই মথনি বাৰি, দৈৰ কলহ ভাঙি লণ্ড-ভণ্ড কৰে। ক্ষীৰ, লৱণু যিমান পাৰে নিজে খায় আৰু বান্দৰক খুৱাই গোটেই নষ্ট কৰে। গোটেই ঘটনাৰ বুজ লৈ যশোদাই কৃষ্ণক মাৰিবলৈ খেদি যায়। বহু সময় লৰা-ঢপৰা কৰি পিছত কৃষ্ণই নিজেই মাকক ধৰা দিয়ে। মাকে শাস্তি হিচাপে কৃষ্ণক উৰলত ৰছীৰে বান্ধিবলৈ যায় অথচ আচৰিত ভাৱে প্ৰত্যেক বাৰেই দুই আঙুল ৰছী চুটি হয়। মাকৰ অৱস্থা দেখি পিছত কৃষ্ণই নিজেই বন্ধন লয়। ইয়াৰ পৰৱৰ্তী পৰ্যায়ত কৃষ্ণই উৰলৰে সৈতে আগুৱাই গৈ চোতালত থকা যমলাৰ্জুন গছ দুজোপাৰ ফেৰেঙণিত সোমাই গছ ৰূপী নলকুবেৰ আৰু মণিগ্ৰীৱক মুক্তি দিয়ে। বতাহ-বৰষুণ নোহোৱাকৈয়ে গছ দুজোপা উঘলি পৰাত সকলোৱে বিস্ময় মানে। দুয়োজোপা গছৰ মাজত কৃষ্ণক জীৱিত অৱস্থাত দেখি পিতাক নন্দই আনন্দেৰে কৃষ্ণক কোলাত তুলি লয়। যশোদাই কৃষ্ণক এনে নিষ্ঠুৰ ভাৱে শাস্তি দিয়া বুলি নন্দ আৰু যশোদাৰ মাজত খকাখুন্দা লাগে আৰু তাতেই নাটক খনৰ কাহিনীৰ সমাপ্তি ঘটে।\nঅৰ্জুন ভঞ্জন নাটক খনত মাধৱদেৱে বহুকেইটা মুখ্য-গৌণ চৰিত্ৰৰ সংযোগ ঘটাইছে। ইয়াৰে মুখ্য চৰিত্ৰ কেইটা হৈছে- শ্ৰীকৃষ্ণ, যশোদা, নন্দ। ইয়াৰোপৰি গৌণ চৰিত্ৰত আছে ৰোহিনী, গোৱাল-গোৱালী, কুৱেৰৰ পুত্ৰ নলকুৱেৰ আৰু মণিগ্ৰীৱ। নাটকখনৰ চৰিত্ৰ নিৰ্দিষ্ট নহয়। প্ৰয়োজনত গোৱাল-গোৱালীৰ সংখ্যা বঢ়াব বা কমাব পৰা যায়।\nপ্ৰধান প্ৰবন্ধ: মাধৱদেৱ\nমহাপুৰুষ শ্ৰী শ্ৰী মাধৱদেৱ (১৪৮৯-১৫৯৬) অসমৰ মহাপুৰুষীয়া ধৰ্ম বা এক শৰণ নাম ধৰ্ম প্ৰৱৰ্তনৰ এজন মূল হোতা আছিল। তেওঁ মহাপুৰুষ শ্ৰীমন্ত শংকৰদেৱৰ অন্যতম প্ৰধান শিষ্য আছিল। তেওঁৰ গুৰু ভক্তিৰ বাবে তেওঁক বিশেষ ভাৱে জনা যায় আৰু তেওঁক শংকৰদেৱৰ প্ৰকৃত উত্তৰাধিকৰী হিচাপে গণ্য কৰা হয়। মাধৱদেৱ বৈৰাগী আছিল কিন্তু জীৱন বিমুখী নাছিল। জীৱনৰ প্ৰতি তেওঁৰ আছিল আস্থা আৰু গোটেই জীৱনটো গভীৰ জ্ঞানান্বেষণেৰে উপভোগ কৰিব বিচাৰিছিল। মাধৱদেৱে বিষয়-বাসনাৰ প্ৰতি উৎসাহ নেদেখুৱাইছিল যদিও নিজৰ প্ৰতিজন শিষ্যকে খেতি-বাতি বা ব্যৱসায়-বাণিজ্যৰে স্বাৱলম্বী হবলৈ কৈছিল। পাছলৈ নিজেও কোচ ৰজাৰ অনুগ্ৰহত থাকি সাহিত্য আৰু ধৰ্ম চৰ্চা কৰিছিল। নামঘোষা আৰু ভক্তিৰত্নাৱলী মাধৱদেৱৰ অনুপম সৃষ্টি। তেওঁৰ আন আন ৰচনা সমূহ হ'ল:\nআখ্যানমূলক ৰচনা: আদিকাণ্ড ৰামায়ণ, ৰাজসূয় কাব্য।\nইয়াৰ উপৰিও তেওঁ কেইবা কুৰি গীত ৰচনা কৰে যিবোৰক বৰগীত বুলি কোৱা হয়। তেওঁৰ ৰচনাৰাজিত সহজ-সৰল ঘৰুৱা ভাৱ আৰু ঘৰুৱা শব্দৰ ব্যৱহাৰ পোৱা যায়। কৃষ্ণ মহাত্ম্য প্ৰকাশ কৰাই তেওঁৰ ৰচনা ৰাজিৰ প্ৰধান বিষয়।\nৱিকিউৎসত অৰ্জুন ভঞ্জন বিষয় সংক্ৰান্তীয় মূল পাঠ্য আছে।\n↑ yathā taror māla-niṣecanena tṛpyanti tat-skandha-bhujopaśākhāḥ ।\nprāṇopahārāc ca yathendriyāṇāṃ tathaiva sarvārhaṇam acyutejyā ॥(Neog 1980, পৃষ্ঠা 110)\n↑ 2.0 2.1 "Mahapurush Srimanta Madhabdeva | Srimanta Madhabdeva | Mahapurush Madhabdeva | Madhabdeva | Sri Sri Madhabdeva | History of Madhabdeva". Assaminfo.com. http://www.assaminfo.com/famous-people/52/mahapurush-srimanta-madhabdeva.htm। আহৰণ কৰা হৈছে: 2013-03-16.\n"https://as.wikipedia.org/w/index.php?title=অৰ্জুন_ভঞ্জন&oldid=230352"ৰ পৰা অনা হৈছে\nএই পৃষ্ঠাখন 22 মে' 2020 তাৰিখে ১৯:৩৩ বজাত অন্তিম সংশোধন কৰা হৈছিল।


NeoCov: ক'ৰোনাৰ পিছত, আন এটা বিপদজনক ভাইৰাছে নক কৰিছে ! প্ৰতি ৩ জন সংক্ৰমিতৰ ভিতৰত এজনৰ মৃত্যু ...– News18 assam\nনতুন ভাইৰাছটো দক্ষিণ আফ্ৰিকাত পোৱা গৈছে। এইটো কোৱা হৈছে যে ইয়াৰ দ্বাৰা সংক্ৰমিত হোৱা প্ৰতি তিনিজন লোকৰ ভিতৰত এজনৰ মৃত্যু হৈছে। একে সময়তে, ই যথেষ্ট দ্ৰুততাৰে বিয়পে। এই নতুন ভাইৰাছটোৰ নাম বৰ্তমান NeoCov।\nLast Updated : January 28, 2022, 13:55 IST\nসমগ্ৰ বিশ্ব কৰোনা ভাইৰাছৰ বিভিন্ন প্ৰকাৰৰ বিষয়ে চিন্তিত (কোভিড-19)। ইফালে, এতিয়া আন এটা নতুন ভাইৰাছে নক কৰিছে। এইটো কোৱা হৈছে যে ই কৰোনাতকৈও বেছি বিপদজনক। বিশেষ কথাটো হ'ল যে এই ভাইৰাছটোৰ বিষয়ে সতৰ্কবাণী চীনৰ উহান পৰীক্ষাগাৰৰ বিজ্ঞানীসকলে দিছে। নৱেম্বৰ ২০১৯-ত, উহানৰ পৰা কৰোনাৰ প্ৰথম ঘটনাটো প্ৰতিবেদিত হৈছিল। নতুন ভাইৰাছটো দক্ষিণ আফ্ৰিকাত পোৱা গৈছে। এইটো কোৱা হৈছে যে ইয়াৰ দ্বাৰা সংক্ৰমিত হোৱা প্ৰতি তিনিজন লোকৰ ভিতৰত এজনৰ মৃত্যু হৈছে। একে সময়তে, ই যথেষ্ট দ্ৰুততাৰে বিয়পে। এই নতুন ভাইৰাছটোৰ নাম বৰ্তমান NeoCov।\nৰাছিয়াৰ সংবাদ সংস্থা স্পুটনিকৰ মতে, নিওকভ কোনো নতুন ভাইৰাছ নহয়। ই MERS-CoV ভাইৰাছৰ সৈতে সম্পৰ্কিত। ইয়াক প্ৰথমবাৰৰ বাবে ২০১২ আৰু ২০১৫ চনত মধ্য প্ৰাচ্যৰ দেশসমূহত আৱিষ্কাৰ কৰা হৈছিল। ই SARS-CoV-2-ৰ দৰে একে, যি মানুহলৈ কৰোনা ভাইৰাছ বিয়পে।\nএই ভাইৰাছটো ক'ত আৰু কেনেকৈ বিয়পি আছে?\nপ্ৰতিবেদন অনুসৰি, দক্ষিণ আফ্ৰিকাৰ চমগাদৌৰত এই ভাইৰাছ পোৱা গৈছে। এই মুহূৰ্তত ই কেৱল এই জন্তুবোৰৰ মাজত বিয়পি আছে। কিন্তু বিজ্ঞানীসকলে সতৰ্ক কৰি দিছে যে ই মানুহলৈও বিয়পিব পাৰে। বায়োৰেক্সিভ ৱেবছাইটত প্ৰকাশিত এক নতুন অধ্যয়নত দেখুওৱা হৈছে যে NeoCov আৰু ইয়াৰ নিকটতম PDF-2180-CoVয়ে মানুহক সংক্ৰমিত কৰিব পাৰে।\nমানুহৰ সংক্ৰমণৰ কিমান আশংকা আছে?\nউহান বিশ্ববিদ্যালয় আৰু চীনা বিজ্ঞান একাডেমী ইনষ্টিটিউট অফ বায়োফিজিক্সৰ গৱেষকসকলৰ মতে, ভাইৰাছটোৱে মানৱ কোষত অনুপ্ৰৱেশ কৰাৰ বাবে মাত্ৰ এটা পৰিৱৰ্তনৰ প্ৰয়োজন। গৱেষণাৰ ফলাফলে কৈছে যে নভেল কৰোনাভাইৰাছে বিপদাশংকা সৃষ্টি কৰিছে কিয়নো ই এচিই২ ৰিচেপ্টৰক কৰোনাভাইৰাছ বীজাণুৰ সৈতে বেলেগ ধৰণে বান্ধি ৰাখে। গতিকে এণ্টিবডী বা শ্বাস-প্ৰশ্বাসৰ ৰোগ থকা লোকসকলে NeoCov পৰিহাৰ কৰিব নোৱাৰিব।


wild-cat-recovered-in-nazira-tv-nabul-skd– News18 Assam\nমাকে এৰি থৈ গ’ল দুটা কণমানি পোৱালি, বিভাগেও নল’লে দায়িত্ব\nৰঙিয়াত কংগ্ৰেছৰ উত্তাল প্ৰতিবাদ, কেইবা শতাধিক কংগ্ৰেছ কৰ্মীৰ চাইকেল ৰেলী\nমৌলবাদী ভোট লাভৰ বাবে আজমলক সাম্প্ৰদায়িক মন্তব্য দিবলৈ শিকাইছে কংগ্ৰেছে, মন্তব্য হিমন্ত বিশ্ব শৰ্মাৰ\nচিঠিৰ মাদকতা ঘূৰাই অনাৰ বাবে মৰিয়নীৰ এজন যুৱকে ল'লে অভিনৱ পদক্ষেপ\nভূমিকেন্দ্ৰিক সংঘাতৰ ভয়ংকৰ পৰিণতি, দৰঙৰ ধূলাত লাঠিৰে মৰিয়াই হত্যা এজনক\nUpdated:April 29, 2020, 6:22 PM IST\nলতামাকৰিৰ পোৱালি দুটা ৰক্ষণাবেক্ষণৰ ক্ষেত্ৰত বন বিভাগে কোনো ধৰণৰ ব্যৱস্থা গ্ৰহণ নকৰাত ক্ষোভিত হৈ পৰিছে স্থানীয় ৰাইজ৷\nLast Updated: April 29, 2020, 6:22 PM IST\nশিৱসাগৰ জিলাৰ চেৰেকাপাৰত উদ্ধাৰ হ’ল দুটি কণমানি লতামাকৰিৰ পোৱালি৷ এটা নৱনিৰ্মিত বাসগৃহত উদ্ধাৰ হয় লতামাকৰিৰ পোৱালি দুটা৷ চেৰেকাপাৰৰ ৰঘুগুৰিৰ সুজিৎ সিং ফুকন নামৰ ব্যক্তিজনৰ ঘৰত উদ্ধাৰ হয় পোৱালি দুটা৷ লকডাউনৰ বাবে নিৰ্মীয়মান ঘৰটোৰ কাম কৰিব পৰা নাছিল। বুধবাৰে বিয়লি ব্যক্তিজনে নৱনিৰ্মিত ঘৰটোত সোমাওতে কাঠৰ মাজত প্ৰত্যক্ষ কৰে পোৱালি দুটা৷\nস্থানীয় ৰাইজে আৰক্ষী আৰু বন বিভাগক খবৰ দিয়াৰ লগে লগে বন বিভাগৰ লোক উপস্থিত হৈ পোৱালি দুটা প্ৰত্যক্ষ কৰিয়েই দায়িত্ব সামৰে। বন বিভাগৰ দলে চমজি নল’লে পোৱালি দুটা।\nলতামাকৰিৰ পোৱালি দুটা ৰক্ষণাবেক্ষণৰ ক্ষেত্ৰত বন বিভাগে কোনো ধৰণৰ ব্যৱস্থা গ্ৰহণ নকৰাত ক্ষোভিত হৈ পৰিছে স্থানীয় ৰাইজ৷ লকডাউনৰ সময়ত মানুহৰ সমাগম কম হোৱাৰ বাবেই জীৱ–জন্তুবোৰে বনাঞ্চলৰ পৰা জনাঞ্চলত প্ৰৱেশ কৰিছে৷ মানুহৰ উপস্থিতিৰ উমান পাই পোৱালি দুটা এৰি লতামাকৰিজনী সেই ঠাই ত্যাগ কৰাৰ সন্দেহ কৰিছে স্থানীয় লোকে৷ বন বিভাগে পোৱালিকেইটাৰ কোনো ব্যৱস্থা নকৰাত সুজিৎ সিং ফুকনেই পোৱালিকেইটাৰ চোৱাচিতা কৰি আছে।\nFirst published: April 29, 2020, 6:22 PM IST\n১২ বছৰীয়া কিশোৰীক ধৰ্ষণ কৰি মূৰ কাটি দিছিল ককায়েক-খুড়াকে!\nনাজানি–নুবুজি এয়া কি কাম কৰিলে হৰভজনে? খুজিলে ক্ষমা\nহালধীয়া পোছাক পৰিধান কৰি জনপ্ৰিয় অভিনেত্ৰীয়ে কৰিলে 'নকৰিবলগীয়া' কাম!\nমৰ্মান্তিক! মেঘালয়ৰ কয়লা খনিত জীৱন্তে সমাধিস্থ অসমৰ ৬ শ্ৰমিক\nঘৰত বহিয়ে মাত্ৰ ৪২ টকাকৈ ভৰি ৬০বছৰৰ পিছত পাওক আজীৱন পেন্সন, জানক কেনেকৈ\nমাত্ৰ ৪২ টকাকৈ ভৰি ৬০বছৰৰ পিছত পাওক আজীৱন পেন্সন, জানক কেনেকৈ


ৰোগ প্ৰতিৰোধ ক্ষমতা(ব্যাধিক্ষামত্ব)ইমিউনিটি লাভ কৰাৰ আয়ুৰ্বেদীয় উপায় — Vikaspedia\nযেতিয়া ঘনে ঘনে ইটো সিটো ৰোগবোৰে আমাক সকলোকে আমনি কৰি থাকে, তেতিয়া আমাৰ মনত সঘনে প্ৰশ্ন হয়, এনেকুৱা একো বস্তু বা ঔষধ নাইনে যিয়ে আমাক এনেবোৰ ৰোগৰ পৰা বচাই ৰাখিব পাৰে। সাধাৰণ ভাষাত আমি ইমিউনিটি বঢ়োৱা উপায় বিচাৰি হাবাথুৰি খাওঁ।\nসাম্প্ৰতিক সময়ত এনেধৰণৰ ইমিউনিটি বঢ়াব পাৰে বুলি ভবা বিভিন্ন ধৰণৰ ঔষধ মানুহে ব্যৱহাৰ কৰিব ধৰিছে।\nকিন্তু এইবোৰ কিমান ফলপ্ৰসু সেয়া হয়তো আমি নিশ্চিত নহয়। সেয়ে আজি আয়ুৰ্বেদত ইয়াৰ বিষয়ে কি উল্লেখ কৰা হৈছে তাকে থুলমূল ভাৱে আলোচনা কৰিব খুজিছোঁ।\nআয়ুৰ্বেদত "ওজ" শৰীৰৰ এটা অতি গুৰুত্বপূৰ্ণ উপাদান হিচাপে গ্ৰহণ কৰা হৈছে। দেহৰ সমস্ত কোষৰ সাৰত্বত্ব হৈছে এই ওজ।\nআমাৰ শৰীৰৰ সকলো ধাতুৰ যেতিয়া সঠিক ৰূপত পোষন হৈ থাকে ওজ ও সঠিক ভাৱে সৃষ্টি হৈ আমাৰ শৰীৰটোক স্বাভাৱিক ৰূপত কাৰ্যক্ষম কৰি ৰাখে।\nএক কথাত শৰীৰৰ ৰোগ প্ৰতিৰোধ ক্ষমতা বা ব্যাধিক্ষামত্ব আৰু সকলো ধৰণৰ অসমঞ্জতা নিৰ্ভৰ কৰে এই ওজৰ ওপৰতে। আচলতে ব্যাধিক্ষামত্ব বুলিলে আমি কি বুজোঁ?\nই কেৱল দেহটোক ৰোগৰ পৰা বচাই ৰখাটোকে নুবুজায়। আয়ুৰ্বেদৰ মতে ই এনে এক শক্তি যিয়ে শৰীৰত নতুন ৰোগ উৎপত্তিক বাধা দিয়াৰ লগতে আগৰে পৰা হৈ থকা ৰোগৰ বল বা শক্তি হ্ৰাস কৰি ৰোগটো নিৰাময় কৰাত সহায় কৰে।\nযেতিয়া ৰোগ উৎপত্তি কৰিব পৰা কাৰক সমূহ শৰীৰৰ সংস্পৰ্শলৈ আহে, তেতিয়াই ই বেমাৰৰ উৎপত্তি কৰিবলৈ চেষ্টা কৰে।\nএকেসময়তে আমাৰ শৰীৰেও ৰোগ প্ৰতিৰোধ কৰিব চেষ্টা কৰে। এই ৰোগ প্ৰতিৰোধ কৰিব পৰা ক্ষমতাটোকে আমি ইমিউনিটি বা ব্যাধিক্ষামত্ব বুলি গণ্য কৰোঁ।\nআধুনিক চিকিৎসা বিজ্ঞানৰ মতে টাইফয়েড, ৰুবেলা আদি বিভিন্ন ৰোগৰ প্ৰতিৰোধৰ বাবে প্ৰতিষেধক ছিটা বা আন ঔষধ আদি ব্যৱহাৰ কৰা হয়। কিন্তু আয়ুৰ্বেদৰ মতে ব্যাধিক্ষমত্ব মানে কেৱল এনেধৰণে কিছুমান ৰোগৰ প্ৰতিৰোধ কৰাটোকে নুবুজায়। বৰং শৰীৰৰ বাত পিত্ত আদি দোষ আৰু ধাতুসমূহৰ মাজত সুস্থ সমন্বয় ৰক্ষা কৰাটোহে ইয়াৰ মূল কৰ্ম।\nইয়াৰ বাবে দৰকাৰী কাৰক সমূহ হ'ল-\n*ত্ৰিদোষ(বাত, পিত্ত, কফ) প্ৰকোপিত নোহোৱাকৈ সম অৱস্থাত থকা, দেহৰ ধাতু সমূহ সুস্থ হৈ থকা।\n*পাচক অগ্নি বিষম নোহোৱাকৈ থকা।\n*দেহৰ স্ৰোত সমূহ(ভিতৰত খালি ঠাই থকা দেহৰ সকলো কোষ বা কলা যাৰ ভিতৰেদি শৰীৰৰ দৰকাৰী উপাদান সমূহ পাৰ হৈ যাব পাৰে) সুচাৰুৰূপে কাৰ্যক্ষম হৈ থকা ইত্যাদি।\nআচাৰ্য চৰকৰ মতে কিছুমান মানুহ সাধৰণতে বেমাৰ আদিৰ পৰা মুক্ত হৈ থাকিব পাৰে; যেনে-\n*যিসকলে সাত্ম্য(নিজৰ শৰীৰৰ বাবে অনুকুল) খাদ্য গ্ৰহণ কৰে,\n*দৈহিক সুখৰ পৰা আঁতৰি থাকে,\n*দান দক্ষিণা কৰে,\n*সুস্থ সিদ্ধান্ত লব পাৰে,\n*সদায় সঁচা কথা কয়,\n*আনক ক্ষমা কৰিব পাৰে আৰু বিজ্ঞজনৰ প্ৰতি আস্থাবান হয়।\nগতিকে এনে গুণৰ গৰাকী হবলৈ ব্যক্তি এজন সদায় সংযমী আৰু সুস্থ মানসিকতাৰ অধিকাৰী হব লাগিব।\nসেয়েহে আমি কেৱল মাত্ৰ নিৰ্দিষ্ট কিছুমান দ্ৰৱ্য বা ঔষধৰ ওপৰত নিৰ্ভৰশীল হব খুজিলে নিশ্চয় সম্পূৰ্ণ সফল হব নোৱাৰিম। অৰ্থাৎ শাৰিৰীক আৰু মানসিক দুয়োবিধ কৰ্মৰে এইক্ষেত্ৰত যথেষ্ট প্ৰভাৱ আছে।\nব্যাধিক্ষমত্বক আয়ুৰ্বেদত কফ, বল আৰু ওজ আদি শব্দৰ দ্বাৰাও উল্লেখ কৰিছে। ত্ৰিদোষ সিদ্ধান্তৰ এটা উপাদান কফ যেতিয়া স্বাভাৱিক অৱস্থাত থাকে তেতিয়া ই শৰীৰত-\n*ৰোগৰ বিৰুদ্ধে যুঁজ কৰাৰ ক্ষমতা,\n*ধৈৰ্য আৰু লোভক জয় কৰিব পৰা শক্তি প্ৰদান কৰে।\nবলৰ দ্বাৰা মানুহে সুঠাম পেশীযুক্ত শৰীৰ, সুন্দৰ কণ্ঠস্বৰ আৰু কান্তি লাভ কৰে। ই মানুহৰ দৈনন্দিন সকলো বাহ্যিক আৰু আভ্যন্তৰীক স্বাভাৱিক কামসমূহ সুচাৰুৰূপে চলি থকাত সহায় কৰে।\nআয়ুৰ্বেদত তিনিধৰণে এনে বল প্ৰাপ্তি হয় বুলি কোৱা হৈছে।\n*সময় অনুসৰি আৰু\nনিৰোগী মাক দেউতাকৰ সন্তান সাধাৰণতে নিৰোগী আৰু আনুবংশীক ৰোগাক্ৰান্ত পিতৃ-মাতৃৰ সন্তান ৰুগীয়া হোৱাৰ সম্ভাৱনা থাকে।\nএকেদৰে দিনৰ বিভিন্ন সময়(পুৱা, গধূলি আদি), ঋতু আৰু বয়স অনুসৰি ৰোগ প্ৰতিৰোধ ক্ষমতা(বল) ভিন্ন ভিন্ন হয়। থুলমুলকৈ ৰাতিপুৱা, বসন্ত ঋতু আৰু যুৱ অৱস্থাত এনে বল বেছি হয় আৰু সন্ধিয়া, গ্ৰীষ্ম ঋতু আৰু বৃদ্ধ কালত হ্ৰাস পায়।\nসঠিক আহাৰ গ্ৰহণ কৰা আৰু জীৱনশৈলী অনুসৰণ কৰা, সঠিক ভাৱে ব্যায়াম কৰা আৰু বিভিন্ন আয়ুৰ্বেদীয় দ্ৰৱ্য আৰু ঔষধীয়যোগ গ্ৰহণ কৰিও শৰীৰৰ বল বৃদ্ধি কৰি (অর্জন কৰি) নিৰোগী হৈ থাকিব পাৰি।\nএতিয়া কথা হ'ল আমি এই ৰোগ প্ৰতিৰোধী বল কেনেকৈ পাম? ইয়াৰ বাবে আয়ুৰ্বেদত কেঁচুৱাৰ পৰা বৃদ্ধ বয়সৰ সকলোৰে বাবে উপযোগী বিভিন্ন দ্ৰৱ্য আৰু ঔষধি যোগ বৰ্ণনা কৰা হৈছে। এনে কিছুমান তথ্য তলত উল্লেখ কৰা হ'ল।\n*সুস্থ সবল সন্তান পাবলৈ গৰ্ভাৱস্থাৰ সময়ত গৰ্ভধাৰণৰ আৰম্ভণিৰ পৰা প্ৰসৱ হোৱালৈকে মাহ অনুসৰি মহিলা গৰাকীক বিভিন্ন ধৰণে যত্ন লোৱা হয়। এগৰাকী অৰ্হতাসম্পন্ন বিশেষজ্ঞ আয়ুৰ্বেদিক চিকিৎসকৰ পৰামৰ্শ অনুসৰি এনে পৰিচৰ্যা গ্ৰহণ কৰিব পাৰি।\n*শিশুৰ সুস্বাস্থ্যৰ বাবে লেহন কৰ্ম আৰু মেধ্য ৰসায়ন(মানসিক বিকাশ আৰু স্মৃতি শক্তি বৃদ্ধি কৰা ঔষধ) প্ৰয়োগ কৰা হয়। লেহন কৰ্ম হ'ল বাল্য অৱস্থাত বল শক্তি বৃদ্ধি কৰাবলৈ ঔষধিযুক্ত কিছুমান যোগ প্ৰয়োগ(খাবলৈ) কৰা পদ্ধতি।\nই উপযুক্ত পুষ্টি প্ৰদান কৰি শিশুৰ শাৰিৰীক আৰু মানসিক বিকাশ সঠিকভাৱে হোৱাত সহায় কৰাৰ লগতে ৰোগ প্ৰতিৰোধ ক্ষমতা বৃদ্ধিত অৰিহণা যোগায়।\nএনে কিছুমান যোগ হ'ল-\n*ব্ৰাহ্মী আদিৰ সৈতে স্বৰ্ণ ভস্মৰ মিশ্ৰণ আদি।\n*দিনচৰ্যা আৰু ঋতুচৰ্যা সঠিক ৰূপত পালন কৰা।\n*সঠিক বিধি মানি পুষ্টিকৰ খাদ্য গ্ৰহণ কৰা।(এই বিষয়বোৰৰ ওপৰত গ্রুপত লিখনি প্ৰকাশ হৈ থাকে)।\n*সময়মতে আৰু সঠিক মাত্ৰাত টোপনি যোৱা(কমেও 5-6ঘন্টা), ব্যায়াম কৰা, যোগাভ্যাস কৰা।\n*সুস্থ মানুহৰ বাবে প্ৰয়োগ কৰা পঞ্চকৰ্ম বিধি ঋতু অনুযায়ী গ্ৰহণ কৰা।\n*মানসিক আৰু আধ্যাত্মিক শক্তি বৃদ্ধি কৰিবলৈ আচাৰ ৰসায়ন(সংক্ষেপতে শুভ অশুভ বিচাৰ কৰি পালন কৰা কিছুমান বিধি) পালন কৰা।\n*ধ্যান কৰাৰ অভ্যাস কৰা।\n*ৰসায়ন আৰু বাজিকৰণ যোগ (এয়া হ'ল শাৰীৰিক আৰু মানসিক বল শক্তি বৃদ্ধি কৰিবলৈ নিৰোগী মানুহেও ব্যৱহাৰ কৰা কিছুমান বিশেষ ঔষধীয় যোগ আৰু পদ্ধতি) সঠিকভাৱে সময়মতে গ্ৰহণ কৰা। ইয়াৰ প্ৰয়োগ চিকিৎসকৰ পৰামৰ্শ অনুসৰি গ্ৰহণ কৰিলে অতি সুফল লাভ কৰিব পাৰি।\nআয়ুৰ্বেদত জীৱনীয়(enlivening) আৰু বৃ‌ঙহনীয় গুণ থকা কিছুমান ঔষধি দ্ৰৱ্যৰ কথা কোৱা হৈছে। এই দ্ৰব্যসমূহৰ প্ৰয়োগৰ ফলত আমাৰ শৰীৰৰ-\n*শক্তি অতি চমৎকাৰী ধৰণে বৃদ্ধি পায়।\nএনে দ্ৰৱ্য সমূহৰ কিছুমান সাধৰণতে সহজলভ্য নহয় আৰু ইয়াৰ যোগ প্ৰস্তুত কৰিবলৈ শাস্ত্ৰোক্ত জ্ঞানৰ দৰকাৰ।\nশ্যাবনপ্ৰাচ, ব্ৰাহ্ম ৰসায়ন, বৃঙহনী গুটিকা, বৃষ্য গুটিকা আদি এনেধৰণৰ দ্ৰৱ্যৰে প্ৰস্তুত কৰা কিছুমান যোগ। আমি প্ৰায়ে দেখি থকা কিছুমান দ্ৰব্য যেনে-\n*গুড়ুচি(গিলয় বা শগুণী লতা),\n*দ্ৰাক্ষা আদিৰ এনেধৰণৰ বলকাৰক গুণ আছে।\nআয়ুৰ্বেদত নিৰ্দিষ্টভাৱে কোনো দ্ৰৱ্যকে কোনো নিৰ্দিষ্ট ৰোগৰ প্ৰতিৰোধক বুলি বৰ্ণনা কৰা হোৱা নাই যদিও ওপৰত উল্লেখ কৰা বিধি, ঔষধি যোগ আৰু দ্ৰব্য সমূহৰ আলোচনা কৰা ধৰণে থকা গুনবোৰে ৰোগ প্ৰতিৰোধ কৰাত যথেষ্ট সহায় কৰে।\nগতিকে আমি কব পাৰো যে সঠিক জীৱনশৈলী অনুসৰণ আৰু আয়ুৰ্বেদৰ উচিত প্ৰয়োগেৰে (প্ৰয়োজনত চিকিৎসকৰ পৰামৰ্শ গ্ৰহণ কৰি) আমি নিজৰ ৰোগ প্ৰতিৰোধ ক্ষমতা নিশ্চয় বৃদ্ধি কৰিব পাৰোঁ।